text:
བོད་མིའི་རང་ལུས་མེར་སྲེག་སྐོར་བདག་གི་བསམ་ཚུལ་རི་ཡུ་ཊར་ (Reuters) རླུང་འཕྲིན་ཚགས་ཤོག་གིས་པར་འགྲེམས་བྱས།།
འཛམ་གླིང་ནང་གི་འདུ་འཛོམས་ཁྲིམས་ལུགས་གཡོ་འགུལ་ནང་ནས་བོད་མིའི་རྩ་དོན་དེ་འདུག་རྩུབ་ཅན་མིན་པ་ཡོངས་གྲགས་རེད། དངོས་འབྲེལ་བྱས་ན་ཚང་མས་མཁྱེན་གསལ་རེད་བོད་མིའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་འདུག་རྩུབ་མིན་པའི་གཏུག་བཤེར་དང་དྲག་པོའི་ཐབས་ལམ་སོགས་ལ་ལས་ཀར་མི་ཞུགས་པ་དང་དེ་དག་བྱེད་རྒྱུ་ཁས་མི་ལེན་མཁན་ཞིག་ཡིན་པས་ཁོང་གིས་ནོ་ལྦེལ་ཞི་བདེའི་གཟེངས་རྟགས་ཐོབ་ཡོད་པ་རེད། དེ་དང་བོད་མི་རྣམས་ནི་ནང་པ་སངས་རྒྱས་པ་ཡིན་པ་ཡོངས་གྲགས་དང་ལྟ་བའི་སྒོ་ནས་བཤད་ན་ཁོང་ཚོས་དྲག་རྩུབ་དང་སྲོག་གཅོད་ཐོག་ལ་ཞེན་ལོག་སྐྱེས། དེ་ཡིན་ཙང་བོད་མིའི་རང་ལུས་མེར་སྲེག་གནང་དུས་ང་ཚོ་སྤྱི་ཚོགས་ཀྱི་རེ་བ་དང་ཆ་མཐུན་གྱི་མིན་འདུག །
འོན་ཀྱང་ཉེས་ཆར་ལོ་འགའ་ཤས་ནང་རང་ལུས་མེར་སྲེག་གཏོང་མཁན་བོད་མི་མང་རུ་འགྲོ་ཡོད་པ་དང་ཁོང་ཚོས་སོ་སོའི་རེ་བ་སྟོང་གི་ཡོད་པ་དེ་སོ་སོའི་ལུས་མེར་སྲེག་པའི་སྒོ་ནས་སྟོན་བཞིན་ཡོད། ༢༠༡༨ ལོར་ནང་ཁོ་རང་བོད་མི་ ༡༥༠ རྣམས་ཀྱི་བོད་ཀྱི་ཆེད་དུ་སོ་སོའི་སྲོག་གློད་གཏོང་ཡོད་པ་དང་དེ་མཐོང་དུས་བདག་སེམས་མི་བདེ་པ་ཡོང་གི་ཡོད་པ་དང་ད་དུང་ཡང་ཐབས་ལམ་དེ་མཚམས་རྫོགས་པ་མཐོང་གི་མིན་འདུག ། ཅི་ཡིན་ནམ། གང་ཡིན་ཟེར་ན་ཁོང་ཚོས་བོད་ཆེད་དུ་རང་སྲོག་གློད་གཏོང་བ་དང་མི་མང་གཞན་གྱི་བོད་ཀྱི་གནད་དོན་སྐོར་དོ་སྣང་ལེབས་ཕྱིར་དེ་འདྲ་བྱས་པ་ཡིན་གསུངས་ཡང་ལོ་ ༦༠ ནང་བོད་མི་རྩ་དོན་འདིར་ཡར་རྒྱས་གཅིག་ཀྱང་འགྲོ་ཡོད་མ་རེད། སེམས་ནང་རེ་བ་མེད་པ་དང་བྱེད་ཐབས་གཞན་འཚོལ་མི་ཐུབ་པའི་རྐྱེན་གྱི་ཁོང་ཚོས་ཐབས་ལམ་འདི་རྗེས་སུ་བཟུང་བ་རེད། རང་ལུས་མེར་སྲེག་གཏོང་དགོས་པའི་ཁོང་ཚོའི་རྒྱུ་མཚན་ལ་ལྟ་ནས་དྲང་པོ་ཞུས་ན་ཁོང་ཚོའི་རང་ལ་གནོད་པའི་བྱ་བ་འདི་ལས་སླ་པོ་མཚམས་རྫོགས་ཀྱི་མེད་པ་མཐོང་། གང་ཡིན་ཟེར་ན་བོད་མིའི་ཆབ་སྲིད་ཡུལ་བཀོད་ལ་འགྱུར་བ་འཐེབ་ཡོད་མ་རེད། བོད་པའི་དབུ་ཁྲིད་ཚོས་རྒྱ་གཞུང་ལ་ལོ་ ༦༠ རིང་ལ་སྐྱོན་འཛུགས་པ་ལྟར་ད་ལྟ་ཡང་མུ་མཐུད་ནས་སྐྱོན་འཛུགས་བཞིན་ཡོད་རེད། དེ་བཞིན་དུ་རྒྱ་གཞུང་གིས་ཀྱང་དེ་ལྟར་ལོ་༦༠ རིང་ལ་སྣང་མེད་བཏང་ཡོད་པ་དང་གཞུང་གཞན་མཉམ་དུ་འབྲེལ་བ་བཟང་པོ་བཟོས་ཡོད་རེད། འདི་འདྲ་ཡིན་ན་རྗེས་ལ་བོད་མིའི་དབུ་ཁྲིད་ལ་རྒྱབ་སྐྱོར་གནང་མཁན་ཉུང་ནས་ཉུང་དུ་འགྲོའི་རེད།
དེ་ལྟ་ནའང་། རང་ལུས་མེར་སྲེག་སྟེ་མི་མང་པོས་སོ་སོའི་སྲོག་བཅོམ་པ་དེ་ཞེ་དྲགས་ཀྱི་བསུན་པོ་བཟོ་བའི་གནས་སྟངས་ཞིག་ཆག་གི་ཡོད་མ་དང་གཞན་ཡང་བོད་མི་དབུ་ཁྲིད་རྣམས་ཁག་ཁག་ཞུགས་ཏེ་རང་ལ་གནོད་པའི་བྱ་བ་འདི་ལྟ་བུ་བྱེད་རྒྱུ་མེད་ཞེས་སེམས་ཤུགས་གང་ཡང་མི་གཅོག །། ཁོང་ཚོས་ཁ་བསངས་ནའང་ངར་ཤུགས་མེད་པ་དང་ཤུགས་མེད་དང་གཡོ་བ་ཅན་གྱི་སྒོ་ནས་ཁ་བསངས། འདི་ཡིན་དུས་ཁོང་ཚོ་ཁག་ཁག་སྡོད་ནས་བྱ་བ་དེ་ལ་རྒྱབ་རྐྱོར་བྱེད་ཀྱི་ཡོད་པ་མཐོང་། བོད་མིའི་དབུ་ཁྲིད་རྣམས་ཁག་ཁག་ཞུགས་ཀྱང་གཞན་མི་མང་ཁག་ཁག་ཞུགས་ཀྱི་ཡོད་མ་རེད། དཔེར་ན་རིའུ་ཊར་ ( Reuters) ལྟ་བུ། རིའུ་ཊར་ནི་གསར་འགྱུར་བརྒྱུད་ལམ་ངོ་ཚབ་སྡེ་ཁག་གཅིག་ཡིན་པ་དང་ཁོང་ཚོས་གསར་འགྱུར་དང་རྩོམ་བྲིས་སོགས་ཞིབ་ཚགས་པོ་ཏག་ཏག་འགྲེམས་ཀྱི་ཡོད་པ་སྐད་གྲགས་རེད། ཁོང་ཚོའི་ཉེས་ཆར་རྩོམ་བྲིས་དེ་དོ་སྣང་ཆེན་པོ་སྤྲོད་དགོས་པ་ཆག་གི་ཡོད། བདག་གི་བརྡ་ལན་དེ་ཁོང་ཚོས་འགྲེམས་སྤེལ་བྱས་པས་ཁོང་ཚོ་ལ་བདག་གིས་སྙིང་ཐག་པ་ཐུགས་རྗེ་ཆེ་ཞུ་རྒྱུ་ཡིན། གང་ཡིན་ཟེར་ན། བརྡ་ལན་དེ་ཁོང་རྣམས་ཀྱི་གསར་འགྱུར་བརྒྱུད་ནས་ཕྱོགས་གང་སར་ཁྱབ་ཀྱི་ཡོད་པ་བདག་ལ་ཡིད་ཆེས་ཡོད། རིའུ་ཊར་བརྒྱུད་ལམ་གྱི་ཕྱོགས་ཞེན་མེད་པའི་གསར་འགྱུར་འགྲེམས་སྤེལ་བྱེད་ཀྱི་ཡོད་པའི་རྐྱེན་གྱི་བརྒྱུད་ལམ་ནང་ནས་ཁོང་ཚོ་སྐད་གྲགས་ཞིག་ཆག་གི་ཡོད་པ་དང་ད་ལྟ་བདག་གི་བརྡ་ལན་དེ་ཉིད་འགྲེམས་སྤེལ་བྱེད་པ་ལ་རྟེན་ཁོང་ཚོས་གསར་འགྱུར་འགྲེམས་པར་ག་ཚོད་དཀའ་ལས་སྐྱོང་གི་ཡོད་པ་དང་དོན་དངོས་གནད་ཚུལ་སོགས་སྤེལ་བར་ཁུངས་ལྡན་ཡིན་པ་དང་ཁོང་ཚོའི་དམིགས་དོན་ཧ་ལས་པ་ཡག་པོ་ཡིན་པ་མཐོང་ཐུབ།།
ངས་སྤྱིར་བཏང་བྱེད་ན་ཆབ་སྲིད་གནད་དོན་སྐོར་བཤད་ཀྱི་ཡོད་མ་རེད། ཡིན་ཡང་རང་ལུས་མེར་སྲེག་གཏོང་ཡ་ནི་བདག་གི་ཆེད་དུ་ཆབ་སྲིད་ཀྱི་གནད་དོན་མིན། ང་ནང་པའི་གྲྭ་པ་ཞིག་ཡིན་པའི་ཆ་ནས་མི་མང་ལ་རྒྱུ་མཚན་གང་གི་ཡིན་ཡང་རང་ཉིད་སོ་སོའི་སྲོག་གཅད་པ་མཐོང་དུས་བདག་གིས་བྱ་བ་འདི་བཤོལ་འདེབས་པར་དེའི་སྐོར་གང་རེད་བཤད་དགོས་ཡོད་པ་ཡིན་ན་བདག་གིས་བྱེད་དགོས། བོད་ན་མང་ཆེ་བ་ནི་ནང་པ་ཡིན་པའི་ཚང་མས་ལས་འབྲས་ཁས་ལེན། ལས་ནི་ང་ཚོས་བྱ་བ་གང་འདྲ་ཞིག་བྱེད་ཀྱང་འདིའི་འབྲས་བུ་ང་ཚོའི་མྱོང་དགོས། བྱ་བ་འགའ་ཤས་སྤྱིར་བཏང་ནས་ངན་པ་དང་འགའ་ཤས་བཟང་བ་ཡིན་སྲིད། རང་སྲོག་གཅད་པ་དེ་གང་ཟག་གཞན་ཞིག་གི་སྲོག་གཅོད་པའི་ཉེས་པ་ཡོད་པ་འདྲ་མཉམ་རེད། འདི་ཞེ་དྲགས་ཀྱི་སྨིན་མ་བསྡུ་བ་ཞིག་དང་ནང་ཆོས་ན་རང་ཉིད་སོ་སོའི་སྲོག་གཅད་པ་དེ་སེམས་ཤུགས་གཅོག་གི་ཡོད་རེད། སུ་ཡིན་ཡང་སོ་སོའི་སྲོག་གཅེས་སྲུང་བྱེད་དགོས་པ་དང་གཞན་སེམས་ཅན་དུད་འགྲོ་ལ་སོགས་པ་ཀྱི་སྲོག་ཡང་གཅེས་སྲུང་བྱེད་དགོས། དེ་ཡིན་དུས་བོད་མིའི་དབུ་ཁྲིད་པ་རྣམས་ནི་ནང་པ་ཆོས་ལུགས་མི་མིང་འཁྱེར་ཡིན་དུས་ཁོང་རྣམས་པས་རང་ལ་གནོད་པའི་བྱ་བ་དང་རང་སྲོག་གཅད་པའི་བྱ་བ་བྱེད་རྒྱུ་མེད་ཞེས་ཡིག་གེ་དང་དྲྭ་ལམ། གཉེན་འཕྲིན་སོགས་ནང་སྤེལ་ཏེ་ནང་པའི་ཆོས་ཀྱི་རྣམ་བཞག་སྐོར་བོད་མི་རྣམས་ལ་སློབ་སྦྱོང་སྤྲོད་དགོས་པ་དང་དེ་འདྲ་བྱེད་རྒྱུ་མེད་ཞེས་ཞུ་འབོད་གཏོང་དགོས་པ་ཁོང་ཚོའི་ལས་འགན་ཡིན། བདག་གིས་གུས་ཞབས་ཆེན་པོ་དང་ལྡན་པའི་སྒོ་ནས་༧གོང་ས་ཆེན་པོ་མཆོག་ལ་རེ་སྐུལ་ག་རེད་ཞུ་འདོད་ཡོད་ཟེར་ན། ༧གོང་ས་མཆོག་གིས་མི་མང་ལ་སོ་སོ་མི་ཚེ་བཤིག་རྒྱུ་མེད་པ་དང་ཁོང་ཚོའི་རྩ་དོན་དེ་སྒྲུབ་པ་བྱེད་པར་ཞི་བདེ་ཐབས་ལམ་འཚོལ་བར་སྐུལ་མ་འདེབས་རོགས་ཞེས་ཞུ་རྒྱུ་ཡིན། དེར་བདག་གིས་སྐུ་ཉིད་ལ་ཞེ་སུན་བཟོས་ཡོད་པ་ཡིན་ན་དགོངས་པ་གནང་རོགས་གནང་། བདག་གི་དགོངས་པ་དེ་འདྲ་མིན།
བདག་གིས་བོད་མིའི་དབུ་ཁྲིད་དང་འཛམ་གླིང་གང་སར་གྱི་སྲིད་སྐྱོང་རྣམས་ལ་དགོས་མེད་ཀྱི་དཀའ་སྡུག་འདི་ལྟ་བུ་རྫོགས་མཚམས་གནང་རོགས་ཞེས་འབུལ་སྐུལ་ཞུའི་ཡིན། ཐུགས་རྗེ་གཟིགས། སྙིང་རྗེ་སྒོམ་རོགས་གནང་། ཐུགས་བསམ་བཤེས་རོགས་གནང་། འཇམ་སྙིང་རྗེ་དང་རྣམ་དཔྱོད་ཀྱི་སྒོ་ནས་གནད་དོན་མཐའ་དག་གསལ་ཏེ་འཛམ་གླིང་འདི་ཡར་རྒྱས་གཏོང་རོགས་གནང་། སྤྱི་ཚོགས་ཡར་རྒྱས་བཏང་བར་ང་ཚོས་ཐབས་ལམ་ཡག་པོ་རྙེད་ཐུབ། ང་ཚོ་ཚང་མས་གནད་དོན་འདི་སྐོར་ཆ་ཚང་ལ་སློབ་སྦྱོང་ཤུགས་ཆེན་པོ་སྤྲོད་དགོས་ཀྱི་ཡོད་པ་དང་ང་ཚོའི་མི་ཚེ་ནང་དང་པོ་ཉིད་ནས་དཀའ་སྡུག་ཡོད་པའི་ད་དུང་རང་ལ་གནོད་བྱ་བ་འདི་ཐམས་ཅད་བཀག་དགོས་ཀྱི་ཡོད།
སོ་སོའི་རྩ་དོན་ཆེད་དུ་རང་ལུས་མེར་སྲེག་གཏོང་མཁན་རྣམས་ཀྱི་ཆེད་དུ་བདག་གི་བསྔོ་བ་སྨོན་ལམ་ཡོད། ཁོང་རྣམས་ཀྱི་ནང་མི་དང་སྤུན་གྲོགས་ཆེད་དུ་ཡང་བདག་གི་དཀའ་སྡུག་དང་སེམས་གསོ་ཡོད་པའི་བསྔོ་བ་སྨོན་ལམ་ཡོད།
ཚེམས་རིན་པོ་ཆེ་ནས་ཐལ་མོ་གཉིས་སྦྱར་ཏེ།།
རྩོམ་བྲིས་མ་དཔེའི་བོད་ཡིག་ཐོག །
རང་ལུས་མེར་སྲེགས་མཚམས་འཇོག་ཆེད་དུ་མཁས་དབང་ཚེམས་རིན་པོ་ཆེ་མཆོག་གི་གསུང་བཤད།
ཕྱི་ལོ་ ༢༠༡༨ ཟླ་བ་ ༣ ཚེས་ ༨ རེས་གཟའ་ཕུར་བུའི་ཉིན་རྒྱབ། ཆུ་ཚོད་ ༡༥:༣༡ pm
ཉེ་འཆར་ཐོན་པའི་རང་ལུས་མེར་སྲེགས་དང་འབྲེལ་བའི་གནས་ཚུལ་གསར་པ་དེ་དང་འབྲེལ་བའི་གནས་ཚུལ་གསུམ་གྱི་སྐོར། མཁས་དབང་༧སྐྱབས་རྗེ་ཚེམས་རིན་པོ་ཆེ་མཆོག་གིས་བརྟན་པོའི་ཐོག་ནས་གསུང་བཤད་གནང་ཡོད། བོད་མི་ཚོ་རང་ལུས་མེར་སྲེག་དང་དེ་ཚོའི་སྲོག་བློས་གཏོང་ལྟ་བུ་མ་བྱེད་པར་དེའི་ཚབ་དུ་ཞི་བདེའི་ཐོག་ནས་ལས་ཀ་བྱེད་དགོས་ཀྱི་སྐོར་གསུང་བཤད་གནང་ཡོད་རེད།
ཀོཨ་ལ་ལམ་པུར། མ་ལེ་སི་ཡ། (Kuala Lumpur, Malaysia ) ཕྱི་ལོ་ ༢༠༡༨ ཟླ་བ་ ༠༣ ཚེས ༠༨ ཉིན
ཀོཨ་ལ་ལམ་པུར། མ་ལེ་སི་ཡ། (Kuala Lumpur, Malaysia ) ཟླ་བ་ ༠༣ ཚེས ༠༨ ཉིན། ཉེ་འཆར་བོད་པ་རབ་ཏུ་བྱུང་བ་ཞིག་གིས་རང་ལུས་མེར་སྲེག་གཏོང་རྒྱུ་འཇིགས་བསྐུལ་གཏོང་། དེ་ནས་བོད་པ་མི་སྐྱ་ཞིག་གིས་རང་ལུས་མེར་སྲེག་གཏོང་བཞིན་པའི་གནས་ཚུལ་གསུམ་གྱི་གཏམ་བཤད་ལ། བོད་ཀྱི་ནང་པ་སངས་རྒྱས་པ་ནང་གི་དགེ་ལུགས་བླ་མ་རྩ་ཆེན་ཞིག་གི་ཡང་སྲིད་ཀེ་ཆ་ར་ནང་པའི་ཆོས་ཚོགས། ཡང་ན་ཀེ་ཆ་ར་ཤེས་ཡོན་བསྟི་གནས་ཀྱི་སློབ་སྟོན་པ་མཁས་དབང་ཚེམས་རིན་པོ་ཆེ་སྐུ་འཕྲེང་ཉེར་ལྔ་པ་མཆོག་ནས་དེ་དག་ལ་མོས་མཐུན་མེད་པ་དང་། རང་སྲོག་བློས་གཏོང་གི་རང་ལུས་མེར་སྲེག་བྱེད་པའི་ལས་དོན་དེ་དག་མཚམས་འཇོག་བྱེད་དགོས་ཤིང་། དེའི་ཚབ་ཏུ་གནོད་མེད་ཞི་བདེའི་ལས་ཀ་ལག་ལེན་བྱེད་དགོས།
ཉེ་འཆར་གྱི་གནས་ཚུལ་གསར་པ་དེ་ཚོ་ནི། ལོ་འདིའི་ཟླ་བ་ ༢ ཚེས་ ༢༤ ཉིན། བཙན་འབྱོལ་བོད་གཞུང་ནང་ཆབ་སྲིད་ཀྱི་རྐྱེན་གྱིས་རབ་ཏུ་བྱུང་བ་ཞིག་གིས་རང་ལུས་མེར་སྲེག་གཏོང་བར་གྲོས་འཆར་སྟོན་ཞེས་པ་དེ་ Tibetan Journal ཞེས་པའི་དྲ་རྒྱའི་བརྒྱུད་ལམ་ཁག་ནས་གནས་ཚུལ་སྤེལ་བ་གཅིག ཟླ་བ་ ༣ ཚེས་ ༥ ཉིན་དབུ་གཙང་གི་རབ་ཏུ་བྱུང་བ་ཞིག་གིས་བློ་བཟང་སེང་གེ་ལ་རང་ལུས་མེར་སྲེག་གཏོང་ནས་འཇིགས་སྣང་སྐུལ་པ་དེ་ Tibet Star ཞེས་པའི་དྲ་ལམ་བརྒྱུད་ལམ་དུ་གསལ་ཡོད་པ་གཉིས། དེ་ནས་རྔ་བ་རྫོངས་སི་ཁྲོན་དུ་བོད་མི་རང་ལུས་མེར་སྲེག་གཏོང་ཞེས་པ་དེ་ཡང་ཟླ་བ་ ༣ ཚེས་ ༧ ཉིན་ཨེ་ཤི་ཡ་རང་དབང་ལུང་ཕྲིན་ཁང་དུ་གསལ་བ་བཅས་གསུམ་མོ།།
རབ་བྱུང་གཉིས་བོད་མི་སྐྱབས་བཅོལ་བ་མཁན་ཉེ་ཆར་འཇིགས་སྣང་སྐུལ་མཁན་བོད་པའི་སྐྱེས་པ་མང་ཆེ་བ་ཞིག་ཁོ་རང་སོ་སོའི་ཕ་ཡུལ་ལ་སྡོད་མཁན་ཚོ་ཡིན་ལ། གོང་དུ་བཤད་པའི་གཉིས་པོ་དེ་དག་ནི་ཕལ་ཆེར་རྒྱ་གར་བཙན་བྱོལ་བོད་གཞུང་ནང་ཆབ་སྲིད་ཀྱི་གནས་སྟངས་མ་སྒྲིག་པའི་རྐྱེན་གྱིས་ཡིན་ཞིང་། ཐ་མ་དེ་བོད་ནང་རྒྱ་ནག་གི་དབང་སྒྱུར་དང་སྲིད་ཇུས་ལ་ངོ་རྒོལ་བྱེད་ནས་ཡིན་པ་ལྟར་མཐོང་གི་འདུག
སྤྱི་ལོ་ ༢༠༠༩ ནས་བོད་མི་ ༡༥༢་རབ་བྱུང་བ་ཞེ་གཅིག་དང་ཨ་ནེ་བརྒྱད་དང་བཅས་པ་དེ་ཚོས་ངོ་རྒོལ་བྱས་ནས་རང་ལུས་མེར་སྲེག་གཏང་བ་རེད།
མི་གཞན་ལ་ནུས་ཤུགས་སྤེལ་བ་དང་དེ་ཚོས་བློ་ཐག་གཅོད་པའི་རྒྱུ་མཚན་དང་རྩ་དོན་ལ་མི་དམངས་ཀྱི་རྒྱབ་སྐྱོར་ཐོབ་ནམ་སྙམ་ནས་དེ་ཚོ་སོ་སོའི་རང་སྲོག་བློས་གཏོང་། མི་མང་པོས་སྲོག་བློས་གཏོང་བ་རྣམས་ལ་བསྔགས་བརྗོད་བྱེད་ནས་བོད་པའི་དཔའ་བོ་རེད་ཅེས་སྲུང་བརྩི་བྱས། མཁས་དབང་ཚེམས་རིན་པོ་ཆེ་སྐུ་ཕྲེང་ཉི་ཤུ་རྩ་ལྔ་པ་མཆོག་གི་གསུང་བཤད་སྐབས་འགྲེལ་བརྗོད་སྐྱོན་གནང་ཡོ།
གང་ལྟར་ཡང་མི་འགའ་ཤས་ཀྱི་རང་ལུས་མེར་སྲེག་བྱས་པ་དེ་ལ་སུ་ཞིག་གིས་སོ་སོའི་རང་དོན་སྒྲུབ་པའི་ཆ་རྐྱེན་དང་ཆབ་སྲིད་ཀྱི་ལས་འཆར་མཐར་སྐྱེལ་བའི་དམིགས་ཡུལ་དུ་བཟུང་ནས་ཆེ་བསྟོད་བྱེད་རྒྱུ་དང་། ཐབས་བྱུས། བསྐུལ་མ་གཏོང་རྒྱུ་མེད་པ་རེད་ཞེས་ཁོང་གིས་གསུངས། དེ་བཞིན་མོས་མཐུན་མེད་པའི་ཐབས་ལམ་འཁྲུག་པོའི་རྗེས་སུ་བཟུང་མཁན་གྱི་བོད་མི་མང་པོ་དེ་དག་ལ་མི་ལྟོས་པར་ཁོང་ཚོའི་བྱ་བ་འདི་དག་གིས་འགྱུར་ལྡོག་ཉུང་ཉུང་ངམ་གོ་བསྡུར་ལོངས་ཞེས་ཁོང་གིས་བརྗོད། འདི་ཞེས་དྲགས་ཀྱི་ཕལ་བ་ཆག་པ་རེད། བོད་མིའི་མི་ཚེ་གལ་གནད་མེད་པ་ཡིན་ཙང་ང་ཚོས་སྣང་མེད་བཏང་བ་ཡིན་ནམ། ཁོང་གིས་དྲིས། ག་རེད་ཡིན་ཡང་། ངོ་རྒོལ་བྱེད་ཕྱིར་རང་ལུས་མེར་སྲེག་གཏོང་བའི་བྱ་བ་དེ་གོ་མི་ཆོད་པ་གསལ་པོ་ཡིན་པ་དང་དེ་ཕྱིར་བོད་མི་རྣམས་ཀྱིས་ཐབས་ལམ་ལེགས་པོ་གཞན་པ་ཞིག་འཚོལ་ཞིང་དོ་སྣང་བྱེད་དགོས་ཀྱི་དུས་ཚོད་ཞིག་སླེབས་ཡོད་པ་རེད།
གནོད་འཚེ་འདྲ་མིན་སྣ་ཚོགས་ཁས་མི་ལེན་ཏེ་འདིར་ཞི་འཇམ་ཐོག་ནས་ངོ་རྒོལ་བྱེད་པའི་ཐབས་ལམ་མང་པོ་ཡོད་པ་དང་། ཐབས་ལམ་དེ་དག་དམངས་གཙོ་དང་མཐུན་པ། ནུས་པ་དང་ལྡན་པ། སྒུལ་ཤུགས་དང་ལྡན་པ་རེད་ཞེས་ཁོང་གིས་གསུངས། ནང་པ་སངས་རྒྱས་པའི་ལམ་གྱིས་འགྲོ་བ་མི་སྡུག་བསྔལ་ལས་སྒྲོལ་བར་བྱེད། སངས་རྒྱས་ཀྱི་གསུང་གི་ནང་། འགྲོ་བ་མིའི་ནང་ལ་ཡོད་པའི་རིང་ང་ཚོ་ཚང་མས་འཇིག་རྟེན་འདི་ནང་མཐུན་སྒྲིལ་ཡོང་བའི་ལས་འགུལ་སྤེལ་དགོས་པ་དང་། གཞན་ལ་བློ་སྟོབས་ཡང་སྤེལ་ཏེ་འགྱུར་བ་གང་བཏང་དགོས་པ་དེ་དག་འགྱུར་བ་བཏང་དགོས་ཞེས་མཁས་དབང་ཚེམས་རིན་པོ་ཆེས་གསུངས། བོད་མི་རྣམས་ཀྱིས་སངས་རྒྱས་ཀྱི་གསུང་གི་རྗེས་སུ་འགྲོ་ནས་སོ་སོའི་སེམས་རྒྱུད་ཀྱི་རབ་ཏུ་རྣམ་འབྱེད་ཀྱི་ཤེས་རབ་བརྒྱུད་ནས་བྱམས་སྙིང་རྗེ་དང་མ་བྲལ་བའི་ཐོག་ནས་བྱེད་ཐབས་མང་པོ་ཡོད་པ་མཐོང་དགོས། བོད་མི་ཚང་མ་མཐུན་སྒྲིལ་ཡོང་བ་དང་། ཆོས་ཉིད་ཀྱི་ལམ་ཉམས་སུ་ལེན་ནས་དཔལ་འབྱོར་དང་སྤྱི་ཚོགས་གོང་འཕེལ་དུ་འགྲོ་བར་བྱེད་པ་དང་། རང་གཞན་གཉིས་ཀར་ཕན་པར་བྱེད་དགོས་ཞེས་ཁོང་གིས་གསུངས།
མཁས་དབང་ཚེམས་རིན་པོ་ཆེས་དབུས་བོད་མིའི་སྒྲིག་འཛུགས་དང་གཞན་གཞུང་འཛིན་གཙོ་བོ་རྣམས་ལ་བོད་མིའི་གནས་སྟངས་ཞི་འཇམ་འཚོལ་ཏེ་ཚང་མའི་ཆེད་དུ་ཐུན་མོང་གི་ཁེ་ཕན་ཡོང་བའི་ཐུགས་བསམ་ཞེས་དགོས་པར་གསུངས། རང་ལུས་མེར་སྲེག་དེ་བོད་པའི་དབུ་ཁྲིད་རྣམས་ཀྱིས་བཀག་སྡོམ་བྱེད་པར་རྒྱ་གར་ས་ཕྱོགས་གང་སར་ཡོད་པའི་བོད་པའི་གཞིས་ཆགས་ཁག་ནང་སྐུ་ཚབ་གཏོང་བ་དང་ཡིག་འགྲུལ་སོགས་སྤེལ་དགོས་པ་དང་། དེ་བཞིན་བོད་ནང་ཡང་བརྡ་ལན་དེ་དག་གསལ་པོ་བྱེད་ནས་མཐུན་རྐྱེན་འཛོམས་པར་བྱེད་དགོས་ཞེས་ཁོང་གིས་འབོད་བསྐུལ་ཞུས།
ང་ནི་བྱམས་པ་དང་སྙིང་རྗེ་སྡོམ་པ་དང་ལྡན་པའི་གྲྭ་པ་གྲྭ་ཀྱང་ཞིག་ཡིན། དེ་ཡིན་ཙང་མི་ལུས་རིན་པོ་ཆེ་དགོས་མེད་དུ་འཇིག་པ་མཐོང་ཐུབ་ཀྱི་མིན་འདུག་ཞེས་མཁས་དབང་ཚེམས་རིན་པོ་ཆེས་གསུངས། བདག་གིས་སེམས་ཁྲལ་ངོ་མ་ལངས་ནས་རེ་བསྐུལ་འདི་འདྲ་ཞུས་བཞིན་ཡོད་པ་དང་། ཆབ་སྲིད་དང་དོན་འགྲེལ་གཞན་གང་ཡང་ཆེད་དུ་མིན་ཞེས་སློབ་མ་ཚང་མ་ལ་ཞུས་པ་ཡིན།
ཀེ་ཆ་རའི་སྐོར། ཀེ་ཆ་ར་ནང་པའི་ཆོས་ཚོགས་ནི་མཁས་དབང་ཚེམས་རིན་པོ་ཆེས་གཞི་འཛུགས་གནང་བ་དང་། ཁོང་ཤེས་རབ་ཀྱི་ལྷའི་བདེན་གསུང་ཐོག་ལ་ཉམས་ལེན་གནང་། མཁས་དབང་ཚེམས་རིན་པོ་ཆེ་སྐུ་ཕྲེང་ ༢༥ པ་ཁོང་གིས་ཀེ་ཆ་རའི་ཚོགས་གཙོ་ཡིན་པ་དང་། སྤྱི་ཚོགས་ཀྱི་ལས་དོན་རྒྱ་ཆེན་པོ་སྤེལ་གྱི་ཡོད་པ་མ་ལེ་ཤི་ཡ་དང་། རྒྱ་གར། བལ་ཡུལ་སོགས་ནང་ཡོངས་སུ་གྲགས་པ་རེད། སོ་སོའི་མི་ཚེ་ནང་འཕྲད་པའི་དཀའ་ངན་སོགས་ལ་སེམས་བསྐུལ་ཐེབས་པས་ཁོང་གིས་གཏོང་ཕོད་ཀྱི་ལས་གཞི་སོགས་འགོ་འཛུགས་པ་དང་། དེ་བཞིན་རྒྱ་གར་ནང་དབུལ་ཕོངས་ཆེད་དུ་སློབ་གྲྭ་དང་སྨན་ཁང་སོགས་འགོ་འཛུགས། དེ་བཞིན་མ་ལེ་ཤི་ཡ་དང་བལ་ཡུལ་ནང་དཀའ་ངན་འཕྲད་མཁན་སྟོང་ཕྲག་མང་པོར་ཁྱིམ་མེད་རྣམས་ལ་ལྟོ་སྟེར་བ་དང་རོགས་རམ་གནང་གི་ཡོད།
དཔལ་ལྡན་ཚེམས་རིན་པོ་ཆེ་མཆོག་ནས་ཁ་སྐོང་བསམ་ཚུལ།།
ནང་པའི་གྲྭ་པ་ཞིག་ཡིན་པའི་ཆ་ནས་རང་ལུས་མེར་སྲེག་བཏང་རྒྱུ་ནི་བདག་གི་ཉམས་ལེན་དང་འགལ་གྱི་ཡོད། བོད་སྲོལ་ལུགས་ཀྱི་གྲྭ་པ་རྣམས་ཀྱི་སྡོམ་པ་ ༢༥༣ བཟུང་དགོས་ཀྱི་ཡོད་རེད། ཡིན་ཡང་སྲོལ་ལུགས་གང་གའི་གྲྭ་པ་རྣམས་ཀྱི་རྩ་བ་བཞི་དེ་བཟུང་དགོས་པའི་སྲོག་གཅོད་ཀྱི་བྱ་བ་དེ་སྤོང་དགོས་ཡོད། གྲྭ་པ་ཞིག་གིས་སྲོག་གཅད་དེ་སོ་སོའི་རྩ་བའི་སྡོམ་པ་དང་འགལ་བ་ཡིན་ན་ཁོང་གྲྭ་པ་ལོག་གི་ཡོད་རེད། དེ་ཡིན་དུས་སྲོག་མི་གཅོད་ཀྱི་སྡོམ་པ་དེ་གནད་ཆེ་ཞིག་རེད། འདི་ངའི་ཁྲིམས་དང་ངའི་བཟོ་བ་འདི་འདྲ་མིན་ཡིན་ཡང་འདི་བདག་ཅག་སྟོན་པ་རང་ཉིད་ཀྱི་སོ་སོའི་འདུལ་བྱ་རྣམས་ཀྱི་ཆེད་དུ་བཀོད་པ་དང་ལོ་བརྒྱ་ཕྲག་མང་པོ་ནད་འདི་བཟུང་བཞིན་ཡོད་རེད། སྲོག་གཅོད་མི་རུང་བའི་ཁྲིམས་དེ་གྲྭ་བ་ཙམ་མ་ཡིན་པར་གང་ཟག་ཐམས་ཅད་ཀྱི་བཟུང་དགོས་པ་ཞིག་རེད།
དེར་ང་ཚོའི་ནང་ཆོས་ཀྱི་ཚེ་ཐམས་ཅད་རྩ་ཆེན་ཡིན་པ་སློབ་ཀྱི་ཡོད་པ་དང་ང་ཚོ་མིའི་སྐྱེ་བ་ལེན་ཐུབ་པའི་བསོད་རྣམས་དང་ལྡན་ཡོད་པ་ཡིན་ན་དེ་བའི་ཀྱང་སྐྱེ་བ་བཟང་། མིའི་རྟེན་དུ་ང་ཚོ་དབང་ཡན་ལག་དང་ལྡན་པ་དང་སློབ་གཉེར་བྱེད་པར། སྦྱོང་བར། ཐར་པ་ཐོབ་པར་ཆོས་ཉམས་སུ་ལེན་ཆེད་དུ་དངོས་གཟུགས་ཀྱི་ཡན་ལག་ཡང་ཚང་ཡོད་པ་རེད། འདི་ཡིིན་དུས་རང་ལུས་མེར་སྲེག་བཏང་དགོས་པའི་རྒྱུ་མཚན་ག་ཚོད་ཀྱི་ཡག་པོ་ཡོད་ནའང་འདིའི་སྐོར་ཐོས་དུས་བདག་ལ་སུན་པོ་ཆག་གི་འདུག །།
སོ་སོའི་ཡིད་ཆེས་ཡོད་པའི་རྩ་དོན་ཆེད་དུ་རང་སྲོག་གློད་གཏོང་ཐུབ་མཁན་ཆེད་དུ་སྤྱིར་བདག་གི་ཡིད་འགུ་བྱེད་ཐུབ། གང་ལྟར་ཡང་སྐད་ཆ་བདེན་པ་དེ་གང་རེད་ཟེར་ན་འདི་ལྟར་འཆི་རྒྱུ་ནི་ཧ་ཅང་སྡུག་བསྔལ་ཆེན་པོ་ཡོད་པ་དང་དུས་ཡུན་སྣོར་སྡུག་བསྔལ་མྱོང་དགོས་བ་དང་འདི་འདྲ་ལྟ་ནའང་ཧ་ཅང་འདུག་རྩུབ་མཐོང་། འདི་འདྲ་དངོས་སུ་མཐོང་མཁན་རྣམས་ཀྱི་སེམས་ལ་མི་བདེ་བ་ཆེན་པོ་ཡོང་གི་ཡོད་པ་དང་གནོད་ཡུལ་གང་ཟག་གི་ནང་མི་རྣམས་ལའང་ཧ་ཅང་གནོད། འདི་དག་གང་ཟག་སོ་སོའི་དད་པ་དང་ཡིད་ཆེས་བརྟན་པོ་ཡོད་པ་དང་དེར་ཁོང་ཚོས་གཞན་གྱི་ཆེད་དུ་དམིགས་པ་གཏོང་བ་སྟོན་གྱི་ཡོད་པ་བདག་གི་ཤེས། གང་ཡིན་ཟེར་ན། བདག་ཀྱང་སོ་སོའི་རྡོ་རྗེ་ཤུགས་ལྡན་བསྟེན་གསོལ་སྐོར་དེ་བཞིན་ཚོར་བ་ལེབས་ཀྱི་ཡོད་པ་དང་གུས་ཞེན་ཆེན་པོ་བྱེད། གང་ལྟར་ཡང་བོད་མི་མང་གི་མི་ཚེ་མེད་པར་འགྱུར་བ་མཐོང་དུས་ཧ་ཅང་སེམས་ཕམ་གྱི་འདུག ། སེམས་ཕམ་དགོས་པ་དེ་མི་འགའ་ཤས་སོ་སོའི་རང་སྲོག་གཅད་པ་མཐོང་ནས་མིན། ཡིན་ཡང་ཁོང་ཚོས་སྲོག་གློད་པ་དེ་ལ་སྣང་མེད་གཏོང་གི་ཡོད་པ་མཐོང་དུས་སེམས་བདེ་ཀྱི་མིན་འདུག །།
རྡ་སར་གནད་ཡོད་པའི་བོད་མིའི་དུབ་ཁྲིད་དབུས་བོད་མིའི་སྒྲིག་འཛུགས་ཀྱི་རང་ལུས་མེར་སྲེག་བཏང་རྒྱུ་ནི་ངེས་པར་དུ་བཀག་ཐུབ། ཁོང་ཚོའི་ཆེད་དུ་ལས་འགུལ་འདི་ལས་སླ་པོ་ཡིན་ཡང་། ཁོང་ཚོས་རང་ལུས་མེར་སྲེག་བཏག་རྒྱུ་དེ་བཀག་བའི་འབད་བརྩོན་བྱེད་ཀྱི་ཡོད་མ་རེད། དེར་དྲང་པོ་ཞུས་ན་ཁོང་ཚོས་དེ་དག་བྱེད་རྒྱུ་ཡང་མི་འདོད། དེར་རང་ལུས་མེར་སྲེག་བཏང་མཁན་ཡོད་ན་བོད་མིའི་དབུ་ཁྲིད་རྣམས་ཀྱི་དམིགས་ཡུལ་སྒྲུབ་ཀྱི་ཡོད་པ་མཐོང་གིན་འདུག །། འདི་གང་འདྲ་རེད་ཟེར་ན། ཁོང་ཚོས་བོད་མི་མང་རྣམས་བོད་ཀྱི་ཆེད་དུ་རྒྱབ་སྐྱོར་མི་རྙེད་པས་རེ་བ་དང་བྲལ་གྱི་ཡོད་པ་དང་དཀའ་སྡུག་འཕྲད་ཀྱི་ཡོད་པ་སྟོན་གྱི་ཡོད་པ་རེད། ངས་ཁོང་རྣམས་ཀྱི་དམིགས་པ་གང་ཡིན་པ་ཤེས་ཀྱི་ཡོད། ཡིན་ཡང་བསམ་པ་ཐམས་ཅད་སྒྲུབ་ཀྱི་མ་རེད། དེ་ཡིན་དུས་བོད་མིའི་དབུ་ཁྲིད་རྣམས་ཁག་ཁག་ཞུགས་ཀྱི་ཡོད་པ་དང་རང་ལུས་མེར་སྲེག་བཀག་པར་ཁ་ཤུགས་ཆེན་པོ་མ་བསངས་བ་གང་ཡིན་ན་ཞེས་ང་ཡང་ནས་ཡང་དུ་ཡ་མཚན་གྱི་འདུག ། ངས་བསམ་ཚུལ་ལ་མི་རེ་རེ་འཚི་དུས་དབུད་བོད་མིའི་སྒྲིག་འཛུགས་ལ་ཕྱི་རྒྱལ་ནས་དངུལ་དང་ཞལ་འདེབས་ཐོབ་ཀྱི་ཡོད་ཙང་ཡིན་གྱི་རེད་ཞེས་དྲན་གྱི་འདུག ། ཡང་འདི་ངས་བཟོ་བ་གང་ཡང་མ་རེད། འདི་འདྲ་ཡིན་པ་ཁུངས་སྐྱེལ་ར་སྤྲོད་བྱེད་མཁན་ནི་ཨིན་ཡུལ་གསར་འགྱུར་བརྒྱུད་ལམ་གར་ཌི་ཡན་(Guardian) གྱི་ཞིབ་འཇུག་བྱེད་ནས་དངུལ་གྱི་གནད་དོན་གསལ་པོར་སྟོན་ཡོད་རེད།
དེར་བདག་གི་ག་རེད་མཐོང་གིན་འདུག་ཟེར་ན། དབུས་བོད་མིའི་སྒྲིག་འཛུགས་ཀྱིས་སོ་སོའི་མི་མང་དང་ཁོང་ཚོའི་མ་འོངས་པའི་ཆེད་དུ་གང་བྱེད་པ་མཐོང་གི་མིན་འདུག ། དེ་མ་ཟད་དངུལ་ཁེ་བཟང་གི་ཆེད་དུ་ཚེ་ལས་འདས་པ་རྣམས་བཤུ་གཞོག་གཏོང་གི་ཡོད་རེད། དེ་ལྟར་རང་ལུས་མེར་སྲེག་བཏང་བར་དབུ་ཁྲིད་རྣམས་ཀྱིས་ཆོག་མཆན་སྦྱིན་གྱི་ཡོད་པས་འདིས་གང་སྟོན་ཟེར་ན་དབུ་ཁྲིད་རྣམས་ཀྱིས་ཁོང་ཚོའི་ཆབ་སྲིད་མངོན་འདོད་སྐོར་ཡར་རྒྱས་འགྲོའི་ཡོད་མ་རེད། གང་ཡིན་ཟེར་ན། ཡར་རྒྱས་འགྲོ་བ་ཡིན་ན་ང་ཚོའི་མི་མང་རྣམས་ཀྱིས་ཐབས་མེད་པའི་བྱ་བ་བྱེད་ཀྱི་མ་རེད་ཞེས་བསམ་གྱི་ཡོད་རེད། དུས་རབས་ཆེད་ཀ་ལས་མང་བ་འགྲོ་ཚར་རེད་དེ་ལས་དོན་འགའ་ཤས་མ་གཏོགས་སྒྲུབ་ཐུབ་ཡོད་མ་རེད་འདི་ཡིན་དུས་ད་ལྟ་ང་ཚོའི་མི་མང་རྣམས་སོ་སོའི་སྲོག་གློད་ཕྱིར་ནུས་ཤུགས་སྤེལ་གྱི་ཡོད་རེད།
འདིར་དབུས་བོད་མིའི་སྒྲིག་འཛུགས་ཀྱིས་རང་ལུས་མེར་སྲེག་འགྱོགས་པོ་བཀག་ཐུབ་པའི་ཐབས་ལམ་ལས་སླ་པོ་ཡིན་ཡང་ནུས་པ་དང་ལྡན་པ་འགའ་ཤས་ཡོད་རེད།
༡༽ བོད་མིའི་དབུ་ཁྲིད་རྣམས་ཀྱིས་རང་ལུས་མེར་སྲེག་ལ་དགག་ལན་རྒྱན་ནས་རྒྱ་གར་ན་ཡོད་པའི་གཞིས་ཆགས་ཡོངས་ན་ཐོ་དེབ་གཏོང་ཐུབ་ཀྱི་རེད།
ཐོ་དེབ་དེ་ནང་རང་ལུས་མེར་སྲེག་བཏང་མི་ཆོག་ཞེས་བཤོལ་འདེབས་ཤུགས་ཆེན་པོ་འགྲེམས་དགོས་པ་དང་འདི་རྒྱ་གར་དང་བལ་ཡུལ་ན་གནས་ཡོད་པའི་བོད་མི་ ༡༢༠,༠༠༠ བར་དུ་གཏོང་དགོས། དེ་བཞིན་འགྲེམ་ཡིག་དང་དེབ་ཆུང་། དེབ་སོགས་སྐད་ཡིག་མི་འདྲ་གསུམ་ ( ཨིིན་སྐད། རྒྱ་སྐད། བོད་སྐད། ) ཡོད་པའི་དེབ་བཟོ་ནས་རྒྱ་གར་དང་བལ་ཡུལ་ནང་བོད་དང་འཛམ་གླིང་གང་སར་ནང་བགོ་འགྲེམས་བྱེད་དགོས། རྒྱུ་ཆ་དེ་དག་ན་མགོན་སྡེ་ཁག་དང་ཆོས་ལུགས་ཁག་མི་འདྲ་བ་རྣམས་ཀྱི་མཁན་པོ་དང་བོད་ཀྱི་ཆོས་ཀྱི་སྒོ་གནས་སོགས་ཀྱིས་རང་ལུས་མེར་སྲེག་སྐོར་དགག་ལན་ཕུལ་དགོས། གང་ཡིན་ཟེར་ན། བོད་མི་རྣམས་ཀྱིས་སོ་སོའི་ཆོས་རྒྱུན་གྱི་བླ་མའི་བཀའ་ལ་བརྩིའི་ཡོད་རེད།
འདི་ཁོང་རྣམས་ཀྱིས་བྱེད་མི་ཐུབ་པ་དང་རང་འགུལ་ནུས་པ་མེད་པ་མ་རེད། འདས་པའི་དུས་ན་ཁོང་ཚོས་རྡོ་རྗེ་ཤུགས་ལྡན་དད་ལྡན་མོས་གུས་རྣམས་ལ་དེ་འདྲ་བྱས་ཡོད་རེད། དེ་མ་ཟད་ཁོང་རྣམས་ཀྱི་ཁ་གཏད་དུ་དྲ་ལྗོངས་ཡོངས་རྫོགས་བཟོས་ཡོད། རྡོ་རྗེ་ཤུགས་ལྡན་བསྟེན་གསོལ་ལྟ་བུ་ཆོས་ལུགས་ཀྱི་གནད་དོན་ལས་བོད་མི་ཚོས་རང་ལུས་མེར་སྲེག་ནས་སྲོག་གློད་མཁན་གནད་དོན་འདི་གལ་ཆེན་པོ་ཞིག་ཡིན་པའི་འདིའི་སྐོར་བོད་མིའི་དབུ་ཁྲིད་རྣམས་ཀྱིས་ཐུགས་བསམ་བཞེད་དེ་འདི་བཀག་པར་ཐབས་ལམ་འཚོལ་དགོས། ཉེ་ཆར་ཁོང་ཚོས་གདན་ས་ཁག་གི་མཁན་པོ་ ༡༡ འདུས་ནས་རྡོ་རྗེ་ཤུགས་ལྡན་བསྟེན་གསོལ་ཁ་གཏད་དུ་བརྙན་འཕྲིན་བཟོས་པ་རེད། དེར་ཁོང་ཚོས་རྡོ་རྗེ་ཤུགས་ལྡན་བསྟེན་གསོལ་བཀག་སྡོམ་སྐོར་རྒྱུ་ཆ་བཟོ་བར་འགྲོ་སོང་མང་པོ་དེ་འདྲ་གཏོང་ཐུབ་ཀྱི་ཡོད་ན་རང་ལུས་མེར་སྲེག་བཏང་རྒྱུ་དེ་དེ་ལས་ཚབས་ཆེན་ཞིག་ཡིན་དུས་འདི་བཀག་པར་འགྲོ་སོང་མ་བཏང་བ་གང་ཡིན་ནམ། གང་ཟག་གཞན་གྱི་ཆོས་ལུགས་ཞིག་ལ་ཁ་གཏད་བཅོག་པར་གདན་ས་ཁག་གི་མཁན་པོ་ཡོངས་ལ་བཙན་སྐུལ་བྱས་ཏེ་འདྲ་མིན་ལབས་ཏེ་ཁ་བསངས་བཅོག་པ་དང་། ད་ལྟ་བོད་མི་ཚོས་སོ་སོའི་སྲོག་གཅོད་དུས་བླ་མ་དེ་དག་ལ་གང་ཡང་ལབ་པར་སྐུལ་མ་མི་གདེབས་པ་ཡིན་དུས་བདག་གི་སྐད་ཆ་འདི་ལྡོག་པ་ཅན་མཐོང་གི་འདུག ། ཁྱོད་ཀྱི་ཆོས་ལུགས་དང་དད་པ་ལ་མི་ལྟོས་པར་རང་ཉིད་དང་མིའི་སྲོག་གཅོད་རྒྱུ་དེ་ནི་བསྔགས་པ་བརྗོད་རྒྱུ་མེད་རེད། འདི་སྔོན་འགོག་བྱེད་པར་ང་ཚོས་ག་རེེད་ཡིན་ཡང་བྱེད་ཐུབ་དགོས།།
༢༽དབུས་བོད་མི་སྒྲིགས་འཛུགས་ཁང་གིས་རང་ལུས་མེར་སྲེག་གཏོང་མཁན་བོད་མི་ཚོའི་གནང་མི་ཚོར་ཆད་པ་ཡང་ན་ཁྲིམས་ཆད་རྒྱབ་ན་ཆོག
རང་ལུས་མེར་སྲེག་གཏོང་འདོད་ཡོད་མཁན་ཚོས་གལ་སྲིད་རང་ལུས་མེར་སྲེག་གཏོང་ན། དེ་ཚོའི་སྤུན་ཉེ་ཚོ་ལ་དྲི་རྩད་བྱེད་ཅིང་དགོན་པ་ནས་བཙན་འབུད་གཏོང་གི་རེད་ཅེས་སྔར་ཤེས་ཡོད་ན། ཁོང་ཚོས་རང་ལུས་མེར་སྲེག་གཏོང་བར་དོགས་ཟོན་བྱེད་ཀྱི་རེད། བོད་པའི་སྤྱི་ཚོགས་ནང་མི་ཚང་གི་སྡེ་མཚན་སོགས་ད་དུང་བརྟེན་པོ་ཞེ་དྲགས་ཡོད་པས། མི་ཚང་གི་བསྐུལ་འདེད་བྱེད་ན་ངེས་པར་དུ་ཤུགས་རྐྱེན་ཐད་ཀྱི་རེད། དབུས་བོད་མི་སྒྲིགས་འཛུགས་ཁང་ནས་མི་དམངས་ཚོ་ལ་ད་དུང་དཔལ་ལྡན་ལྷ་མོའི་སྐུ་ཐང་བདུན་དུ་རང་ལུས་མེར་སྲེག་དེ་གཏོང་གི་མེད་ཅེས་ནས་གནའ་སྐྱེལ་དམ་བཅའ་ངེས་པར་དུ་བཞག་བཅུག་དགོས་རེད།
དེ་ལ་བྱེད་སྲོལ་དེ་འདྲ་སྔོན་མ་ནས་ཡོད་པ་རེད། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་གྱི་ནང་མི་ཚོ་ལ་དྲི་རྩད་བྱས་ཡོད་རེད། སྐབས་སྐབས་སུ། བསྟེན་གསོལ་དེ་འཚམས་འཇོག་བྱེད་པའི་ཆེད་དུ་ཁང་ཐོག་ཏུ་རྡོ་ཞུས་ནས་སེམས་ཀྱི་བཀའ་ངལ་ཆེར་བཏང་བ་སོགས་མང་པོ་བྱུང་ཡོད། གྲྭ་བ་དང་ཨ་ནེ་ལ་གལ་སྲིད་རྡོ་རྗེ་ཤུགས་ལྡན་མཚམས་འཇོག་དེ་མཁས་མ་ལེན་ན། བཙན་འབུད་གཏོང་གི་ཡིན་ཞེས་ཟེར་ནས་འཇིགས་སྣང་སྐུལ་ཡོད། བཙན་འབུད་ནི་སྤྱིར་བཏང་བྱེད་ན་ཁྱིམ་མེད་ལུང་མེད་བཟོ་བ་ཙམ་རེད། གང་ཡིན་ཞེས་ན་གྲྭ་བ་དང་ཨ་ནེ་དེ་ཚོ་ལ་འགྲོ་ས་གཞན་གང་ཡང་ཡོད་མ་རེད། ལྷག་པར་ཏུ་མི་ཚེ་གང་ག་དགོན་པ་ལ་སྐྱེལ་བསྡད་མཁན་ལོ་རྒན་པ་དེ་ཚོ་ཡིན། རྡོ་རྗེ་ཤུགས་ལྡན་བསྟེན་གསོལ་དེ་བློས་གཏོང་མཁན་གྲྭ་བ་རྒྱ་ཕྲག་ལྷག་གི་འགོག་ཏུ་མེད་པའི་བཙན་འབུད་དེས་རྒྱ་གར་ལྷོ་ཕྱོགས་སུ་སེར་སྤོམ་དང་ཤར་དགའ་ལྡན་ལྟ་བུ་གྲྭ་ཚང་གསར་དུ་འཛུགས་པར་སྔོན་དུ་སོང་བ་རེད།
དེ་ག་ནང་བཞིན། གྲྭ་བ་དང་ཨ་ནེ་རྣམས་ལ་བསེ་ཕྲབ་ཀྱི་ཞལ་མཐང་༼བཀག་སྡོམ་མ་བྱུང་སྔོན་ཙམ་དུ་ང་ལ་འཕུལ་བའི་གོ་སྐབས་བྱུང་།༽དེའི་མདུན་དུ་མནའ་སྐྱེལ་བར་བཙན་སྐུལ་བྱས། འོ་ན་བཙན་བྱོལ་བོད་གཞུང་གིས་སོ་སོ་རང་ཉིད་ཀྱི་མི་ཚེ་དེ་དང་འབྲེལ་བའི་རང་ལུས་མེར་སྲེགགས་ལ་གཏན་འབེབ་སྔར་བཞིན་དུ་རྗེས་སུ་མ་བྲངས་པ་གང་ཡིན་ནམ། ཡིན་ནའང་དེ་ཚོས་སྒེར་དང་སོ་སོའི་ཆོས་དད་ལ། དུས་ཚོད་དང་། ནུས་པ། མཐུན་རྐྱེན་གང་མང་བེད་སྤྱོད་གཏོང་གི་འདུག །
རབ་འབྱུང་བ་ཚོ་རྡོ་རྗེ་ཤུགས་ལྡན་བསྟེན་གསོལ་བྱེད་ཀྱི་མེད་ཟེར་ནས་མནའ་སྐྱེལ་བཅུག་པའི་བརྙན་འཕྲིན་མཚན་པ་དང་པོ།
Or view the video on the server at:
http://video.tsemtulku.com/videos/GadenMonksSwearOut001.mp4
རབ་འབྱུང་བ་ཚོ་རྡོ་རྗེ་ཤུགས་ལྡན་བསྟེན་གསོལ་བྱེད་ཀྱི་མེད་ཟེར་ནས་མནའ་སྐྱེལ་བཅུག་པའི་བརྙན་འཕྲིན་མཚན་པ་དང་པོ།
Or view the video on the server at:
http://video.tsemtulku.com/videos/GadenMonksSwearOut002.mp4
༣༽བཙན་བྱོལ་བོད་གཞུང་གིས་བོད་ཀྱི་རྩ་ཁྲིམས་ནང་རང་ལུས་མེར་སྲེགས་གཏོང་བ་དེ་ཁྲིམས་འགལ་དུ་བཀོད་མཆོག །
དེ་འདྲ་བྱས་ནས། རང་ལུས་མེར་སེགས་གཏོང་མཁན་ཚོ་ནི་བོད་རྒྱབ་འགལ་བ་དང་དེ་ཚོ་བོད་ཀྱི་སྒྲིགས་ཁྲིམས་གཏོར་ཤིག་གཏོང་ཡོད་རེད། བསྐྱར་དུ། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་དེ་ག་རང་བྱས་ཡོད་རེད། དེ་ཚོའི་བསྟེན་གསོལ་གཅེས་སྲུང་དེ་ལ་མ་འབེབས་བྱས་ནས་སེམས་ཤུགས་གཅོག་ཡོད་རེད། རྡོ་རྗེ་ཤུགས་ལྡན་བསྟེན་གསོལ་དེ་ལ་ཁྲིམས་འགལ་བཟོས་ནས། བཙན་བྱོལ་བོད་གཞུང་གིས་དངོས་སུ་གནོད་འཚེའི་ལས་ཀ་འགོ་བཙུགས་ནས་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་སྐྱོན་བརྗོད་བྱས། དེ་ནས་དེ་བསྟེན་གསོལ་བློས་གཏོང་དུ་གནན་སྐུལ་བྱས་ནས་བོད་ཀྱི་རྩ་ཁྲིམས་སྲུང་སྐྱོབ་ཀྱི་ཆེད་དུ་ཡིན་ཞེས་ཟེར། དེ་ནས་གལ་སྲིད་བཙན་བྱོལ་བོད་གཞུང་དེ་རང་ལུས་མེར་སྲེག་འཚམས་འཇོག་གི་སྐོར་ཚབས་ཆེན་ཡོད་ན། སྔ་མ་བོད་མི་དམངས་སོ་སོའི་ཁ་གཏད་དུ་ནན་སྐུལ་ཇི་ལྟར་བྱས་པ་བཞིན། དེ་ཚོས་བྱེད་ཐུབ་པའི་ཐབས་ཤེས་གཞན་ཞིག་གཏོང་ཐུབ་ཀྱི་ཡོད་རེད།
༤༽རང་ལུས་མེར་སྲེགས་མཚམས་འཇོག་བྱེད་པར་ཐབས་ཤེས་མྱུར་ཤོས་དེ་ནི། རང་ལུས་མེར་སྲེགས་གཏོང་མི་མཆོག་གི་སྐོར་༧གོང་ས་མཆོག་རང་ཉིད་ཀྱིས་དེའི་དགག་ལན་ཡོངས་གྲགས་སུ་གསལ་གྲགས་གནང་དགོས།
མི་དམངས་དཀྱིལ་ལ་གཏམ་བཤད་དང་བཅར་འདྲི་གང་དུ་ཡིན་ནའང་། རང་ཤི་རྒྱབ་པའི་ལས་ངན་པ་ཡིན་པའི་སྐོར་བཀའ་གནང་ཐུབ། དངོས་ནས་བྱས་ན། ལྷག་པར་ཏུ་༧གོང་ས་མཆོག་ལྟ་བུ་རབ་བྱུང་བ་སྙན་གྲགས་ཆེན་པོ་ཞིག་ལ་རང་ཤིག་རྒྱབ་པའི་ལས་འབྲས་ཀྱིརིམ་པའི་སྐོར་གསུངས་བཤད་གནང་དགོས་པ་ནི་ཧ་ཅང་འོས་པ་ཞིག་རེད། རང་ཤིག་རྒྱབ་ཆོག་གི་མ་རེད་ཅེས་༧གོང་ས་མཆོག་གི་བཀའ་ལ་བརྩི་སྐུར་མ་བྱེད་ན་དམ་ཚིག་དང་ཇི་ལྟར་འགལ་ཚུལ་དང་། གལ་སྲིད་ཁོ་ཚོས་༧གོང་ས་མཆོག་གི་བཀའ་དང་ཐགུས་རེ་ལ་བརྩི་སྐུར་མ་བྱེད་ན་༧གོང་ས་མཆོག་གི་ཐུགས་ཕམ་པོ་ཇི་ལྟར་འབྱུང་ཚུལ། གལ་སྲིད་རང་ལུས་མེར་སྲེགས་གཏོང་ན། དེ་ཚོའི་གནང་མི་ཚོ་ལ་༧གོང་ས་མཆོག་གི་གསུངས་ཆོས་སུ་བཅར་མི་ཆོག་པ་སོགས། དེ་བཞིན་བོད་མི་ལྟེ་གནས་ཚོགས་སྡེ་ཁག་དཔེར་ན། བོད་གཞུང་གི་སྡེ་མཚན་དང་། བོད་སྨན་ཁང་དང་རྒྱ་གར་དང་བལ་ཡུལ་ནང་ཡོད་པའི་བོད་པའི་སློབ་གྲྭ་ཁག་ཚང་མ་ཐམས་ཅད་དུ། གལ་སྲིད་རང་ལུས་མེར་སྲེགས་གཏོང་ན་དེའི་གནང་མི་ཚོའི་དེ་སྡེ་མཚན་དེའི་མཐུན་རྐྱེན་བེད་སྤྱོད་བྱེད་མི་ཆོག་ཞེས་ཟེར་ནས་སེམས་ཤུགས་གཅོག་ཐུབ་ཀྱི་ཡོད་རེད། བོད་མི་མང་ཕལ་ཆེ་བས་དེ་ཚོའི་གནང་མིར་བཀའ་སྡུག་ཕྲད་མ་བཅུག་པའི་ཆེད་དུ། སོ་སོ་ལ་མ་གནོད་གོང་དུ་ཚར་གཉིས་བསམ་བློ་གཏོང་གི་ཡོད་རེད། རང་ལུས་མེར་སྲེགས་དེ་ཁྲིམས་འགལ་གྱི་རིགས་གང་རུང་ཞིག་དང་སྡུག་ཅག་གང་རུང་རེད་ཅེས་ནས་བཤད་མི་འདུག །ཡིན་ནའང་འདི་ཚོ་བོད་མིའི་སོགས་སྲུང་སྐྱོབ་ཀྱི་ཆེད་དུ་བྱེད་དགོས་པ་དང་དེ་ཡང་ནས་ཡང་དུ་ནན་བརྗོད་བྱེད་དགོས་འདུག ། ༧གོང་ས་མཆོག་གིས་ཧ་ཅང་བརྟན་པོའི་ཐོག་ནས་གསུངས་པ་ཡིན་ན། བོད་མི་ཕལ་ཆེ་བས་བརྩི་སྲུང་བྱེད་ཀྱི་རེད།
དངོས་ནས་བྱས་ན། རྡོ་རྗེ་ཤུགས་ལྡན་བསྟེན་མཁན་ཚོ་ལ་ཡང་ལོ་ཉི་ཤུ་རིང་དེ་ག་རང་བྱས་ཡོད་རེད། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་བོད་མི་དམངས་ཞབས་སུ་ཁང་ལ་ལས་ཀ་བྱེད་ཆོག་གི་མི་འདུག ། དཔེར་ན་སྨན་ཁང་སྡེ་མཚན་ཁག་ཏུ། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་སློབ་ཕྲུག་ཚོ་ལ་ཡིན་ན་ཐུབ་ཚོད་གཏོང་ནས་སློབ་གྲྭ་ནས་བཙན་འབུད་གཏོང་ཡོད་རེད། བོད་པའི་སྨན་ཁང་ནས་རྡོ་རྗེ་ཤུགས་ལྡན་བསྟེན་མཁན་ལ་སྨན་བཅོས་ཞབས་སུ་མཁས་ལེན་བྱེད་ཀྱི་ཡོད་མ་རེད། དེ་ནས་རྒྱ་གར་བོད་པའི་སྤྱི་ཚོགས་ཕལ་ཆེར་ནང་ད་དུང་འདི་འདྲ་བ་གནས་སྟངས་འབྱུང་བཞིན་ཡོད། བཙན་བྱོལ་བོད་གཞུང་ནས་བརྟན་པོ་གང་འདྲ་ཐོག་ནས། རང་ལུས་མེར་སྲེགས་ཀྱི་གྲངས་ཆད་ཇེ་ཆེ་ཆེར་འགྲོ་བ་དེར་ ལེན་འདེབས་སྟངས་དེ་ལ་ལྟས་དུས་སོ་སོའི་བོད་མིའི་སྲོགས་ཇི་ཙམ་དུ་སྲུང་སྐྱོབ་བྱེད་འདོད་ཡོད་ཚུལ་གྱི་སྐོར་གསལ་པོར་མཐོང་ཐུབ་ཀྱི་འདུག ། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོས་མྱོང་བའི་སྡུག་སྦྱོང་གི་ལོ་རྒྱུས་གཞི་བཟུང་བྱས་ན། ང་ཚོས་དོན་དངོས་ཀྱི་ཐོག་ནས་ལྟ་དུས། བཙན་བྱོལ་བོད་གཞུང་གིས་བརྟན་པོའི་ཐོག འགྱུར་བ་མེད་ཅིང་ད་དུང་གདུག་རྩུབ་ཀྱིས་སྒོ་ནས། ཁོ་རང་དགོས་དོན་གང་ཡིན་པ་དེ་ཐོབ་པར་འབད་རྩོན་བྱེད་ཀྱི་ཡོད་རེད། དཔེར་ན། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་ཕྱིར་འདོར་ནས། བྱུང་སྲིད་པའི་ཁ་གཏད་དང་མིང་རྗེས་ངན་པ་ལ་མ་ལྟོས་པར། བཙན་བྱོལ་བོད་གཞུང་གིས་དེ་ཚོས་བྱེད་དགོས་བསམ་དུས། ཁྲིམས་གཅོད་འདི་འདྲ་བ་ཐག་གཅོད་ཐུབ་ཀྱི་ཡོད་ན། དེ་ཚོས་དེ་ལས་ཀྱང་ཐབ་ལམ་ཤུགས་ཆེར་གཏོང་ནས་བོད་མི་རང་ལུས་མེར་སྲེགས་ཀྱི་མཚམས་འཇོག་བྱེད་ཐུབ་པ་བྱེད་དགོས། གང་ཡིན་ཞེས་ན། སོ་སོའི་ཕ་ཡུལ་དང་བཅས་པ་བློས་གཏོང་ནས་༧གོང་ས་མཆོག་ལ་རྗེས་སུ་བྲངས་ཤིང་བཙན་བྱོལ་དུ་འབྱོར་མཁན་བོད་མི་སྐྱབས་བཅོལ་བའི་སྲོགས་སྲུང་སྐྱོབ་བྱེད་པ་ལས་གལ་ཆེན་པོ་གཞན་གང་ཡང་ཡོད་མ་རེད།
ངས་གོང་དུ་བསམ་འཆར་བཞི་རོབ་བསྡུས་བྱེད་ནས་འབྲི་ཡོད་པ་དེ་དག་རྣམས་ནི་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་ས་ལོ་ཉི་ཤུ་རིང་བཀག་སྡོམ་ངོས་ལེན་བྱས་པ་དེ་ཡིན། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་ལམ་ལུགས་ལྟར་སྤྱི་ཚོགས་དབྱེ་འབྱེད་བྱས་ནས། བསྟེན་གསོལ་དེ་བློས་གཏོབ་བར་གནན་སྐུལ་བྱས་ཡོད་རེད། དེ་ནས་ངའི་འདྲི་བ་ནི། བཙན་བྱོལ་བོད་གཞུང་དེ་རང་ལུས་མེར་སྲེགས་གཏོང་དུས་འཇམ་ཐིང་ཐིང་བསྡད་ཅིང་མི་སྡུག་པའི་རང་སྲོག་གནོད་སྐྱོན་དེར་འཇམ་ཐིང་ཐིང་བསྡད་པ་གང་ཡིན་ནམ།
༧གོང་ས་མཆོག་གིས་རང་ལུས་མེར་སྲེགས་དེའི་སྐོར་གསུངས་བཤད་གནང་གི་ཡོད་པ་ང་ལ་དངོས་ནས་རེ་བ་ཆེན་ཡོད། གནས་སྟངས་འདི་འདྲ་བའི་སྐོར་ལ་གོང་ས་མཆོག་དེ་ཉིད་ལ་ཐུགས་སྣང་གནང་དགོས་ཚུལ་གྱི་སྐོར་ཞུ་འབོད་བྱས་པ་དེ། ངས་ཁོང་ལ་བརྩི་སྐུར་གང་ཡང་མེད་ནས་བཤད་རྒྱུ་མ་རེད། ཡིན་ནའང་ང་རང་ཚོའི་བོད་མི་དམངས་ཉུང་ཙམ་མ་གཏོགས་ཡོད་མ་རེད། དེ་ནས་འདས་གྲོངས་རེ་རེར་ང་ཚོའི་དྲི་མ་མེད་པའི་རིགས་གཞུང་འཛིན་མཁན་ཉུང་ངུར་འགྲོ་བཞིན་ཡོད་རེད། བཙན་བྱོལ་བོད་གཞུང་གི་དབུ་ཁྲིད་ཚོ་འཇམ་ཐིང་ཐིང་བསྡད་པས། ༧གོང་ས་མཆོག་གིས་བཀའ་སློབ་སྩལ་གནང་བའི་རེ་བ་ཆེན་པོ་ཡོད་ཞུ། དེ་ནས་དེ་ཚོའི་འཇམ་ཐིང་ཐིང་ནང་། དེ་ཚོས་མི་དམངས་རང་ཤི་རྒྱག་པ་དེ་དགོས་ངེས་ཀྱི་ཐོག་ཆག་ཡང་གཏོང་ཞིང་ངོས་ལེན་བྱས་འདུག ། དེ་བཞིན་ང་ཚོས་སྣང་མེད་དུ་སྐྱུར་མ་ཐུབ་པའི་བློ་ཕམ་པོ་ཅན་གྱི་རང་ལུས་མེར་སྲེགས་ཀྱི་དངོས་ཡོད་དེ་རེ ། འདི་སྒྲུབ་བྱ་གཙོ་བོར་བཟུང་ནས་བྱས་པའི་དམིགས་གསལ་གྱི་རང་ཤི་རྒྱབ་པ་དེ་རེད།
བཙན་བྱོལ་བོད་གཞུང་གི་དབུ་ཁྲི་གཅིག་པོ་འཇམ་ཐིང་ཐིང་བསྡད་ཅིང་། རང་ལུས་མེར་སྲེགས་ཤུགས་ཆེར་གཏོང་བ་དེ་ལ་སེམས་ཤུག་གཅོག་ཐུབ་ཀྱི་མི་འདུག །ཡིན་ནའང་ཁོ་ཚོས་རྡ་སར་རང་ལུས་མེར་སྲེགས་གཏོང་མཁན་ཚོ་དཔའ་བོ་ཡིན་ཞེས་ནས་དུས་དྲན་སྲུང་བརྩི་བྱེད་པའི་ཆེད་དུ། དྲན་རྟེན་དང་། མཛེས་རྒྱན་བྱང་བུ། གཟུགས་བརྙན་སོགས་བཟོ་འདུག ། དེ་ཚོས་འདས་གྲོངས་དེ་ལ་བརྟེན་ནས་མི་གཞན་ལ་སྤོབས་པ་སྐྱེས་བཅུག་གི་འདུག་པས། ད་དུང་མ་གཞན་པ་མང་པོས་ལས་རིམ་ཇི་མ་ཇི་བཞིན་བྱེད་པར་བློ་སྟོབས་སྤེལ་གྱི་འདུག ། ཡིན་ད་ཡིན། ཕོ་མོ་དེ་དག་ནི་དཔའ་བོ་དཔའ་མོ་ཡིན། ཡིན་ནའང་དེ་ཚོས་ལས་རིམ་དེ་དག་ལ་བློ་སྟོབས་སྤེལ་ཆོག་གི་མ་རེད། ང་ཚོས་འདས་གྲོངས་དང་སྲོགས་གཅོད། རང་ཤི་ལ་དུས་ནམ་གཡང་བློ་སྟོབས་སྤེལ་རྒྱུ་མིན།
རང་ཉིད་སོ་སོའི་དོན་དུ་བསམ་བློ་གཏོང་ཞིག ། མི་དམངས་༡༥༢་འདས་གྲོངས་སུ་ཕྱིན་པ་ཁོ་ཚོས་ཤེས་དུས། སུ་རུང་ཞིག་ལ་འཇམ་ཐིང་ཐིང་མི་བྱ་མཐུ་མེད་གང་བཟོ་ཡིན་ཡིན་ནམ། གང་ཡིན་ཞེས་ན། འདིས་བཙན་བྱོར་བོད་གཞུང་གི་དཔོན་པོ་ཚོའི་རང་དོན་གྲུབ་བྱ་གྲུབ་བཅུག་གི་རེད། བོད་མི་སོ་སོ་རང་ཉིད་ལ་གནོད་སྐྱོན་བྱང་བ་ཙམ་གྱི་སྒྲིགས་ཀྱི་རེད། གང་ཡིན་ཞེས་ན་འདིས་བཙན་བྱོལ་བོག་གཞུང་གི་དཔོན་པོ་ཚོའི་བྱེད་སྟངས་ཆབ་སྲིད་ལམ་ལུགས་ལྟར་མཐུན་ཞིང་། སྙིང་རྗེའི་ཐོག་གསོ་སྐྱོང་དང་དཔལ་འབྱོར་གྱི་རོགས་རམ་གྲུབ་པར བོད་མི་ཚོ་གནོད་འཚེ་ཕོག་ཡུལ་ལྟར་མཐོང་གི་འདུག ། འདིས་དངོས་ནས་བསུན་པོ་བཟོ་བ་དང་། དྲང་པོ་ཞུ་ན་༼དགོངས་འགལ་མེད་པ་ཞུ༽བརྙས་གཙེར་ཅན་རེད། ང་ཚོའི་བོད་མི་ཚོ་ལག་ཆ་མ་ཡིན་ཞིང་། མི་དམངས་ཚོ་ལ་གཡོ་ཐབས་བྱེད་ནས་ཆབ་སྲིད་ཀྱི་ལག་ལྟར་བཞིན་བྱེད་སྤྱོད་རྩ་ནས་བྱེད་ཆོག་གི་མ་རེད།
ང་ལ་ངའི་ཆོས་སྐྱོང་རྡོ་རྗེ་ཤུགས་ལྡན་བསྟེན་གསོལ་བྱེད་པ་ལ་རང་དབང་མེད་པའི་འདོད་པ་ཤུགས་ཆེན་པོ་ཡོད། འདིས་ང་ལ་བསྟན་གསོལ་དེའི་ཕན་ཡོན་ཁྱབ་སྤེལ་བྱེད་ཆོག་པའི་གོ་སྐབས་བཟང་པོ་བྱུང་ཡོད། ང་ཚོའི་མི་ཚེ་ཐུང་ཞིག་ནང་། ང་ཚོ་ལ་བར་ཆད་དང་། དཀའ་སྡུག བློ་ཕམ་བྱུང་བ་སོགས་མང་པོ་ཡོངས་ཀྱི་ཡོད་པ་ཡིན་ཙང་། རྡོ་རྗེ་ཤུགས་ལྡན་གྱི་རྣམ་སྤྲུལ་གང་ལ་ཐོགས་རེག་ཅན་གྱི་རེ་བ་ཡོད་རེད། གང་ཡིན་ཞེས་ན། ཆོས་སྐྱོང་དེ་ཉིད་ཡང་དག་པར་བསྟེན་གསོལ་དེ་གང་ལ་། བཙན་བྱོད་གཞུང་ནས་བཙན་གནོན་བྱེད་ཡོད་རེད། ངས་དེའི་སྐོར་བཤད་བཞིན་པ་ཡིན། མི་འགས་ངས་རྡོ་རྗེ་ཤུགས་ལྡན་གྱི་གནད་དོན་སྤེལ་ནས་མི་ཚོ་ལ་རང་ལུས་མེར་སྲེགས་ཏུ་བཀོལ་སྤྱོད་བྱེད་ཡོད་པ་དྲན་སྲིད་ཀྱི་རེད། ཡིན་ནའང་ངའི་གྲུབ་བྱ་དེ་རེད། ངའི་དགོས་དོན་ནི། བཙན་བྱོལ་བོད་གཞུང་དཔོན་པོ་ཚོས་གང་བྱེད་ཐུབ་ཀྱི་ཡོད་པ་དང་གལ་སྲིད་ཁོ་ཚོས་དངོས་ནས་བྱེད་དགོས་ན་བྱེད་ཐུབ་པའི་ཐབས་ལམ་མཐའ་མ་དེའི་དཔེ་ཟླ་སྟོན་པ་དེ་ཡིན་ལགས། ཐ་མ། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོར་བཀག་སྡོམ་བྱེད་པར་གདུག་རྩུབ་ཅན་དང་སེམས་སྐྱོ་བའི་ཐབས་ཤེས་གཏོང་བྱུང་། དེའི་ཚབ་ཏུ་བརྟན་པོའི་ཐོག་ཡང་ནས་ཡང་དུ་རང་ལུས་མེར་སྲེགས་བཀག་སྡོམ་དུ་འབད་བརྩོན་བྱེད་དགོས། ངས་རྒྱུན་དུ་དེ་འདྲ་བྱས་པ་དེ་བོད་མི་ཚོ་ལ་ཞི་བདེ་དང་། གོང་ཕེལ། བདེ་སྐྱིད་ཀྱི་ཡོང་བའི་ཆེད་དུ་ཡིན། དེ་ཚོ་ཇི་ལྟར་སྒྲུབས་ཐུབ་དགོས་པ་དེ་ཚོ་ངའི་དབང་ཆ་ནང་མ་རེད། ཡིན་ན་འང་དེ་ཚོ་རྒྱ་གཞུང་དཔོན་པོ་དང་བོད་གཞུང་དཔོན་པོ་ཐུགས་ཕྲད་བྱེད་ནས་ལྷག་བསམ་ཅན་གྱི་ལྟ་བ་ཟླ་སྒྲིལ་བྱེད་པ་དེ་ལ་རག་ལས་ཀྱི་ཡོད་རེད། བཙན་བྱོལ་བོད་གཞུང་གིས་སྟོབས་ཆེན་རྒྱལ་ཁབ་རྒྱ་ནག་གཞུང་ལ་འབྲེལ་བ་བྱེད་ནས་ཨ་ལིབ་ཡལ་ག་སྟེ་ཞི་བདེའི་མཚོན་རྟགས་ཁྱབ་སྤེལ་བྱེད་དགོས།
ངས་༧གོང་ས་མཆོག་གི་བྱམས་བརྩེ་མི་དམང་ཚོ་ལ་རང་ལུས་མེར་སྲེགས་མ་གཏོང་བའི་ཆེད་དུ་སེམས་ཤུགས་གཅག་པའི་བཀའ་གནང་བའི་རེ་སྨོན་ཡོད། བཙན་བྱོལ་བོད་གཞུང་གི་དཔོན་པོ་ཚོས་རང་ལུས་མེར་སྲེགས་གཏོང་ཆོག་པ་དེ་ཆབ་སྲིད་ཀྱི་ལས་དོན་གང་ཡང་མ་གྲུབ་པ་དང་དེ་འདྲ་བྱེད་པ་ནི་སོ་སོ་མི་རིགས་ཀྱི་སྲོགས་འཕྲོ་བརླག་གཏོང་བ་ཙམ་ཡིན་ཤེས་ཐུབ་པའི་རེ་སྨོན་ཡོད། དེ་ཚོས་འདས་གྲོངས་དེའི་སེམས་ཤུགས་གཅག་པར་ཐབས་ལམ་གང་ཡིན་ཀྱང་བྱེད་དགོས། རག་ལུས་མེར་སྲེགས་གཏོང་བ་དེ་སྡུག་ཅག་རེད་ཅེས་བཤད་ནས་གཅིག་པོ་མ་ཡིན་པར་ཁོ་ཚོ་ལ་ལམ་སྟོན་ཡག་པོ་བྱེད་མཁན་དབུ་ཁྲིད་བྱེད་ནས་བྱེད་དགོས། དངོས་ནས་བྱེད་ན། འདི་ནི་བོད་ཀྱི་གྲོས་གཞི་སྐབས་ཞེ་དྲགས་གལ་ཆེན་པོ་རེད། བཙན་བྱོལ་བོད་གཞུང་ནང་གི་དབུ་ཁྲིད་ཚོའི་དོན་དུ། རང་ལུས་མེར་སྲེགས་གཏོང་མཚམས་འཇོག་བྱེད་དགོས་པ་དང་བོད་མི་ཚོའི་སྲོགས་སྲུང་སྐྱོབ་བྱེད་དགོས་པ་ནི་ཧ་ཅང་གལ་ཆེན་པོ་རེད། དེ་ཚོས་ཐབས་ལམ་གསར་པའི་སྐོར་བསམ་བློ་གཏོང་དགོས། ཆབ་སྲིད་ཀྱི་རེ་འདོད་བསྒྲུབ་པ་ལ། ཚེ་སྲོགས་བློས་གཏོང་མི་དགོས་པའི་ཐོག་ནས། དེ་ནས་ངས་སྨོན་ལམ་རྒྱབ་ཀྱི་ཡིན། མི་དམངས་ཞིག་གིས་ལས་དེ་འདྲ་བ་བྱས་མཁན་ཚོ། བདེ་བ་ཅན་གྱི་ཞིང་ཁམས་སུ། སངས་རྒྱས་ཀྱི་བསྟན་པ་ཡང་དག་པ་གནས་ས། ཆབ་སྲིད་སྐྱོན་མེད་སར་སྐྱེད་པའི་རེ་སྨོན་ཡོད། སོ་སོའི་རེ་བ་གང་ཡོད་པ་དེ་ལ། ཡ་མེད་ཚ་བོ་དང་རེ་མེད་བློ་ཕམ་བྱུང་དགོས་ཡོད་མ་རེད།
སྒྲུབ་བོ།
ཚེམས་རིན་པོ་ཆེ་ནས།
ཁ་སྐོང་།
དབུས་བོད་མིའི་སྒྲིག་འཛུགས་ཀྱི་དྲ་རྒྱ།
འོག་ལ་ཡོད་པའི་འདྲ་པར་དེ་ Tibet.net དབུས་བོད་མིའི་སྒྲིག་འཛུགས་ཀྱི་དྲ་རྒྱའི་པར་རེད། འདིའི་ནང་རྡོ་རྗེ་ཤུགས་ལྡན་སྐོར་སྡེ་ཚན་ཁག་ཁག་ཞིག་བཟོས་ནས་ཤུགས་ལྡན་བསྟེན་གསོལ་བ་རྣམས་ཀྱི་སྐོར་ཞེ་ལོག་དང་དགག་ཆ། སྐད་ཆ་རྩུབ་པོ་ཀྱང་ཀྱང་བྲིས་ཡོད་པ་རེད། དམངས་གཙོའི་དབུ་ཁྲིད་སུས་ཆོས་ལུགས་སྡེ་ཚན་ཞིག་ལ་དམིགས་སུ་ཀར་ནས་སོ་སོའི་དྲ་རྒྱའི་ནང་ལ་བྱ་བ་འདི་འདྲ་གནང་གི་ཡོད་དམ། གལ་ཏེ་ཨ་རི་དང་ཁེ་ན་ཌ་དེ་བཞིན་དམངས་གཙོའི་གཞུང་གཞན་གྱིས་སོ་སོའི་དྲ་རྒྱའི་ནང་མི་མང་སྐོར་འདི་འདྲ་སྡེ་ཚན་བཟོས་ན་སྡིར་ར་གང་འདྲ་འབྱུང་ས་རེད་དམ།
༧གོང་ས་མཆོག་གི་དྲ་རྒྱ།
འདྲ་པར་འདི་ནི་ DalaiLama.com ༧གོང་ས་མཆོག་གི་གཞུང་དང་འབྲེལ་བའི་དྲ་རྒྱའི་པར་རེད། ༧གོང་ས་མཆོག་གི་དྲ་རྒྱ་ཁོ་རང་ནང་སྡེ་ཚན་འདི་འདྲ་ཡོད་དུས་བོད་མི་རྣམས་ཀྱིས་ཤུགས་ལྡན་བསྟེན་གསོལ་བ་རྣམས་ལ་དབྱེ་བ་འབྱེད་པ་དང་ཁོང་ཚོ་དང་འབྲེལ་མེད་བཟོ་བར་བློ་སྤོབས་སྐྱེད་པར་བྱེད་ཀྱི་ཡོད་རེད། སྡེ་ཚན་འདིས་ག་རེད་སྟོན་གྱི་ཡོད་རེད་ཟེར་ན། ༧གོང་ས་མཆོག་ཁོང་རང་གིས་ཆོག་མཆན་གནང་བ་མཐོང་ཐུབ། རྡོ་རྗེ་ཤུགས་ལྡན་ལ་མ་དགའ་མཁན་ཞིག་གིས་འདི་མཐོང་དུས་ཁོང་རྣམས་ཀྱི་གང་དྲན་གྱི་ཡོད་རེད་ཟེར་ན། ཤུགས་ལྡན་བསྟེན་དགོས་མིན་འདུག ༧གོང་ས་མཆོག་གི་བཀའ་རེད་ཟེར། ༧གོང་ས་མཆོག་གིས་འདི་ལ་མོས་མཐུན་གནང་གི་ཡོད་པ་བདག་གི་བསམ་པ་མེད། ཡིན་ཡང་དྲ་རྒྱ་བེད་སྤྱོད་བྱེད་མཁན་དང་༧གོང་ས་མཆོག་གི་དྲ་རྒྱའི་རྒྱབ་ལ་ལས་འགུལ་སྤེལ་མཁན་རྣམས་ཀྱིས་འདི་འདྲ་རྡོ་རྗེ་ཤུགས་ལྡན་འགལ་ཟླས་སྡེ་ཚན་བཟོས་རྒྱུ་མེད་པ་རེད། གང་ཡིན་ཟེར་ན། འདིས་ཆོས་ལུགས་སྡེ་ཚན་ཞིག་ལ་དབྱེ་བ་འབྱེད་པ་མང་པོ་ཡོང་གི་འདུག དུས་རབས་ཉི་ཤུ་གཅིག་པའི་ནང་༧གོང་ས་མཆོག་ལྟ་བུ་རང་བཞིན་གྱི་དབུ་ཁྲིད་ཤིག་ཆགས་ཐུབ་ཀྱི་མི་འདུག དབྱེ་འབྱེད་མ་གནང་རོགས་གནང་། བཟོད་སྲན་བྱེད་དགོས་པ་གལ་ཆེ།
གལ་ཏེ་རྡོ་རྗེ་ཤུགས་ལྡན་བསྟེན་རྒྱུ་མེད་པ་རེད་ཞེས་བསླབ་བྱ་ཙམ་ཡིན་པ་ཡིན་ན། དྲ་རྒྱ་ཆ་ཚང་ནང་རྡོ་རྗེ་ཤུགས་ལྡན་སྐོར་ལོགས་སུ་སྡེ་ཚན་ཕྱེ་དགོས་པའི་རྒྱུ་མཚན་ཅི་ཡིན་ནམ།
གཞུང་གི་ལས་བྱེད་པ་རྣམས་ཀྱི་རྡོ་རྗེ་ཤུགས་ལྡན་བསྟེན་གསོལ་བྱེད་རྒྱུ་མེད་ཞེས་བོད་མི་མང་སྤྱི་མཐུས་ལྷན་ཚོགས་ཀྱི་གྲོས་ཆོད་གཏན་འབེབས་བྱེད་ཡོད།
ཕྱི་ལོ་ ༡༩༩༢ ནང་བོད་མིའི་དབུ་ཁྲིད་རྣམས་ཀྱིས་གཏན་འབེབས་བྱེད་པའི་གྲོས་ཆོད་དེ་བོད་ཀྱི་སྡེ་ཚན་ཆ་ཚང་དང་ལས་བྱེད་པ་ཡོངས་ལ་ལག་སྤྲོད་བྱས་ནས་རྡོ་རྗེ་ཤུགས་ལྡན་བསྟེན་རྒྱུ་མེད་པའི་(དོན་ཚན་བརྒྱད་པ་) བཀའ་གཏོང་བ་རེད། རྡོ་རྗེ་ཤུགས་ལྡན་བསྟེན་གསོལ་བྱེད་པ་ཡིན་ན་དེས་༧གོང་ས་མཆོག་གི་སྐུ་ཚེ་དང་བོད་ཀྱི་རྩ་དོན་ལ་གནོད་ཀྱི་འདུག་ཞེས་གྲོས་ཆོད་འདི་ནང་བཀོད་ཡོད་པ་རེད། འདི་འདྲ་ཡིན་དུས་བོད་པའི་སྤྱི་ཚོགས་དང་གཞུང་ནང་སུས་རྡོ་རྗེ་ཤུགས་ལྡན་དངོས་སུ་བསྟེན་ཐུབ་བམ། བསྟེན་པ་ཡིན་ནའང་ཁོང་ཚོ་༧གོང་ས་མཆོག་ལ་རྒྱབ་འགལ་བྱེད་མཁན་རེད། བོད་གཞུང་ལ་རྒྱབ་འགལ་བྱེད་མཁན་རེད། དམ་ཚིག་ལས་འགལ་བ་རེད་ཟེར། དངོས་སུ་རྡོ་རྗེ་ཤུགས་ལྡན་བསྟེན་གསོལ་གནང་རྣམས་ལ་ལོ་ ༢༠ རིང་ནས་སྐྱོན་བརྗོད་ཀྱི་ཡོད་པ་དང་། ཚིག་རྩུབ་པོ་བེད་སྤྱོད་བྱེད་པ་དང་བརྡབ་སིག་གཏོང་བ་དང་དབྱེ་འབྱེད་སོགས་བྱེད་ཀྱི་ཡོད་རེད། དེར་ཁོང་རྣམས་ལ་ཐབས་ལམ་གསུམ་ཡོད་རེད། ཡང་ན་བསྟེན་གསོལ་བྱེད་རྒྱུ་མཚམས་བཞག་དགོས། (མི་མང་པོ་འདི་འདྲ་གནང་མི་ཐུབ།) གསང་བའི་ཐོག་ནས་བསྟེན་གསོལ་བྱེད་རྒྱུ་དང་། ཡང་ན་སོ་སོའི་ལས་ཀ་བློས་གཏོང་རྒྱུ་རེད།
རྡོ་རྗེ་ཤུགས་ལྡན་བསྟེན་གསོལ་བ་རྣམས་ནི་བྱུང་རབས་ཀྱི་ནག་ཅན་རེད་ཞེས་བོད་མི་མང་སྤྱི་འཐུས་ལྷན་ཚོགས་ཀྱིས་གྲོས་ཆོད་ནང་བཀོད་ཡོད་པ་རེད
tibet.net དབུས་བོད་མིའི་སྒྲིག་འཛུགས་ཀྱི་གཞུང་འབྲེལ་གྱི་དྲ་རྒྱའི་པར་རེད། འདིས་རྡོ་རྗེ་ཤུགས་ལྡན་བསྟེན་གསོལ་བ་རྣམས་བྱུང་རབས་ཀྱི་ནག་ཅན་རེད་ཞེས་བོད་མི་མང་སྤྱི་འཐུས་ལྷན་ཚོགས་ཀྱིས་སྤྱི་མོས་ཀྱི་གྲོས་ཆོད་ནང་ཕྱི་ལོ་ ༢༠༡༤ ཟླ་ ༣ ཚེས་ ༡༧ ནང་བཀོད་འདུག (དོན་ཚན་གསུམ་པ། ཡིག་འབེབ་གཉིས་པ།)
བརྙན་འཕྲིན། ༧གོང་ས་མཆོག་གིས་རྡོ་རྗེ་ཤུགས་ལྡན་བསྟེན་གསོལ་བཀག་ནས་གྲྭ་པ་རྣམས་བཙན་འབུད་གཏོང་བ།
ཕྱི་ལོ་ ༢༠༠༨ ལོར་འབྲས་སྤུངས་བློ་གསལ་གླིང་དུ་༧གོང་ས་མཆོག་གིས་གང་གསུངས་པ་རེད་ཟེར་ན། རྡོ་རྗེ་ཤུགས་ལྡན་བསྟེན་གསོལ་མཚམས་མི་འཇོག་མཁན་གྱི་གྲྭ་པ་རྣམས་དགོན་པ་གྲྭ་ཚང་ནས་བཙན་འབུད་གཏོང་དགོས་ཞེས་གསལ་པོ་བྱེད་ནས་གསུངས་པ་བསྡུ་འཇུག་བྱས་ཡོད། མ་ཟད་༧གོང་ས་མཆོག་གི་གཞན་གང་གསུངས་པ་རེད་ཟེར་ན། གལ་ཏེ་ཁོང་ཚོས་མ་ཉན་པ་ཡིན་ན། རྡོ་རྗེ་ཤུགས་ལྡན་བསྟེན་གསོལ་བ་རྣམས་བཙན་འབུད་གཏོང་དགོས་པ་ནི་༧གོང་ས་མཆོག་གི་བཀའ་རེད་ཅེས་ཞེས་ཁོང་གིས་འདི་འདྲ་གསུངས།
ངས་དྲི་བ་ནི། གལ་ཏེ་རྡོ་རྗེ་ཤུགས་ལྡན་བསྟེན་གསོལ་མཚམས་འཇོག་དགོས་ཞེས་པ་དེ་བཀའ་ཙམ་ཡིན་པ་དང་། འདི་ང་ཚོས་གང་བསྟེན་གསོལ་བྱེད་ཀྱང་སོ་སོའི་འདོད་པ་རང་དབང་ཡིན་པ་ཡིན་ན། འདི་བསྟེན་གསོལ་བྱེད་མཁན་རྣམས་ལ་ཧ་ལས་པའི་གནོན་ཤུགས་དང་དཀའ་ངལ་ཡོད་པ་རྒྱུ་མཚན་ཅི་ཡིན་ནམ། ༧གོང་ས་མཆོག་གིས་དེ་འདྲ་གསུངས་པ་ལ་བརྟེན་ནས་ཤུགས་ལྡན་བསྟེན་གསོལ་གནང་མཁན་གྱི་གྲྭ་པ་སྟོང་ཕྲག་མང་པོ་དགོན་པ་གྲྭ་ཚང་ནས་བཙན་འབུད་གཏོང་ཡོད་པ་དང་རྡོ་རྗེ་ཤུགས་ལྡན་བསྟེན་གསོལ་བྱེད་དགོས་ན་སོ་སོའི་ཁག་ཁག་དགོན་པ་བཟོ་བར་ནུས་ཤུགས་སྤེལ་བ་རེད།
དགའ་ལྡན་དགོན་པར་ངོ་རྒོལ་འཐབ་འཛིངས་བྱུང་བ།
ལོ་ཉི་ཤུ་སྔོན་ནས་རྡོ་རྗེ་ཤུགས་ལྡན་བཀག་སྡོམ་བྱུང་བ་ནས་བཟུང་། བཙན་འབྱོལ་བོད་གཞུང་ནས་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ལ་དེའི་ཁ་གཏད་དུ་སྡང་སེམས་ཅན་གྱི་ལས་འགུལ་མུ་མཐུད་ནས་གོ་སྒྲིག་བྱེད་ཀྱི་ཡོད་རེད། དེ་འདྲ་བྱེད་ནས། བཙན་བྱོལ་བོད་གཞུང་དེ་༧གོང་ས་མཆོག་གི་བྱམས་སྙིང་རྗེ་དང་བཟོད་སྒོམ་གྱི་གསུང་ཆོས་སྙིང་པོ་དེ་དང་འགལ་ཞིང་། དེ་རྗེས་བྱ་སྤྱོད་དེ་འདྲའི་རང་བཞིན་གྱི་ཐོག་འཛམ་གླིང་ཡོངས་ལ་མགོ་སྐོར་གཏོང་གི་འདུག ། བཙན་བྱོལ་བོད་པའི་དབུ་ཁྲིད་ཚོས་དེ་ནང་འགྲོ་སོང་གཏོང་བའི་ཆེད་དུ་ནུབ་ཕྱོགས་ནས་སྦྱིན་བདག་དང་དཔལ་འབྱོར་གྱི་རོགས་རམ་ཆེན་པོ་བསྒྲུབ་པར་རྩེ་གཅིག་ཏུ་འབད་བརྩོན་བྱེད་ཅིང་། ཡིན་ནའང་སྤྱིར་སྟངས་ཁོ་ཚོས་མ་རྩ་དེ་བོད་པའི་སྤྱི་ཚོགས་ནང་ཆོས་དད་རང་དབང་ལ་བཙན་གནོན་བྱས་ནས། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོའི་ཁ་གཏད་དུ་ཐབས་ཤེས་སྣ་ཚོགས་ཀྱི་སྒོ་ནས་གདུག་བརྩུབ་ཅན་གྱི་ངན་བསླབ་རྒྱག་ནས་བཙན་གནོན་གྱི་ལས་འགུལ་ལ་འགྲོ་སོང་གཏོང་གི་ཡོད།
བརྙན་ཐུང་འདིས་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་རྡོ་རྗེ་ཤུགས་ལྡན་བཀག་སྡོམ་འོག་ལོ་ཉི་ཤུའི་རིང་དེ་ཚོའི་སྲོག་གི་ཉན་ཁ་ཡོད་བཞིན་ཇི་ལྟར་སྡོད་ཡོད་ཚུལ་གསལ་པོ་སྟོན་ཡོད། དེ་ལྟར་ཡང་བཙན་བྱོལ་བོད་པའི་དབུ་ཁྲིད་ཚོ་དང་དེའི་རྒྱབ་སྐྱོར་བ་ཚོས་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་དབྱེ་འབྱེད་དང་བཙན་དབང་གིས་མུ་འཐུད་ནས་གདུག་རྩུབ་སྣ་ཚོགས་དང་ལོག་བྱུས་ཀྱི་ཐབས་ལམ་བཀོལ་སྤྱོད་བྱས་ཀྱང་། བསྟེན་གསོལ་བྱེད་མཁན་དེ་ཚོས་འཁྲུག་རྩོད་གང་ཡང་བྱེད་ཡོད་མ་རེད ། དེ་ཚབ་ཏུ། དེ་ཚོས་མུ་འཐུད་ནས་དེ་ཚོའི་རྡོ་རྗེ་ཤུགས་ལྡན་བླ་མ་གང་ལ་ཞི་བདེའི་ཐོག་བློ་གཏད་ནས་སོ་སོའི་སྲུང་མ་རྡོ་རྗེ་ཤུགས་ལྡན་དང་འབྲེལ་བའི་ཆོས་བརྒྱུད་གང་ཐོབ་པ་དེ་ཚུལ་བཞིན་དུ་བསྟེན་གསོལ་བྱེད་ཀྱི་ཡོད་རེད། གློག་བརྙན་དེའི་ཚན་པ་གཙོ་བོ་ནི་སྤྱི་ལོ་ ༢༠༠ ལོར་གློག་བརྙན་པར་འདེབས་བྱས་ཡོད་པ་དང་། འདིས་སེར་སྐྱ་མི་མང་ ༣༠༠ ལྷག་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོར་འཁྲུག་ཟིང་རྒྱབ་པར་རྒྱ་གར་ལྷོ་ཕྱོགས་སུ་ཡོད་པའི་དགའ་ལྡན་ཤར་རྩེ་གྲྭ་ཚང་ཕྱོགས་སུ་རྒྱུག་བཞིན་པ།
ངོས་ལེན་མེད་པའི་གསལ་བསྒྲགས།: བརྙན་འཕྲིན་འདི་སྡེ་པ་གསུམ་པའི་བརྙན་འཕྲིན་རེད། དྲ་རྒྱ་འདིར་བཀོད་སྒྲིགས་བྱེད་པའི་དབང་ཆ་བདག་ལ་ཐོབ་ཅིང་། བརྙན་འཕྲིན་འདི་ཚོང་ལས་ཁྱབ་བསྒྲགས་ཀྱི་ཆེད་དུ་མིན་པར། སློབ་གསོ་ཁོ་ནའི་དོན་དུ་བཀོད་སྒྲིགས་བྱས་ཡོད་པ་མཁྱེན་དགོས།
བརྙན་འཕྲིན།: རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ལ་དགའ་ལྡན་ཤར་རྩེ་ནོར་གླིང་གསོལ་མགྲོན་ཁང་ནས་ངོས་ལེན་མ་བྱས་པ།
རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཞིག་གིས་དགའ་ལྡན་ཤར་རྩེ་ནོར་གླིང་གསོལ་མགྲོན་ཁང་དུ་ཁང་མིག་གོང་ཚད་འདྲི་དུས་མགྲོན་ཁང་ལས་བྱེད་ཀྱིས་ངོས་ལེན་མ་བྱས་ཤིང་ཐོན་འགྲོ་བར་འབོད་བསྐུལ་ཞུས།
བརྙན་འཕྲིན། : France 24 ཞེས་པ་ཕ་རེན་སི་གསར་ཁང་ནང་རྡོ་རྗེ་ཤུགས་ལྡན་གྱི་གནད་དོན་སྙན་སེང་ཞུས་པ།
France 24 ཞེས་པ་ཕ་རེན་སི་ནང་ཡོད་པའི་གྲགས་ཅན་གསར་ཁང་དེ། དེ་ཚོའི་དམིགས་ཡུལ་ཅན་གྱི་སྙན་སེང་བྱེད་སྟངས་དེ་ཡོངས་གྲགས་རེད། དེ་ཚོས་རྡོ་རྗེ་ཤུགས་ལྡན་གྱི་གནད་དོན་རྒྱས་ཤིང་རྒྱས་པ་བཀོད་ཅིང་དེ་ཚོས་བརྒྱུད་ལམ་ཁག་ཏུ་གསར་འགྱུར་དེ་བཀོད་དོན་དུ་དུས་ཚོད་གང་མང་སྐྱེལ་ཡོད་པས་གནད་དོན་དེ་ཛ་དྲག་ཚ་བོ་ཡིན་པ་མཁྱེན་གསལ་རེད། དེའི་བརྙན་འཕྲིན་ནང་། ཕ་རེན་སི་གསར་ཁང་དེས་རྡོ་རྗེ་ཤུགས་ལྡན་བསྟེན་གསོལ་བྱེད་མཁན་གྲྭ་བ་ཚོ་ལ་དབྱེ་འབྱེད་བྱས་པའི་གློག་བརྙན་པར་འདེབས་བྱས་འདུག །
བརྙན་འཕྲིན། ཨལ་ཛ་ཛི་ར་ཞེས་པ་གསར་ཁང་ནང་དུ་ཡང་རྡོ་རྗེ་ཤུགས་ལྡན་གྱི་གནད་དོན་བཀོད་འདུག །
དབུས་ཤར་ཕྱོགས་ཀྱི་བརྒྱུད་ལམ་དུ་ནུབ་ཕྱོགས་རིག་གཞུང་ལ་ཤུགས་རྐྱེན་ཤུགས་ཆེན་པོར་འཐེབ་ཡོད་པ་དང་། ཨལ་ཛ་ཛི་ར་ཞེས་པ་གསར་ཁང་གིས་བརྒྱུད་ལམ་དུ་ལེན་བཀོད་ཡོད་རེད། དེ་ཚོས་རྩོད་རྙོག་ཅན་གྱི་བརྗོད་གཞི་བཀོད་ཀྱི་ཡོད་རེད། བརྒྱུད་ལམ་གཞན་གྱིས་བཀོད་འདོད་མེད་པའི་བརྗོད་གཞི་རྣམས་ཁོ་ཚོས་བཀོད་ཀྱི་ཡོད་པ་དང་། དེང་སང་གསར་འགྱུར་གསར་ཤོས་དེ་ཚོ་ཚང་མ་བཀོད་ཀྱི་ཡོད་རེད།
བཀག་སྡོམ་བྱེད་པའི་བདེན་དཔང་།
ལོ་འགའ་ཤས་རིང་། ངའི་དགེ་ཕྲུག་ཚོས་རྡོ་རྗེ་ཤུགས་ལྡན་བཀག་སྡོམ་བྱེད་ཡོད་པའི་བདེན་དཔང་དེ་དག་ཕྱོགས་སྒྲིགས་བྱས་ཡོད་རེད། ང་རང་ངོས་ནས་ཕྲན་བུའི་བློ་ཕམ་པོ་བྱུང་བ་དང་སེམས་པ་སྐྱོ་པོ་བྱུང་། ཁོ་ཚོས་འདི་འདྲ་མང་པོ་དཔང་རྟགས་ཕྱོགས་བསྡུས་བྱས་འདུག གང་ཡིན་ཞེས་ན་བཀག་སྡོམ་དེ་ཁྱབ་གདལ་ཇེ་ཆེར་འགྲོ་ཡོད་རེད། སྐུ་ཉིད་ཀྱིས་འོག་ལ་གཟིགས་ཐུབ་ཀྱི་རེད། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོར་བཀག་སྡོམ་བྱས་པའི་གསལ་བསྒྲགས་བོད་པའི་གཞི་ཆགས་གང་སར་མཐོང་ཐུབ་ཀྱི་ཡོད་རེད། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ལ་སྨན་ཁང་དང་། དེ་བཞིན་ཟ་ཁང་། ཚོང་ཁང་གང་དུ་ཡིན་ནའང་འབྲེལ་བ་བྱེད་མི་ཆོག་ཞིང་། ཁོ་ཚོས་ཞབས་ཞུ་ཞུ་བར་ངོས་ལེན་ཡང་བྱེད་ཀྱི་ཡོད་པ་མ་རེད། རྡོ་རྗེ་ཤུགས་ལྡན་བསྟེན་གསོལ་བྱེད་མཁན་ཚོ་ལ་བོད་པའི་སྤྱི་ཚོགས་དང་གཞིས་ཆགས་ནང་ཞེ་དྲག་གི་གདུག་རྩུབ་བྱེད་ཀྱི་འདུག །བཀའ་སློབ་འདི་གང་འདྲ་ཞིག་ཡིན་ནམ།
For more interesting information:
- ངའི་ཕྱོགས་ཀྱི་རྡོ་རྗེ་ཤུགས་ལྡན་གྱི་ལོ་རྒྱུས།
- བོད་པའི་དབུ་ཁྲིད་ཚོའི་རྡོ་རྗེ་ཤུགས་ལྡན་བསྟེན་མཁན་ཚོར་མ་ཉེས་ཁ་ཡོག་གི་བརྙན་ཕྲིན་གསར་པ།
- རྡོ་རྗེ་ཤུགས་ལྡན་རང་སྐྱོང་ལྗོངས་ཞེས་པའི། རང་སྐྱོང་ལྗོངས་ཞིག་ལོགས་སུ་དགོས་ས་མ་རེད་པས། དོན་ཚན་དང་པོ།
- རྡོ་རྗེ་ཤུགས་ལྡན་རང་སྐྱོང་ལྗོངས་ཞེས་པའི། རང་སྐྱོང་ལྗོངས་ཞིག་ལོགས་སུ་དགོས་ས་མ་རེད་པས། དོན་ཚན་གཉིས་པ།
- ཆོས་སྐྱོང་ཆེན་པོ་རྡོ་རྗེ་ཤུགས་ལྡན་གྱི་ལོ་གསར་བཀའ་སློབ་ཕྱི་ལོ་༢༠༡༨
- ས་ཚིགས་འཛམ་གླིང་རྒྱལ་ཡོངས་རྡོ་རྗེ་ཤུགས་ལྡན་ལྷན་ཚོགས ༢༠༡༨།
- ངའི་༧གོང་ས་མཆོག་ལ་སྙན་ཞུ་ཞུ་རྒྱུར།
- ༧གོང་ས་ཆེན་པོ་སྐུ་འཕྲེང་བཅུ་བཞི་པ་མཆོག་དང་རྡོ་རྗེ་ཤུགས་ལྡན།
- གོང་ས་ལྔ་པ་ཆེན་པོ་དང་རྡོ་རྗེ་ཤུགས་ལྡན།
- Huffington Post: When Machiavelli Dons Tibetan Robes
- Huffington Post: Shugden Acolytes Decry Ostracism Within Buddhist Ranks
- Huffington Post: Three Times as Many Buddhists as Communists in China: Dalai Lama’s Tibet Wish May Require Rapprochement with Former Adversaries
- Dear Dalai Lama, please read this
- Dear Dalai Lama, With Folded Hands
- 700 Meet A Buddha (七百人幸睹佛现)
- Great Masters Speak about Tsem Rinpoche
- Why Accepting Dorje Shugden Is Good for Tibetan Democracy
- Why can’t the Dalai Lama ‘bind’ Dorje Shugden?
- Updated: Dorje Shugden Teaching Videos
Please support us so that we can continue to bring you more Dharma:
If you are in the United States, please note that your offerings and contributions are tax deductible. ~ the tsemrinpoche.com blog team


c: text/html

text:
༢༠༡༧ ཟླ་ ༡༢ ཚེས་ ༡༠ རེས་གཟའ་ལྷག་པ།
༄༅། །ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། བོད་མིའི་འདི་ཕྱི་གཉིས་ཀྱི་མགོན་སྐྱབས་དང་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་ཕུལ་ནས་མི་ལོ་ཉེར་བརྒྱད་འཁོར་བའི་དུས་ཚིགས་ཁྱད་པར་ཅན་གྱི་སྐབས་འདིར་སྐྱེ་འགྲོ་སྤྱི་དང་། བྱེ་བྲག་རང་ཅག་ཁ་བ་རི་པ་རྣམས་ལ། མགོན་པོ་གང་ཉིད་ཀྱི་བཀའ་དྲིན་རྗེས་སུ་དྲན་པའི་སྒོ་ནས་གུས་ཕྱག་སྔོན་དུ་བཏང་སྟེ་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་འཚམས་འདྲི་ཞུ་རྒྱུ་དང་ཆབས་ཅིག གཞིས་བྱེས་བོད་མི་ཡོངས་དང་། འདི་གར་ཕེབས་པའི་བོད་མིའི་སྒྲིག་འཛུགས་ཀྱི་མཛད་གཙོ་རྣམ་པས་དབུས་ཕྱི་ནང་གི་སྐུ་མགྲོན་རྣམ་པ། བོད་དང་བོད་མིར་གདུང་སེམས་མཉམ་བསྐྱེད་གནང་མཁན་གྱི་སྲིད་གཞུང་དང་གྲོས་ཚོགས། བོད་དོན་རྒྱབ་སྐྱོར་ཚོགས་པ་ཁག དེ་བཞིན་རྒྱལ་སྤྱིའི་མང་ཚོགས་དང་བཅས་པར་མཛའ་བརྩེའི་འཚམས་འདྲི་ཞུ་རྒྱུ་ཡིན།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་འཛམ་གླིང་ཞི་བདེ་དང་སྐྱེ་འགྲོ་ཀུན་ལ་བདེ་སྐྱིད་བསྐྲུན་ཕྱིར། སྐུ་ཚེའི་ཐུགས་བསྐྱེད་དམ་བཅའ་ཇི་ལྟར་མཛད་པ་ལྟར་སྐུ་ངལ་ལ་མ་འཛེམས་པར་འཛམ་གླིང་གི་ཡུལ་གྲུ་དུ་མ་༸ཞབས་ཀྱིས་བཅགས་ཏེ་འགྲོ་བ་མིའི་བཟང་སྤྱོད་གོང་འཕེལ་གཏོང་ཆེད་ཆོས་ལུགས་ལ་མ་བརྟེན་པའི་བྱམས་པ་དང་། སྙིང་རྗེ། བཟོད་སྲན། གཞན་ཕན། ལྷག་བསམ་སོགས་རང་རྒྱུད་ལ་འཇགས་ཐབས། དེ་ཡང་གཙོ་བོར་མི་མང་དཀྱུས་མ་དང་། ལྷག་པར་གཞི་རིམ་དང་མཐོ་རིམ་སློབ་གྲྭར་འགྲིམ་བཞིན་པའི་མི་རབས་གསར་པའམ་གཞོན་སྐྱེས་ཚོ་དམིགས་བསལ་གལ་ཆེར་བརྩི་གནང་གིས་བཟང་སྤྱོད་དེ་དག་སྤྱི་ཚོགས་ཁྱོན་ཡོངས་ལ་སློབ་སྤེལ་ཡོང་ཆེད་དང་། དེ་བཞིན་རྡུལ་ཕྲན་མཚོན་ཆ་དང་དམག་འཁྲུག་མེད་པའི་འཛམ་གླིང་ཞི་བདེ་དང་། འགྲོ་བ་མིའི་སྤྱི་ཚོགས་བྱམས་བརྩེ་ལྡན་པ་ཞིག་བསྐྲུན་རྒྱུར་འབད་བརྩོན་དང་ཐུགས་ཁུར་ཧ་ཅང་ཆེན་པོ་མཛད་བཞིན་པ་ནི་ཀུན་གྱི་བསྔགས་འོས་སུ་གྱུར་བའི་རླབས་ཆེན་གྱི་མཛད་འཕྲིན་ཞིག་ཡིན།
དེ་བཞིན་ཚན་རྩལ་གྱི་དུས་རབས་འདིར་དེང་རབས་ཀྱི་ཤེས་བྱ་གཅིག་པུས་འགྲོ་བ་མིར་བདེ་སྐྱིད་རྣལ་མ་ཞིག་བསྐྲུན་མི་ཐུབ་པར་བརྟེན། བོད་པས་ལོ་ངོ་སྟོང་ཕྲག་གི་རིང་གཅེས་ཉར་བྱས་པའི་དཔལ་ནཱ་ལེཎ་དཱའི་སེམས་ཁམས་རིག་པ་དང་ཚད་མ་རིག་པའི་ལྟ་གྲུབ་རྣམ་གཞག་གི་ལེགས་བཤད་དེ་དག ཆོས་ཁས་ལེན་མིན་ལ་མ་ལྟོས་པར་འགྲོ་བ་མིའི་རྣམ་དཔྱོད་གོང་འཕེལ་གཏོང་རྒྱུ་དང་འཛམ་གླིང་ཞི་བདེ་བསྐྲུན་རྒྱུ་སོགས་ལ་ཆེས་མཁོ་བའི་ཤེས་ཡོན་གྱི་སྡེ་ཚན་ཞིག་ཏུ་ངོས་འཛིན་གྱིས་འགྲོ་བ་མི་ཡོངས་ཀྱིས་སློབ་སྦྱོང་བྱེད་དགོས་པར་སྐུལ་མ་ཡང་ཡང་གནང་བཞིན་པ་དང། རྒྱ་གར་ནང་དུའང་གནའ་བོའི་རིག་གཞུང་དེ་དག་སླར་གསོ་ཡོང་རྒྱུར་བཀའ་སློབ་ལམ་སྟོན་དང་ཐུགས་བརྩོན་ཡང་ཧ་ཅང་ཆེན་པོ་གནང་བཞིན་ཡོད། རྒྱ་གར་དབུས་དང་མངའ་གཞུང་སོ་སོ་ནས་ཀྱང་དེའི་ཐོག་ལ་མོས་མཐུན་དང་རྒྱབ་སྐྱོར་གང་ལེགས་གནང་བཞིན་པར་ཡི་རངས་བསྔགས་བརྗོད་ཞུ་རྒྱུ་ཡིན།
བོད་ཀྱི་གནད་དོན་ལ་མཚོན་ནའང་ཐོག་མར་རྒྱ་དམར་གྱིས་བཙན་འཛུལ་བྱས་པ་ནས་བཟུང་གནས་སྟངས་ཛ་དྲག་ཆེ་ཆུང་ལ་མ་ལྟོས་པར་འཚེ་མེད་ཞི་བ་དང་། བཟོད་སྲན། ཕན་ཚུན་གཉིས་ཕན་གཙོ་བཟུང་གིས་གྲོས་མོལ་གྱི་ལམ་ནས་འགྲིག་འཇགས་ཡོང་ཐབས་དང་། དེ་བཞིན་རྒྱལ་སྤྱིའི་ནང་འགྲོ་བ་མིའི་ཐོབ་ཐང་དང་། ཁོར་ཡུག་གི་གནད་དོན་སོགས་རྩོད་རྙོག་ཇི་ཡོད་རྣམས་ཀྱང་གྲོས་མོལ་གྱི་ལམ་ནས་སེལ་དགོས་པ་དང་། འགྲོ་བ་མི་ཙམ་མ་ཡིན་པར་སའི་གོ་ལའི་སྣོད་བཅུད་དང་སྐྱེ་ཁམས་ཡོངས་ལ་འཚེ་བ་སྤོང་དགོས་པའི་ཀུན་ཁྱབ་སེམས་ཁུར་གྱི་ལྟ་གྲུབ་ལམ་སྟོན་གནང་ཐོག རང་ནུས་ཇི་ཡོད་ཀྱིས་གནད་དོན་དེ་དག་གི་ཐོག་ནུས་པ་འདོན་སྤེལ་མཛད་པ་བཅས་ལ་ཡི་རངས་དང་བསྔགས་བརྗོད་ཀྱིས་འཛམ་གླིང་ནང་སྙན་གྲགས་ཆེ་ཤོས་ཀྱི་ནོ་སྦེལ་ཞི་བདེའི་གཟེངས་རྟགས་དེ་བཞིན་ཕྱི་ལོ་ ༡༩༨༩ ལོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ལ་ཕུལ་ཡོད་པ་ལྟར་འཛམ་གླིང་ཞི་བདེ་བསྐྲུན་རྒྱུའི་ཐོག་ལ་མཛད་འཕྲིན་མཐའ་ཡས་པ་བསྐྱངས་དང་སྐྱོང་མུས་སུ་ཡོད་པ་བཅས་ལ་བརྟེན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནི་འཛམ་གླིང་ནང་གུས་བཀུར་དང་དགའ་མོས་ཆེ་ཤོས་ཞུ་ཡུལ་གྱི་དབུ་འཁྲིད་ཅིག་ཡིན་པ་མ་ཟད། འཇིག་རྟེན་འདིར་ཞི་བདེ་དང་བྱམས་བརྩེའི་མཚོན་རྟགས་སུའང་ངོས་འཛིན་ཞུ་བཞིན་ཡོད།
༸གོང་ས་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་པ་དེས་གཟེངས་རྟགས་ཀྱི་རིན་ཐང་དང་ཆེ་མཐོང་སྔར་ལྷག་གོང་མཐོར་སོང་བ་དང་ཆབས་ཅིག དུས་དེ་ནས་བཟུང་བོད་ཀྱི་བདེན་དོན་ཐོག་ལའང་རྒྱལ་སྤྱིའི་ནང་གོ་རྟོགས་དང་། དོ་སྣང་། དེ་བཞིན་རྒྱབ་སྐྱོར་ཇེ་ཆེར་སོང་ཡོད་པ་ནི་དགའ་སྤོབས་བྱེད་དགོས་པ་ཞིག་ཡིན།
ཉེ་ཆར་ལྡི་ལིར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་ནོ་སྦེལ་ཞི་བདེའི་གཟེངས་རྟགས་བཞེས་མཁན་དང་ཨ་རིའི་སྲིད་འཛིན་ཟུར་པ་ཨོ་བྷ་མ་མཆོག་རྣམ་གཉིས་མཇལ་འཕྲད་གནང་རྗེས་༸གོང་ས་མཆོག་ནས། བློས་ཐུབ་ཀྱི་གྲོགས་པོ་ཞིག་དང་མཇལ་མོལ་གནང་རྒྱུ་བྱུང་བར་ཐུགས་དགྱེས་ཚོར་ཆེན་པོ་བྱུང་ཞེས་དང་། ད་ནི་ནོ་སྦེལ་ཞི་བདེའི་གཟེངས་རྟགས་བཞེས་མཁན་ཡོངས་ནས་གོ་ལའི་མི་དུང་ཕྱུར་ ༧༠ ཡོད་པ་ཚང་མ་འགྲོ་བ་མི་གཅིག་གྱུར་ཡིན་པའི་བསམ་བློའི་འདུ་ཤེས་བསྐྲུན་རྒྱུའི་ཐོག་ལ་མཉམ་རུབ་གནང་རྒྱུའི་དུས་ལ་བབ་ཡོད་པ་ཡང་བཀའ་གནང་ཡོད། ཨོ་བྷ་མ་མཆོག་ཨ་རིའི་སྲིད་འཛིན་ལས་ཐོག་ཡིན་སྐབས་༸གོང་ས་མཆོག་དང་མཇལ་འཕྲད་ཐེངས་བཞི་གནང་ཡོད་པ་ཐེ་བའི་ད་རེས་ཀྱི་ཁོང་རྣམ་གཉིས་ཀྱི་མཇལ་འཕྲད་ཐེངས་དྲུག་པ་དེ་ཆགས་ཡོད།
སྤྱི་ནོར་༸གོང་ས་༸མགོན་ཆེན་པོ་མཆོག་ནས་རྡུལ་ཕྲན་མཚོན་ཆ་མེད་པའི་ཞི་བདེ་ལྡན་པའི་འཛམ་གླིང་ཞིག་བསྐྲུན་ཕྱིར་འབད་བརྩོན་དང་བཀའ་སློབ་ལམ་སྟོན་རྒྱུན་མར་གནང་དང་གནང་བཞིན་ཡོད། འདི་ལོ་རྡུལ་མཚོན་བེད་སྤྱོད་བྱས་རྐྱེན་གོ་ལའི་སྣོད་བཅུད་གཉིས་ཀར་གནོད་སྐྱོན་ཚབས་ཆེ་ཕོགས་ཡོད་པའི་དཔེ་མཚོན་དང་ལྷག་དོན་ཁྲིམས་ཐོག་ནས་མཚོན་ཆ་དེ་རིགས་བཟོ་འདོན་དང་བེད་སྤྱོད་རྩ་འགོག་ཡོང་ཆེད་ཀྱིས་འབད་བརྩོན་ལ་རྒྱལ་སྤྱིའི་ལས་འགུལ་ཁང་ (International Campaign to Abolish Nuclear Weapons – ICAN) ལ་ཞི་བདེའི་གཟེངས་རྟགས་འབུལ་ཐོབ་བྱུང་བར་གོ་སྐབས་འདི་བརྒྱུད་འཚམས་འདྲི་ཞུ་རྒྱུ་ཡིན།
གཞན་ཡང་ད་རིང་གི་ཉིན་མོ་འདི་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་ཡང་སྲུང་བརྩི་ཞུ་ཡི་ཡོད། འོན་ཀྱང་བོད་ཀྱིས་གཙོས་འཛམ་གླིང་ཡུལ་གྲུ་མང་པོའི་ནང་དབང་འཛིན་པ་ཚོས་འགྲོ་བ་མིའི་ཐོབ་ཐང་བརྡལ་བཤིག་ཚབས་ཆེ་གཏོང་བཞིན་ཡོད་པ་དེ་དག་ལས་སྐྱོབ་ཐབས་གནང་དགོས་པ་མཉམ་འབྲེལ་རྒྱལ་ཚོགས་དང་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཚོགས། དེ་བཞིན་རྒྱལ་སྤྱིའི་ནང་དྲང་བདེན་དང་རང་དབང་ལ་དགའ་བའི་གཞུང་མང་ཡོངས་ལ་འབོད་སྐུལ་ཞུ་རྒྱུ་ཡིན།
བོད་དང་བོད་མིའི་ཐོག་ལ་རྒྱ་གཞུང་གི་དབང་འཛིན་པ་ཚོས་ལོ་རེ་བཞིན་དྲག་གནོན་དང་དམ་བསྒྲགས་ཇེ་ཆེར་གཏོང་བཞིན་པའི་གནས་སྟངས་ལས་དོན་དམ་གྱི་འགྲོ་བ་མིའི་ཐོབ་ཐང་དང་ཆོས་དད་རང་དབང་ཞིག་མེད་པ་གསལ་པོ་ཡིན། དེ་ཡང་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་སྙན་ཐོ་དང་། ཨ་རིའི་ཕྱི་སྲིད་ལས་ཁུངས་ཀྱི་རྒྱལ་སྤྱིའི་ཆོས་དད་རང་དབང་ཐོག་གི་སྙན་ཐོ། ཨ་རིའི་རང་དབང་ཁང་པའི་སྙན་ཐོ་བཅས་རྒྱལ་སྤྱིའི་སྙན་ཐོ་ཁག་གི་ནང་ཁ་གསལ་འཁོད་ཡོད་པས་འགྲེལ་བརྗོད་ཞིབ་རྒྱས་ཞུ་དགོས་མ་མཐོང་།
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་གནས་རང་སྐྱོང་གི་བཅའ་ཁྲིམས་སོ་སོའི་ནང་ཆོས་དང་རིག་གཞུང་། སྐད་ཡིག ཁོར་ཡུག་བཅས་སྲུང་སྐྱོབ་བྱེད་རྒྱུའི་ཆ་རྐྱེན་གསལ་བཀོད་ཡོད་པ་ལྟར་བོད་མི་ཚོས་ཁྲིམས་མཐུན་དང་། ཞི་བའི་སྒོ་ནས་རང་ཉིད་ཀྱི་ཐོབ་ཐང་སྲུང་སྤེལ་དང་མངོན་འདོད་བཏོན་པ་ཙམ་གྱིས་འཛིན་བཟུང་བཙོན་འཇུག་སོགས་བྱེད་པའི་གནས་སྟངས་ཡོད་བཞིན་པ་ནི་འགྲོ་བ་མིའི་ཐོབ་ཐང་དང་ཡོངས་སུ་འགལ་བ་ཞིག་ཡིན། ལྷག་པར་དུ་རྒྱ་ནག་གཞུང་གིས་དྲག་གནོན་གྱི་སྲིད་བྱུས་ལ་མོས་མཐུན་མེད་པར། བོད་ལ་རང་དབང་དགོས་པ་དང་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས་པའི་བོད་རྒྱ་ཆེ་མི་མང་གི་མངོན་འདོད་ཁག་གསལ་འདོན་བྱ་ཆེད་ཕྱི་ལོ་ ༢༠༠༩ ནས་བཟུང་ད་བར་བོད་ནང་བོད་མི་ ༡༥༠ ཐམ་པས་རང་ལུས་མེར་བསྲེགས་གནང་ཡོད་ཁོངས་ནས་ ༡༢༨ འདས་གྲོངས་སུ་ཕྱིན་ཡོད།
འདི་ལོ་གཅིག་པུའི་ནང་བོད་མི་ན་གཞོན་བཞི་དང་གྲྭ་པ་རང་ལོ་ ༦༣ ཅན་གཅིག་བཅས་ཁྱོན་བོད་མི་ལྔ་ཡིས་རང་ལུས་མེར་བསྲེགས་བཏང་བའི་གནས་སྟངས་བྱུང་ཡོད། བློ་ཕམ་པ་ཞིག་ལ་རྒྱ་གཞུང་གི་དབང་འཛིན་པ་ཚོས་ཁོང་ཚོའི་མངོན་འདོད་ཁག་ལ་ཡ་ལན་མེད་པའི་ཐོག་རང་ལུས་མེར་བསྲེགས་གཏོང་མཁན་གྱི་སྐུ་ལུས་བཙན་འཁྱེར་དང་སྤུན་ཉེ་འཛིན་བཟུང་བཙོན་འཇུག་བྱེད་པའི་གནས་སྟངས་ཀྱང་ཡོད་མུས་ཡིན།
བོད་དང་བོད་མིའི་ཐོག་འབྱུང་བཞིན་པའི་གནས་ཚུལ་དེ་དག་ལ་གཞིགས་ན་ཡིད་ཞུམ་བྱེད་དགོས་པའི་གནས་སྟངས་ཤིག་ཡིན་ན་ཡང་། ཕྱོགས་གཞན་ཞིག་ནས་རྒྱལ་སྤྱི་ཁྱོན་ཡོངས་ནང་དྲང་བདེན་དང་རང་དབང་ལ་དགའ་བའི་གཞུང་དང་མི་མང་མང་པོས་བོད་དང་བོད་མིའི་བདེན་དོན་ལ་རྒྱབ་སྐྱོར་གང་ཆེ་འཐོབ་བཞིན་ཡོད། དེ་ཡང་ཉེ་ཆར་རང་ཨ་རིའི་གྲོས་ཚོགས་གོང་འོག་གི་ཆབ་སྲིད་ཚོགས་པ་ཐུན་མོང་གིས་༸གོང་ས་མཆོག་དང་བོད་དོན་རྒྱབ་སྐྱོར་གྱི་གྲོས་འཆར་བཏོན་ཡོད་པ་དང་། ཐའེ་ཝན་གྲོས་ཚོགས་ནང་ཚད་མཐོའི་མང་མོས་གྲོས་ཆོད་བཞག་སྟེ་སྔ་ཕྱིར་བོད་མིའི་སྤྱི་ཚོགས་ནང་འཁྲུག་རྐྱེན་དང་བརྒལ་ཟླ་བཟོ་མཁན་གྱི་བོད་སོག་ལས་ཁུངས་ཟེར་བ་དེ་སྒོ་བརྒྱབ་འདུག་པར་དམིགས་བསལ་དགའ་བསུ་ཞུ་རྒྱུ་ཡིན།
དེ་བཞིན་ཡོ་རོབ་སྤྱི་མཐུན་ཚོགས་པ་དང་། ཁེ་ན་ཌ། ཨོ་སི་ཀྲོ་ལི་ཡ། ནོར་ཝེ། སུཝེ་ཌན། ཌན་མཀ་བཅས་ཐེ་བའི་རྒྱལ་སྤྱིའི་གྲོས་ཚོགས་འཐུས་མི་མང་པོས་ཀྱང་བོད་དོན་གླེང་སློང་དང་། བོད་དང་བོད་མིར་རྒྱབ་སྐྱོར་ཤུགས་ཆེ་ཡོད་པའི་རྣམ་པ་དངོས་ཤུགས་བརྒྱུད་གསུམ་ནས་བསྟན་ཡོད་པ་བཅས་ནི་དགའ་སྤོབས་བྱེད་འོས་པ་ཞིག་ཡིན།
ཁེ་ན་ཌའི་གྲོས་ཚོགས་གོང་མའི་འཐུས་མི་ཌེ་ནིསེ་པཱ་ཊར་སོན་ (Senator Dennis Patterson) མཆོག་གིས་གཙོས་གྲོས་ཚོགས་འཐུས་མི་ལྔས་ཀུན་གཟིགས་༸པཎ་ཆེན་རིན་པོ་ཆེ་སྐུ་ཕྲེང་བཅིུག་པ་མཆོག་གི་དབུས་བོད་ནང་གི་ཆབ་སྲིད་བཙོན་པ་རྣམས་ཀྱི་གནས་སྟངས་རྒྱུས་ལོན་ཡོང་ཆེད་ཁེ་ཎ་ཌའི་གྲོས་ཚོགས་ནང་གླེང་སློང་དང་འདྲི་རྩད་གནང་ཡོད་པ་མ་ཟད། ཁེ་ན་ཌའི་སྲིད་གཞུང་གིས་ཀུན་གཟིགས་༸པཎ་ཆེན་དགེ་འདུན་ཆོས་ཀྱི་ཉི་མ་མཆོག་དང་ཁོང་གི་ནང་མི་རྣམས་ཀྱི་གནས་སྟངས་གསལ་རྟོགས་ཐུབ་ཆེད་མཉམ་འབྲེལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་གི་འགན་འཛིན་དང་རྒྱལ་ཚོགས་ཀྱི་ཆོས་དད་རང་དབང་གི་དམིགས་བསལ་སྐུ་ཚབ་བཅས་དང་མཇལ་འཕྲད་ཞུ་འཇུག་དགོས་པའི་དགོས་འདུན་བཏོན་ཡོད།
རྒྱ་དམར་གཞུང་གིས་བོད་བཙན་བཟུང་བྱས་པ་ནས་ད་བར་བོད་མིའི་ཐོག་དྲག་གནོན་དང་གཡོན་ཐལ་གྱི་སྲིད་བྱུས་རིམ་པ་ལག་བསྟར་དང་། ཕྱོགས་གཞན་ནས་དཔལ་འབྱོར་ལྷུག་གཏོང་གི་སྲིད་བྱུས་ཤིག་ཀྱང་འཛིན་ཁུལ་བྱེད་ཀྱི་ཡོད་ནའང་བོད་མི་ཚོའི་བློ་སེམས་ནམ་ཡང་འགུག་ཐབས་བྲལ་བ་ཞིག་ཡིན། དེས་ན་རྒྱ་གཞུང་གིས་དབུ་མའི་ལམ་གྱི་སྲིད་བྱུས་གཞིར་བཞག་༸གོང་ས་མཆོག་གི་སྐུ་ཚབ་དང་ལྷན་དུ་གྲོས་མོལ་བསྐྱར་མཐུད་དགོས་པའི་འབོད་སྐུལ་ཞུ་རྒྱུ་དང་ཆབས་ཅིག ང་ཚོས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ལས་རང་བཙན་རྩོད་སྒྲུབ་བྱེད་ཀྱི་མེད་པ་ནན་བརྗོད་བྱེད་རྒྱུ་ཡིན།
འདི་ལོའི་གསུམ་བཅུའི་དུས་དྲན་གྱི་ཡོངས་ཁྱབ་གསུང་འཕྲིན་ནང་རོབ་ཙམ་ཞུས་དོན་བཞིན་ཕྱི་ལོ་ ༢༠༡༨ དེ་བཞིན་༸གོང་ས་མཆོག་གིས་དབུས་བོད་མི་འབུམ་གཅིག་ལ་ཉེ་བ་བཙན་བྱོལ་དུ་འབྱོར་ནས་མི་ལོ་ ༦༠ ཐམ་པ་འགོ་ཚུགས་པའི་དྲན་གསོའི་དུས་ཚིགས་ཤིག་ལ་སོང་། ཕྱི་ལོ་ ༢༠༡༨ ཟླ་ ༣ ཚེས་ ༣༡ ནས་ཟླ་ ༤ ཚེས་ ༤ བར་ཉིན་གྲངས་ལྔའི་རིང་ལྡི་ལིར་རྒྱ་གར་གཞུང་མང་ལ་བཀྲིན་རྗེས་དྲན་ཞུ་ཆེད་བོད་མིའི་སྒྲིག་འཛུགས་ནས་ལས་རིམ་བང་བསྒྲིགས་ཡོད་པ་དང་། དེ་བཞིན་བོད་མི་རྣམས་ནས་གནས་ཡུལ་རྒྱལ་ཁབ་སོ་སོའི་གཞུང་མང་ལ་བོད་མི་རིགས་ཀྱི་བསྟན་སྲིད་དང་། ཤེས་ཡོན། འཚོ་ཐབས་སོགས་ལ་རྒྱབ་སྐྱོར་དང་རོགས་རམ་མཐུན་འགྱུར་གནང་བར་ཐུགས་རྗེ་ཆེ་ཞུའི་ལས་འགུལ་སྤེལ་རྒྱུ་ཡིན། ད་རེས་ཀྱི་གོ་སྐབས་འདི་བརྒྱུད་རྒྱ་གར་དབུས་སའི་གཞུང་མང་གཉིས་ནས་བོད་མི་རིགས་ཀྱི་ཆེས་གཉན་འཕྲང་ཆེ་བའི་དུས་སྐབས་འདིར་མཐུན་འགྱུར་རོགས་རམ་གནང་བར་སྙིང་དབུས་ནས་བཀའ་དྲིན་ཆེ་ཞུ་རྒྱུ་ཡིན། དེ་བཞིན་རྒྱལ་སྤྱི་ཁྱོན་ཡོངས་ལ་གནས་པའི་བོད་དང་བོད་མིའི་བདེན་དོན་ལ་རྒྱབ་སྐྱོར་དང་གདུང་སེམས་མཉམ་བསྐྱེད་གནང་མཁན་གྱི་སྲིད་གཞུང་དང། དབུ་འཁྲིད། གྲོས་ཚོགས་དང་གྲོས་ཚོགས་ཀྱི་འཐུས་མི། ཚོགས་སྒེར་བཅས་ཡོངས་ལའང་ཐུགས་རྗེ་བླ་མེད་དུ་ཆེ་ཞུ་བ་དང་ཆབས་ཅིག ཇི་སྲིད་བོད་ཀྱི་བདེན་དོན་མ་གསལ་དེ་སྲིད་དུ་རྒྱབ་སྐྱོར་མུ་མཐུད་གནང་བའི་རེ་བའང་ཞུ་རྒྱུ་ཡིན།
མཐའ་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་ཞབས་པད་བསྐལ་བརྒྱར་བརྟན་ཅིང༌། ཐུགས་བཞེད་མཐའ་དག་ལྷུན་གྱིས་འགྲུབ་པ་དང༌། འཛམ་གླིང་སྐྱེ་འགྲོ་ཡོངས་ལ་ཞི་བདེ་འབྱུང་བ། གཞིས་བྱེས་བོད་མི་མཉམ་འཛོམས་ཀྱི་སྐལ་བཟང་གི་ཉི་མ་མྱུར་དུ་འཆར་བའི་སྨོན་འདུན་ཞུ་རྒྱུ་བཅས། བཀའ་ཤག་གིས་ཕྱི་ལོ་ ༢༠༡༧ ཟླ་ ༡༢ ཚེས་ ༡༠ ལ།། །།

robotstxt: allowed

filter: keep


text:
འཁྲུ་ནད། (Diarrhea)
འཁྲུ་ནད་འབྱུང་བའི་རྒྱུ་གཙོ་བོ་ནི་ཟས་སྐོམ་གང་ཟོས་པ་རྣམས་ལེགས་པར་ཞུ་མ་ཐུབ་པའམ་ཟས་དུག་ཕོག་པས་གནས་སྐབས་འཁྲུ་བ་དང༌། ཕོ་བའི་མེ་དྲོད་ཉམས་པ། རྒྱུ་མ་དང་ལོང་དུ་གྲང་བའི་ནད་སྐྱེས་པའི་དབང་གིས་འཁྲུ་བ། ཕོ་ལོང་སོགས་སྣོད་ཀྱི་ནང་དུ་མཁྲིས་ཁུ་ལྷུང་བ་དང༌། མཆིན་ཚད་རྒྱུ་ལོང་སོགས་སུ་ཐུར་དུ་བབས་པའི་རྐྱེན་གྱིས་འཁྲུ་བ་བཅས་ཡིན། མདོར་ན་འཁྲུ་ནད་འདི་ཚ་གྲང་གཉིས་ལ་དབྱེ་ཆོག་སྟེ། མ་ཞུ་བའམ་ཟས་དུག་ཕོག་པ་དང༌། མེ་དྲོད་ཉམས་པ་རྣམས་གྲང་འཁྲུ་(Diarrhea)དང༌། མཁྲིས་ཁུ་སྣོད་དུ་ལྷུང་བ་དང༌། མཆིན་ཚད་རྒྱུ་ལོང་དུ་བབས་པ་རྣམས་ཚ་འཁྲུ་(Dysentary)ངོས་འཛིན་བྱེད་པ་ཡིན།
མ་ཞུ་བའམ་ཟས་དུག་གི་རྐྱེན་གྱིས་འཁྲུ་བ་ནི་རྐྱེན་གཞན་གང་ཡང་མེད་པའི་དོན་མེད་ལྟེ་བ་འགྱིངས་ཤིང་འཁྲུ་བ་དང༌། མེ་ཉམས་ཀྱིས་འཁྲུ་བ་ནི་ཕོ་བའི་མེ་དྲོད་ཀྱི་སྟོབས་ཤོར་ནས་ཟས་སྐོམ་མྱག་བཞུ་དང་དྭངས་སྙིགས་དབྱེ་མི་ཐུབ་པས་ཟས་སྐོམ་ཅི་ཟོས་ཀྱང་འབྱིང་ཞིང་འཁྲུ་བ། རྒྱུ་ལོང་ལ་གྲང་བའི་ནད་ཡོད་པས་འཁྲུ་བ་ནི་ཁོག་པ་འཁྲོག་ཅིང་སྒྲ་བཅས་འུར་བ་དང༌། ཁྱད་པར་དུ་ལུས་གྲང་བའི་ཚེ་ན་ཟུག་ལྡང་ཞིང་འཁྲུ། མཁྲིས་ཁུ་སྣོད་དུ་ལྷུང་བ་དང་མཆིན་ཚད་ཐུར་དུ་བབས་པས་འཁྲུ་བ་ནི་མདོག་སེར་པོ་དང༌། དམར་ཞིང་སྨུག་ལ་སྐབས་རེ་ནག་པོ་དུད་ཁུ་འདྲ་བ་ཚ་ཤར་དང་བཅས་འཁྲུ་བའོ།།
སྤྱིར་འཁྲུ་ནད་ལ་དེ་ཙམ་ཉེན་ཁ་མེད་ཀྱང་དུས་ཐོག་སྨན་བཅོས་བྱེད་མི་ཐུབ་པ་དང༌། ལྷག་པར་དུ་བྱིས་པ་དང་རྒན་འཁོགས་ལ་སྐབས་རེ་ཉེན་ཁ་ཆེ་བར་འགྱུར་སྲིད། འོན་ཀྱང་ནད་གཞི་འདིར་དྭོགས་ཟོན་བྱེད་ཐུབ་ན་སྔོན་འགོག་བྱེད་པ་ཧ་ཅང་སླ་བ་ཞིག་ཡིན་པས། ཆར་དུས་སྐབས་དམིགས་བསལ་དོ་སྣང་བྱེད་དགོས་པ་ནི། ༡༽ ཆུ་ཁོལ་མ་དང་ཆུ་བཙགས་མ་(Mineral water)མ་གཏོགས་གང་བྱུང་རྩ་བ་ནས་མི་འཐུང་བར་འཛེམས་དགོས། ༢༽ ཚལ་དང་ཤིང་ཏོག་སོགས་རྗེན་པའི་རིགས་མ་ཟོས་གོང་ལེགས་པར་བཀྲུ་དགོས། ༣༽ སོ་སོའི་ནང་དང་ཉེ་འཁོར་དུ་སྦྲང་མ་མི་འཁོར་ཆེད་གཙང་མར་འཇོག་དགོས།
༤༽ ཁ་ཟས་མ་ཟོས་གོང་ལག་པར་ཡི་ཙི་བརྒྱབ་ནས་ལེགས་པར་བཀྲུ་དགོས། ༥༽ རྒྱ་ལམ་ཟུར་དུ་ཡོད་པའི་བཟའ་གཏུང་འདྲ་མིན་ལ་ངེས་པར་དུ་འཛེམས་དགོས་པ་བཅས་ཡིན།།
བོད་གཞུང་སྨན་རྩིས་ཁང་ནད་བཅོས་ཉམས་ཞིབ་སྨན་པ་བསྟན་འཛིན་རྣམ་གྲོལ།


text:
༄༅།།རྒྱལ་ཡོངས་མི་དམངས་འཐུས་ཚོགས་བོད་ལྗོངས་འཐུས་མི་ཚོགས་པས་ཨ་རིར་འཚམས་
འདྲི་བྱས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་16ཉིན། 13:38) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། བོད་རང་སྐྱོང་ལྗོངས་མི་དམངས་འཐུས་ཚོགས་ཀྱི་འཐུས་མི། བོད་རང་སྐྱོང་ལྗོངས་ཏང་ཨུད་ཀྱི་རྒྱུན་ཨུ། ལྷ་ས་གྲོང་ཁྱེར་ཨུ་ཡོན་ལྷན་ཁང་གི་ཧྲུའུ་ཅི་བཅས་ཡིན་པའི་པད་མ་དབང་འདུས་ཀྱིས་སྣེ་ཁྲིད་པའི་ཀྲུང་གོའི་རྒྱལ་ཡོངས་མི་དམངས་འཐུས་ཚོགས་བོད་ལྗོངས་འཐུས་མི་ཚོགས་པས་ཟླ་5ཚེས་9ཉིན་ནས་ཚེས་14ཉིན་བར་ཨ་རིར་འཚམས་འདྲི་བྱས་པ་རེད། ཝ་ཧྲིན་ཐོན་དུ། འཐུས་མི་ཚོགས་པས་ཨ་རིའི་རྒྱལ་ཚོགས་ཀྱི་གྲོས་མི་དང་རྒྱལ་དོན་ཁང་གི་དཔོན་རིགས་བཅས་དང་ཐུག་འཕྲད་དང་ཆེད་ལས་མཁས་པ་དང་བཞུགས་མོལ་བྱས་པ་དང་། ཅིའུ་ཅིན་ཧྲན་དུ་འཐུས་མི་ཚོགས་པས་ད་དུང་ས་གནས་དེ་གའི་ཕྱི་སྡོད་ཀྲུང་གོ་བ་དང་། བོད་རིགས་སྤུན་ཟླ་རྣམས་དང་སྤེལ་རེས་ཀྱང་བྱས་པ་རེད།
ཨ་རི་ཕྱོགས་དང་ཐུག་འཕྲད་བྱེད་སྐབས། པདྨ་དབང་འདུས་ཀྱིས། བོད་འབྲེལ་གནད་དོན་ནི་ཀྲུང་གོའི་བདག་དབང་དང་མངའ་ཁོངས་ཆ་ཚང་དང་འབྲེལ་བ་ཡོད་ལ། ཀྲུང་གོའི་ལྟེ་བའི་ཁེ་ཕན་དང་འབྲེལ་བའང་ཡོད། བོད་ལྗོངས་ཀྱི་གནད་དོན་ནི་ཀྲུང་གོའི་ནང་ཁོངས་ཀྱི་གནད་དོན་ཡིན་པས། ཕྱི་རྒྱལ་བ་སུ་ཞིག་ལའང་ཐེ་ཇུས་བྱེད་དབང་མེད། བོད་ལྗོངས་ཀྱི་གནས་ཚུལ་དེ། བོད་ལྗོངས་སུ་འཚོ་བ་སྐྱེལ་བཞིན་པའི་མི་ཁྲི་300ལ་སྐད་ཆ་ཤོད་པའི་དབང་ཆ་ཡོད། དེར་བརྟེན་ཨ་རི་ཕྱོགས་ཀྱིས་བོད་འབྲེལ་གནད་དོན་གལ་ཆེན་ལ་ངོས་འཛིན་གསལ་པོ་བྱེད་པ་དང་། ཏཱ་ལའི་ཚོགས་པས་ཀྲུང་གོར་ངོ་རྒོལ་དང་ཁ་ཕྲལ་གཏོང་བའི་ངོ་བོ་གསལ་པོ་ཤེས་པ། ཀྲུང་གོའི་ལྟེ་བའི་ཁེ་ཕན་དང་གནད་དོན་གལ་ཆེན་ལ་བརྩི་སྲུང་བཅས་བྱས་ཏེ་ཏཱ་ལའི་ཚོགས་པའི་འགོ་གཙོར་ཕྱོགས་མྱུལ་ངན་འབྲེལ་བྱེད་མི་འཇུག་པ་དང་། རྣམ་པ་གང་རུང་གི་ཐབས་ལམ་ནས་འབྲེལ་བ་མི་བྱེད་པ། ཀྲུང་གོར་ངོ་རྒོལ་དང་ཁ་ཕྲལ་གཏོང་བའི་བྱ་སྤྱོད་གང་རུང་ལའང་རྒྱབ་སྐྱོར་དང་སྟབས་བདེ་མི་བསྐྲུན་པ། བོད་འབྲེལ་གནད་དོན་ལ་ཡིད་གཟབ་བྱས་ཏེ་ཐག་གཅོད་ནས་ཀྲུང་གོ་དང་ཨ་རིའི་དབར་གྱི་འབྲེལ་བར་འགལ་རྐྱེན་མི་ཡོང་བ་བྱ་དགོས་པའི་རེ་བ་ནན་གྱིས་བསྟན་པ་རེད།


text:
བདེ་སྐྱིད་ཀྱིས་བསྒྱུར། 2018-02-08
དཔྱིད་གསར་དུས་ཆེན་དང་བོད་ལོ་གསར་ཤར་ཉེ་ཡོད་པའི་སྐབས་སུ། རང་ཁུལ་གྱིས་ད་ལོའི་དགུན་ཁ་དང་སང་ལོའི་དཔྱིད་ཀའི་དུས་སུ་གནོད་འགོག་གནོད་སེལ་ལས་ཀར་ཧ་ཅང་མཐོང་ཆེན་བྱས་ནས་སྔར་ལྷག་གིས་ལས་ཀའི་བྱེད་ཐབས་ཇེ་དྲག་ཏུ་བཏང་སྟེ་མ་འོངས་སྔོན་འགོག་ཡག་པོ་བྱས་པ་རེད།
གཅིག་ནི་འགོ་ཁྲིད་སྒྲིག་འཛུགས་བྱེད་ཤུགས་ཆེ་རུ་གཏང་དགོས། ཁུལ་འཕྲལ་སྒྲུབ་ཨུ་ཡོན་ལྷན་ཁང་གི་འོག་ཏུ་བཙུགས་པའི་ཆེད་དོན་འཕྲལ་སྒྲུབ་བཀོད་འདོམས་ལས་ཁུངས11གིས་འབྲེལ་ཡོད་ཁྱབ་ཁོངས་ནང་གི་ཐོལ་བྱུང་དོན་རྐྱེན་དོགས་ཟོན་དང་ཉེན་བརྡ། ཁ་གཏད་འཇལ་བའི་ལས་ཀ་དོན་འཁྱོལ་བྱེད་པར་ལྟ་སྐུལ་ཁྲིད་སྟོན་བྱ་དགོས། གཉིས་ནི་སྔོན་བཀོད་དོ་དམ་འཐུས་ཚང་དུ་གཏང་དགོས། རྫོང﹙གྲོང་ཁྱེར﹚ཁག་དང་འབྲེལ་ཡོད་སྡེ་ཚན་ཁག་གིས་གནོད་འགོག་གནོད་སེལ་ལས་ཀ་དང་འཕྲལ་བསྟུན་དོ་དམ་ལས་ཀའི་ནང་བྱུང་བའི་གནས་ཚུལ་གསར་པ་དང་འགྱུར་ལྡོག་གསར་པར་གཞིགས་ནས་འཕྲལ་སྒྲུབ་ཀྱི་སྔོན་བཀོད་འཆར་གཞི་བཟོ་བཅོས་དང་འཐུས་ཚང་དུ་གཏོང་བར་ལྟ་སྐུལ་བྱ་དགོས་པ་དང་། རིམ་པ་ཁག་དང་སྡེ་ཁག་སོ་སོས་འབྲེལ་ཡོད་ཁྱབ་ཁོངས་ཀྱི་ཐོལ་བྱུང་དོན་རྐྱེན་ཐག་གཅོད་བྱ་རྒྱུའི་གོ་རིམ་ཁོང་དུ་ཆུད་པར་ལྟ་སྐུལ་བྱས་ནས། འཕྲལ་སྒྲུབ་ནང་སྦྱོང་སྒྲིག་འཛུགས་བྱས་ནས་སྔོན་བཀོད་འཆར་གཞིའི་ནུས་པ་འདོན་སྤེལ་གང་ལེགས་བྱ་དགོས། གསུམ་ནི་འཕྲལ་སྒྲུབ་ཀྱི་གྲོས་མོལ་བྱེད་སྒོ་སྤེལ་དགོས། 2018ལོའི་ཐེངས་དང་པོའི་འཕྲལ་སྒྲུབ་ལས་ཀའི་ཚོགས་འདུའི་གྲོས་མོལ་བྱས་ནས་གནམ་གཤིས་དང་ནགས་ལས། ཕྱུགས་འབྲོག རྒྱལ་ས་ཐོན་ཁུངས་སོགས་སྡེ་ཚན་བཅས་ཀྱིས་ཁྱབ་བསྒྲགས་བྱས་པའི་ཉེན་ཟོན་སྔོན་བརྡའི་ཆ་འཕྲིན་ལ་གཞིགས་ཏེ་ཁུལ་ཡོངས་ཀྱི་གནོད་སྐྱོན་གནས་ཚུལ་ཕྱོགས་ཡོངས་ནས་དབྱེ་ཞིབ་བྱས་མཐར། ཁ་གཏད་འཇལ་ཐབས་ཞིབ་འཇུག་དང་བཀོད་སྒྲིག་བྱ་དགོས། བཞི་ནི་འཕྲལ་སྒྲུབ་ལས་རེས་བྱེད་ཤུགས་ཆེ་རུ་གཏང་དགོས། རྫོང﹙གྲོང་ཁྱེར﹚ཁག་དང་ཁུལ་རིམ་པའི་འབྲེལ་ཡོད་སྡེ་ཁག་གི་འགོ་ཁྲིད་ཀྱིས་ལས་གནས་ཐོག་ལས་རེས་སྣེ་ཁྲིད་དོན་འཁྱོལ་ནན་པོ་བྱས་ནས་ཆུ་ཚོད24ལ་ལས་རེས་ལམ་ལུགས། དུས་བཀག་ངེས་མེད་ཀྱི་རྫོང﹙གྲོང་ཁྱེར﹚ཁག་དང་སྡེ་ཁག་སོ་སོ། ཤང་དང་གྲོང་རྡལ་ཁག་གི་ལས་རེས་གནས་ཚུལ་སྐོང་འཐེན་ཞིབ་བཤེར་བྱ་རྒྱུར་སྐུལ་འདེད་གཏང་དགོས། ལྔ་ནི་སྔོན་འགོག་དང་ཁ་གཏད་འཇལ་བའི་བྱེད་ཐབས་ཧུར་ཐག་བྱ་དགོས། རྫོང﹙གྲོང་ཁྱེར﹚ཁག་དང་འབྲེལ་ཡོད་སྡེ་ཚན་གྱིས་རྐྱེན་ངན་སྐོང་འཐེན་ཞིབ་བཤེར་བྱ་རྒྱུར་ཤུགས་སྣོན་བརྒྱབ་ནས། སྔ་སྣུར་ཙམ་བཀོད་སྒྲིག་དང་སྔ་སྣུར་ཙམ་ཉེན་བརྡ། སྔ་སྣུར་ཙམ་ཐག་གཅོད་བྱ་དགོས། དྲུག་ནི་ལས་ཆོད་ཆེ་བའི་བཀོད་འདོམས་བྱ་རྒྱུར་འགན་ལེན་བྱ་དགོས། མིག་སྔར་རང་ཁུལ་གྱི་འཕྲལ་སྒྲུབ་བཀོད་འདོམས་རླངས་འཁོར་ཐོགས་འགག་མེད་པར་བེད་སྤྱོད་བྱེད་ཐུབ་པར་འགན་ལེན་བྱ་དགོས།།
དོ་སྣང་ཆེ་བའི་རྩོམ།
རྩོམ་གསར། 10


text:
གནམ་ཁབ་རྒྱག་པ་ནི་རང་སྲོག་རང་གིས་གཅོད་པ་དང་མཚུངས།
གནམ་ཁབ་རྒྱག་པ་ནི་རང་སྲོག་རང་གིས་གཅོད་པ་དང་མཚུངས། རྩོམ་པ་པོ། སྙིང་མོ།
ཕྱི་གླིང་བར་མཚོན་ན་གནམ་ཁབ་རྒྱག་རྒྱུ་ནི་གཤགས་བཅོས་ཆུང་ཆུང་ཞིག་བྱེད་པ་དང་མཚུངས། ཡིན་ཡང་རང་རྒྱལ་གྱི་སྨན་ཁང་དག་གིས་སོ་སོའི་དཔལ་འབྱོར་གྱི་ཁེ་ཕན་ཆེད། གནམ་ཁབ་མི་རྒྱག་པའི་སྨན་པ་གང་དེ་སྨན་ཁང་ནས་རྐང་འཛུགས་དཀའ་བའི་གནས་སུ་གྱུར་ཡོད།
ཀྲུང་གོའི་ཉེན་མེད་སྨན་ཁབ་རྒྱག་པའི་མནའ་འབྲེལ་གྱི་སྡོམ་རྩིས་ལྟར་ན། རང་རྒྱལ་དུ་ལོ་རེའི་ནང་ཉེན་ཁ་ཅན་གྱི་སྨན་ཁབ་བརྒྱབ་པར་རྐྱེན་བྱས་ནས་ཚེ་སྲོག་ཤོར་བའི་མི་གྲངས་ཁྲི ༣༩ ཡན་ལོན་ཡོད། དེང་སྐབས་སྡེ་བའི་འཕྲོད་བསྟེན་ཁང་ངམ་སྨན་ཁང་དག་གིས་དངུལ་བསྡུ་བའི་ཆེད“ནད་གང་ཡིན་ལ་གནམ་ཁབ་རྒྱག་པའི་”སྣང་ཚུལ་དེ་ཧ་ཅང་ཛ་དྲག་ཏུ་གྱུར་ཡོད། ཐ་ན་སོ་ན་བ་དང་ཆམ་པ་ཕོག་པ་ལ་སོགས་པའི་ནད་རིགས་ཆུང་ངུ་ཙམ་ལའང་གནམ་ཁབ་རྒྱག་གི་འདུག
ཆེད་མཁས་པས་བརྟག་དཔྱད་བརྒྱུད ༩༥% ཡན་གྱི་མིས་གང་བྱུང་དུ་གནམ་ཁབ་རྒྱག་པ་དང་ཉེན་ཅན་གྱི་སྨན་ཁབ་བརྒྱབ་པའི་གནོད་འཚེ་ཤེས་ཀྱི་མེད་པ་རྟོགས་ཡོད། འཛམ་གླིང་གི་འཕྲོད་བསྟེན་རྩ་འཛུགས་ཀྱི་སྡོམ་རྩིས་ལ་གཞིགས་ན། ༧༠% ཡན་གྱི་གནམ་ཁབ་ནི་དགོས་མེད་ཡིན་འདུག་པས། གང་བྱུང་དུ་གནམ་ཁབ་རྒྱག་པ་དེས་མིའི་རིགས་ལ་གོད་ཆགས་ཆེན་པོ་བཟོས་ཡོད་ཅིང་། རང་རྒྱལ་ནི་ཏག་ཏག་དེའི་ནང་གིས་ཀྱང་གོད་ཆགས་ཆེ་བའི་གནས་དེ་ཡིན་འདུག
རྒྱལ་ཁབ་ཕྱི་ནང་གི་གསོ་རིག་མཁས་ཅན་དག་གིས་“སྨན་པས་སྨན་སྟེར་དུས་བཏུང་སྨན་བསྟེན་ཆོག་པར་སྨན་ཁབ་མི་རྒྱག་རྒྱུ་དང་། དཔྱི་ཁབ་བརྒྱབ་ཆོག་པར་གནམ་ཁབ་མི་རྒྱག་པའི་རྩ་དོན་སྲུང་རྒྱུའི” རེ་འབོད་བྱས་ཡོད། གལ་སྲིད་རྩ་དོན་འདི་དང་འགལ་ཏེ་གང་བྱུང་དུ་གནམ་ཁབ་ལ་བསྟེན་ན། འབྲས་བུ་ངན་པ་འབྱུང་སྲིད་ལ་ཐ་ན་ཚེ་སྲོག་ལའང་ཉེན་ཁ་ཡོང་སྲིད། དེའི་རྒྱུ་མཚན་ནི་སྨན་དང་ཆུ་གཉིས་ཀ་བཙན་གྱིས་མིའི་ཟུངས་ཁྲག་ནང་དྲངས་པ་དེ་ནི་བཏུང་བྱའི་སྨན་ལས་གནོད་པ་ཆེ་བས་ཡིན་འདུག ནད་ཐོག་ལག་ལེན་ནས་ཤེས་གསལ། གནམ་ཁབ་ནང་བསྲེས་པའི་སྨན་སྣ་རིགས་ཇི་འདྲའི་མང་ན། དེའི་དུག་གི་གནོད་སྐྱོན་ཡང་དེ་ལྟར་དུ་ཆེ་བ་མ་ཟད་རྡུལ་ཕྲན་ཧ་ཅང་མང་དུ་འཕར་འགྲོ་གི་འདུག གལ་སྲིད་གནམ་ཁབ་ནང་སྨན་སྣ་བདུན་འདུས་ཚེ། དེའི་དུག་གི་གནོད་སྐྱོན་ནི ༥༠% ཡན་འཕར་འགྲོ་གི་ཡོད།
མིའི་ལུས་སྟེང་གི་ཆེས་ཕྲ་བའི་ཁྲག་རྩའི་ཚངས་ཐིག་ནི་ཝའེ་སྨི ༤ ནས ༧ ཙམ་ཡིན། གལ་སྲིད་དུས་རྒྱུན་གནམ་ཁབ་བརྒྱབ་པ་ཡིན་ན། སྨན་ཁུའི་ནང་གི་ཝའེ་སྨི ༤ ལས་བརྒལ་བའི་རྡུལ་ཕྲན་དག་སྙིང་དང་། གློ་བ། མཆིན་པ། མཁལ་མ། ཤ་གནད། པགས་པ་ལ་སོགས་པའི་ཁྲག་རྩ་ཕྲ་མོའི་ནང་གསོག་ཡོང་། འདི་ལྟར་དུས་ཡུན་རིང་པོ་འགོར་ཚེ་ཐད་ཀར་རྩ་ཕྲན་གྱི་ཁྲག་དབལ་དང་ཁྲག་ཤོར་བ། སྡོད་རྩའི་རྒྱོངས་ཤུགས་འཕར་སྣོན། གློ་བའི་འཕར་རྩ་མཐོ་གནོན། གློ་བ་ཚི་སྣ་ཅན་ལ་སོགས་པའི་ནད་བཟོ་བ་མ་ཟད་སྐྲན་ནད་དུའང་འགྱུར་སྲིད། རྡུལ་ཕྲན་འགག་པ་ཡིས་ད་དུང་ཁྲག་དང་དབྱང་རླུང་མི་འདང་བ་དང་ཆུ་བསགས་པའི་ནད། གཉན་ཚད་ལ་སོགས་ནད་ཀྱང་བསླང་ཡོང་།
འོ་ན་གནས་ཚུལ་གང་འདྲའི་འོག་ཏུ་གཞི་ནས་གནམ་ཁབ་རྒྱག་འོས་སམ་ཞེ་ན། ཆེད་མཁས་པ་ལྟར་ན་གཤམ་གྱི་གནས་ཚུལ་གསུམ་ཁོ་ན་སྟེ། ཟས་སོགས་མིད་དཀའ་བའི་སྐབས་དང་། སྐྱུག་མེར་ལངས་པ་དང་ཁོག་པ་བཤལ་ཚབས་ཆེ་ནས་འཚོ་བཅུད་ཀྱི་བསྡུ་ལེན་ལ་བཀག་རྒྱ་བཟོས་ཡོད་དུས། དེ་མིན་ནད་གཞི་ཚབས་ཆེ་ཞིང་ནད་ངོ་ཇེ་སྡུག་དུ་ཕྱིན་མགྱོགས་པའི་སྐབས་བཅས་སོ།།


text:
༄༅། །ཕྱི་ལོ་ ༢༠༡༧ ཟླ ༥ ཚེས་ ༢༣ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་གྱི་སྙན་གྲགས་ཆེ་བའི་མི་སྣ་ཌོག་ཊར་ཨམ་བེད་ཀར་(Dr.Ambekar) མཆོག་འཁྲུངས་ནས་ལོ་ ༡༢༥ འཁོར་བའི་དུས་ཆེན་གྱི་མཛད་སྒོའི་ཐོག་ཆིབས་བསྒྱུར་བསྐྱངས་ཡོད་པ་རེད།
དེ་ཡང་ཟླ་ ༥ ཚེས་ ༢༡ ཉིན་གུང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡ་རམ་ས་ལའི་བཞུགས་སྒར་ཕོ་བྲང་ནས་ཆིབས་ཐོན་གྱིས་གྷ་གྷལ་གནམ་ཐང་བརྒྱུད་ལྡི་ལིར་ཆིབས་བསྒྱུར་བསྐྱངས་པ་དང་། ཚེས་ ༢༢ ཉིན་རྒྱ་གར་ལྷོ་ཕྱོགས་བྷང་ལོར་( Bengaluru)ལ་༸ཞབས་སོར་འཁོད་དེ་གལ་ཆེའི་མི་སྣ་ཁག་གཅིག་ལ་མཇལ་འཕྲད་གནང་། ཚེས་ ༢༣ ཉིན་གྱི་སྔ་དྲོ་བཞུགས་གནས་མགྲོན་ཁང་དུ་མི་སྣ་ཁག་གཅིག་ལ་མཇལ་ཁ་གནང་རྗེས་ཆུ་ཚོད་ ༩།༤༥ ཙམ་ལ་ཌོག་ཊར་ཨམ་བེད་ཀར་མཆོག་འཁྲུངས་ནས་ལོ་ ༡༢༥ འཁོར་བའི་མཛད་སྒོར་ཆིབས་བསྒྱུར་བསྐྱངས་པ་དང་། སྐབས་དེར་ཀརྞ་ཊ་ཀའི་སྤྱི་ཚོགས་བདེ་དོན་དང་རྗེས་ལུས་ཅན་གྱི་མི་རིགས་ཀྱི་བདེ་དོན་བློན་ཆེན་གྱིས་ཕེབས་བསུ་གནང་ཞིང་། དེར་སྐུ་ངལ་ཅུང་ཙམ་གསོས་རིང་མངའ་སྡེའི་སྤྱི་ཁྱབ་བློན་ཆེན་ཤྲི་སིདྡྷ་རཱ་མའི་ཡ་མཆོག་(Shri siddaramaiah, Honorable Chief Minister, karnataka )དང་། རྒྱ་གར་དབུས་ཀོང་རེསི་ཚོགས་པའི་གྲོས་ཚོགས་ཚོགས་གཙོ་མཱ་ལིཀ་ཨར་ཇུན་ཀར་གེ་(Shri Mallikarjuna Kharge, Leader of the Congress )གཉིས་ཕེབས་ཏེ་ལྷན་དུ་ཌོག་ཊར་ཨམ་བེད་ཀར་ཚོགས་ཁང་དུ་༧ཞབས་སོར་འཁོད། དེ་ནས་རྒྱ་གར་དབུས་ཀོང་རེསི་ཚོགས་པའི་གྲོས་ཚོགས་ཚོགས་གཙོ་མཱ་ལིཀ་ཨར་ཇུན་ཀར་གེ་ལགས་དང་། མངའ་སྡེའི་སྤྱི་ཁྱབ་བློན་ཆེན་ཤྲི་སིདྡྷ་རཱ་མའི་ཡ་ལགས་གཉིས་ཀྱིས་རིམ་བཞིན་ཌོག་ཊར་ཨམ་བེད་ཀར་མཆོག་ནི་རྒྱ་གར་གྱི་རྩ་ཁྲིམས་བཟོ་མཁན་གྲས་ཀྱི་མི་སྣ་གལ་ཆེན་ཞིག་ཆགས་ཡོད་པ་དང་། ཁོང་གིས་རྒྱ་གར་གྱི་རིགས་དམའ་བར་བརྩིས་ཡོད་པ་དག་དང་དཔལ་འབྱོར་སྐྱོ་བོའི་རིགས་ལ་མཛད་རྗེས་ཆེན་པོ་བཞག་ཡོད་པ་དང་། ཁོང་ནི་ཁྲིམས་རྩོད་པ་དང་། དཔལ་འབྱོར་མཁས་པ། སྤྱི་ཚོགས་རིང་ལུགས་སྨྲ་བ་སོགས་མང་པོ་ཞིག་ཡིན་པའི་སྐོར་སོགས་གསུངས་ཏེ་བསྟོད་བསྔགས་གནང་།
དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཌོག་ཊར་ཨམ་བེད་ཀར་མཆོག་འཁྲུངས་ནས་ལོ་༡༢༥ འཁོར་བའི་དུས་ཆེན་གྱི་མཛད་སྒོར་བཀའ་སློབ་སྩལ། དེ་ཡང་༸གོང་ས་མཆོག་གིས་སྤྱི་ཁྱབ་བློན་ཆེན་དང་ཀར་གེ་སོགས་ནས་ཨམ་བེད་ཀར་དམ་པའི་མཛད་རྗེས་སྔོན་ལ་ཞིབ་རྒྱས་གསུངས་ཟིན་པས་མང་པོ་མི་ཞུ་ཞེས་དང་། འོན་ཀྱང་ཨམ་བེད་ཀར་དམ་པ་དེ་ཉིད་ཀྱི་མཛད་རྗེས་གལ་ཆེ་བ་ཞིག་ནི་རྒྱ་གར་གྱི་ནང་དུ་ནང་པའི་ཆོས་སླར་གསོ་གནང་བ་དེ་ཡིན་ཞེས་གསུངས་པ་དང་། མུ་མཐུད་དུ་ནང་ཆོས་ལའང་པཱ་ལི་དང་ས྄ཾསྐྲྀཏ་ཡི་ཆོས་བརྒྱུད་གཉིས་ཡོད་པའི་དེ་གཉིས་ཀ་རྒྱ་གར་གྱི་གནའ་བོའི་རིག་གཞུང་ཡིན་ཞིང་། ལྷག་པར་ས྄ཾསྐྲྀཏའི་ཆོས་བརྒྱུད་དེ་བཞིན་རིགས་པའི་གཞུང་ལུགས་དང་འབྲེལ་ནས་དངོས་པོའི་གནས་ཚུལ་འགྲེལ་བཤད་བྱེད་ཀྱི་ཡོད་པར་བརྟེན་བདག་གཉེར་བྱེད་རྒྱུ་ཧ་ཅང་གལ་ཆེན་པོ་ཡིན་པ་དང་། དེང་སྐབས་རིགས་པའི་གཞུང་ལུགས་དང་མཐུན་པའི་རྒྱ་གར་གྱི་གནའ་བོའི་ཤེས་ཡོན་དང་གཞུང་ལུགས་བསྐྱར་གསོ་གནང་བར་ཐུགས་བརྩོན་གནང་བཞིན་ཡོད་སྐོར་བཀའ་གནང་བ་དང་།
གཞན་ཡང་། ཨམ་བེད་ཀར་དམ་པ་དེ་ཉིད་ཀྱིས་རྒྱ་གར་ནང་རྡ་ལིཏ་རིགས་ཀྱི་མི་མང་གི་རང་དབང་དང་ཐོབ་ཐང་རྩོད་ལེན་ཤུགས་ཆེར་གནང་བར་ཡི་རངས་ཞུས་པ་དང་ཆབས་ཅིག་རྒྱ་གར་གྱི་རྩ་ཁྲིམས་ནང་ཡུལ་མི་སྤྱི་ཡོངས་ལ་ཐོབ་ཐང་འདྲ་མཉམ་གནང་ཡོད་པ་ལྟར། རིགས་དམའ་བར་བརྩི་བའི་མི་རྣམས་ཀྱིས་དེ་དོན་ལག་བསྟར་གྱིས་རང་རང་གི་མི་ཚེ་བཟང་པོ་ཡོང་ཆེད་སེམས་མ་ཞུམ་པར་སྤོབས་པ་དང་ལྡན་པའི་ཐོག་ཤེས་ཡོན་ལ་ཐུགས་ཁུར་ཆེར་སྐྱེད་དང་། གནའ་དེང་ཤེས་ཡོན་གཉིས་འཛོམས་དགོས་གལ་ཆེ་བ་སོགས་བཀའ་སྩལ་བ་དང་། དེ་ནས་མངའ་སྡེ་ནས་ཚོགས་འདུ་འདི་གོ་བསྒྲིགས་གནང་བར་ཐུགས་རྗེ་ཆེ་ཞུས་རྗེས་ཌོག་ཊར་ཨམ་བེད་ཀར་(Dr.Ambekar) མཆོག་འཁྲུངས་ནས་ལོ་༡༢༥ འཁོར་བའི་མཛད་སྒོ་མཇུག་ལེགས་པར་གྲུབ་པ་དང་།
ཉིན་རྒྱབ་མཇལ་ཁ་ཁ་ཤས་གནང་རྗེས་སྐུ་ངལ་གསོས། ཚེས་ ༢༤ ཉིན་བེང་ལུ་རུ་ནད་མཁའ་ལམ་བརྒྱུད་རྒྱ་གར་གི་རྒྱལ་ས་ལྡི་ལིར་ཕེབས་འཆར་ཡོད་པ་བཅས།།


text:
འདི་ག་ཚགས་པར་ཁང་དུ་མཚོ་གཉིས་ནས་ཟླ་5ཚེས་15ཉིན་གློག་འཕྲིན་འབྱོར་གསལ། ཚེས་11ནས་14ཉིན་བར་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་མཚོ་གཉིས་དང་ཉི་མ་རྫོང་དུ་ཕེབས་ནས་དབུལ་སྒྲོལ་འགག་སྒྲོལ་དང་སྣོད་བཅུད་སྲུང་སྐྱོང་ལས་དོན་ལ་མཁྱེན་རྟོགས་ཞིབ་ཕྲ་གནང་བ་དང་ཆབས་ཅིག་ལྗོངས་ཏང་ཨུད་དང་སྲིད་གཞུང་དང་། ཧྲུའུ་ཅི་ཝུའུ་དབྱིང་ཅེའི་ཚབ་ཞུས་ནས་ལས་བྱེད་མང་ཚོགས་ལ་བྱམས་བརྩེའི་ངང་གཟིགས་པ་དང་འཚམས་འདྲི་གནང་ཞིང་། ཁོང་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱས་ནས་འཕེལ་རྒྱས་ཀྱི་འདུ་ཤེས་གསར་པ་ཕྱོགས་ཡོངས་ནས་ལག་བསྟར་བྱེད་པ་དང་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་ནུས་ཤུགས་ཡོད་རྒུས་ལག་བསྟར་བྱས་ཏེ་ཕར་ཆིན་རྒྱག་པའི་སྙིང་རུས་ཀྱི་ཐོག་ནས་ཤིན་ཏུ་དབུལ་བའི་ས་ཁུལ་གྱི་དབུལ་སྒྲོལ་འགག་སྒྲོལ་དམག་འཐབ་ཡག་པོ་རྒྱག་པ་དང་རྒྱལ་ཁ་ལེན་ཐུབ་པ་བྱས་ནས་འཛམ་གླིང་གི་དག་ཞིང་མཐའ་མ་སྲུང་སྐྱོང་ཡག་པོ་མཐའ་གཅིག་ཏུ་བྱེད་དགོས་པའི་ནན་བཤད་གནང་བ་རེད།
མཐོ་ཤོས་དང་། གྲང་ཤོས། ཐག་རིང་ཤོས་བཅས་ཀྱི་ས་ཁུལ་ཡིན་པའི་ངོས་ནས་མཚོ་གཉིས་དང་ཉི་མ་རྫོང་གི་རྩྭ་ཐང་སྣོད་བཅུད་མ་ལག་ཧ་ཅང་ཞན་པོ་ཡིན་ལ་ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དབུལ་པོའི་ནང་གི་དབུལ་པོ་དང་། དཀའ་ངལ་ཁྲོད་ཀྱི་དཀའ་ངལ། མཁྲེགས་པོའི་ཁྲོད་ཀྱི་མཁྲེགས་པོ་བཅས་ཀྱང་རེད། ཆེ་དགྲ་ལྷ་དང་བཅས་པ་ཤང་དང་གྲོང་རྡལ་དུ་བཞུགས་ནས་ཤང་དང་གྲོང་རྡལ་8དང་འབྲོག་སར་བརྟག་ཞིབ་གཏིང་ཟབ་གནང་བ་རེད། གང་དུ་འབྱོར་ཡང་ཆེ་དགྲ་ལྷས་བཞུགས་མོལ་ཚོཌ་འདུ་གཙོ་སྐྱོང་གནང་སྟེ་གཞི་རིམ་གྱི་ལས་བྱེད་པ་དང་། གྲོང་སྡོད་ལས་དོན་རུ་ཁག་གི་རུ་མི། ཏང་ཡོན་རྒན་གྲས། མང་ཚོཌ་དབུལ་པོ། ཕྱུག་འགྱུར་སྣེ་ཁྲིད་པ་བཅས་དང་ངོ་ཐུག་གདོང་འཕྲད་ངང་སྤེལ་རེས་གནང་ནས་བསམ་འཆར་དང་གྲོས་འགོ་གསན་པ་རེད།
ཆེ་དགྲ་ལྷས་མི་དམངས་མང་ཚོགས་ཁྲོད་བློ་གྲོས་དང་སྟོབས་ཤུགས་ཚད་མེད་བསྡུས་ཡོད། ང་ཚོའི་ལས་དོན་མཐའ་དག་དཔེ་དེབ་རིང་ལུགས་སྤེལ་མི་རུང་ལ་ཉམས་མྱོང་རིང་ལུགས་ཀྱང་མི་སྤེལ་བར་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པ་དང་མང་ཚོགས་ཁྲོད་སྐྱོད་ནས་བརྟག་དཔྱད་ཞིབ་འཇུག་བྱ་རྒྱུ་དེ་རེད་ཅེས་གསུངས། (པར་ངོས་བཞི་པར་གཟིགས)
(པར་ངོས་དང་པོར་མཐུད) ཁོང་གིས་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་རེ་འདོད་ནི་ང་ཚོའི་འབད་འཐབ་དམིགས་ཚད་ཡིན་པས“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”བརྗོད་དོན་གཙོ་བོར་བྱས་པའི་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་ཤུགས་ཆེན་བྱེད་པ་དང་། འབྲེལ་ཡོད་གཟིགས་སྐྱོང་སྲིད་ཇུས་སྒྲོག་འགྲེལ་དང་དོན་འཁྱོལ་ཡག་པོ་བྱེད་པ། ནད་ཡམས་དང་དབུལ་པོ་བུ་རབས་ཚ་རྒྱུད་བརྒྱུད་སྤེལ་བཀག་འགོག་བྱེད་པ་བཅས་བྱས་ནས་ཏང་དང་སྲིད་གཞུང་གི་ཐུགས་ཁུར་ཁྱིམ་ཚང་ཚང་མར་གནད་སྨིན་དོན་འཁྱོལ་ཐུབ་པ་བྱེད་དགོས། “ཁག་གཅིག་རེ་ལྔ”དང“སེམས་ཁྲལ་མེད་པ་གཉིས་དང་འགན་ལེན་གསུམ”ལ་དམིགས་ནས་ཚན་རིག་དང་མཐུན་ལ་ལུགས་དང་མཐུན་པའི་ངང་འཆར་འགོད་བྱེད་པ་དང་དབུལ་སྐྱོར་མ་དངུལ་དོ་དམ་ཡག་པོ་དང་བེད་སྤྱོད་ཡག་པོ་བྱས་ཏེ་གང་ཐུབ་ཅི་ཐུབ་དང་ནུས་པས་ལྕོགས་ཚོད་ཀྱིས་དམངས་འཚོའི་དོན་དངོས་ཡག་པོ་སྒྲུབ་དགོས། དབུལ་སྐྱོར་དེ་བློ་སྐྱོར་དང་རིག་སྐྱོར་དང་ཟུང་འབྲེལ་བྱ་རྒྱུ་མཐའ་འཁྱོངས་བྱས་ནས“སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོའི་ལག་ལེན་བྱེད་སྒོ་གཏིང་ཟབ་སྤེལ་ནས་རྩལ་ནུས་ཀྱི“དངོས་འཐབ”གསོ་སྦྱོང་ལ་དེ་བས་སྣང་ཆེན་བྱེད་པ་དང་། མང་ཚོགས་ལ་དཀའ་སྤྱད་ཀྱི་ལག་གཉིས་ལ་བརྟེན་ནས་བདེ་སྐྱིད་ལྡན་པའི་འཚོ་བ་གཏོད་རྒྱུའི་སྣེ་ཁྲིད་བྱེད་པ། དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པའི་བྱ་སྤྱོད་དངོས་བཅས་ལས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་བོད་ཀྱི་ལས་དོན་ཐད་གནང་བའི་ཐུགས་ཁུར་དང་བྱམས་སྐྱོང་དང་མི་རིགས་ཁག་གི་མང་ཚོགས་ལ་བཅངས་པའི་བརྩེ་སེམས་ཟབ་མོར་དྲིན་ལན་འཇལ་དགོས་ཞེས་མཛུབ་སྟོན་གནང་བ་རེད།
ཁོང་གིས་མི་དམངས་མང་ཚོགས་དང་ཕ་ཚ་བུ་རྒྱུད་ལ་ཚད་མཐོའི་འགན་འཁུར་བའི་རྣམ་འགྱུར་ཐོག་ནས་སྣོད་བཅུད་ཀྱི་མཐའ་ཚད་དང་དམར་ཐིག་བརྟན་པོ་སྲུང་བ་དང་། འགན་འཁྲི་ཕྱོགས་ཡོངས་ནས་ནན་དུ་གཏོང་བ། འགན་འཁྲི་བདའ་འདེད་གཏོང་ཤུགས་ཆེ་རུ་གཏོང་བ། ཁོར་ཡུག་ཐད་ཀྱི་ཁྲིམས་འགལ་བྱེད་སྤྱོད་ལ་ཞིབ་བཤེར་ཐག་གཅོད་ནན་པོ་བྱས་ནས་ཆེས་ནན་ཤོས་ཀྱི་ཚད་གཞིར་བརྟེན་ཏེ་འཛམ་གླིང་གི་ཡང་རྩེ་དང་། ཨེ་ཤེ་ཡའི་ཆུ་གསོག་མཐོ་ལྕོག ས་གོ་ལའི་སྣེ་གསུམ་པ་བཅས་སྲུང་སྐྱོང་ཡག་པོ་བྱེད་པའི་ལས་དོན་གལ་ཆེན་དེ་ཏན་ཏིག་སྒྲུབ་པ་དང་དོན་ཐོག་ཏུ་འཁྱོལ་བ་བྱེད་དགོས། རྩེ་རིམ་ཇུས་འགོད་ལ་ཤུགས་སྣོན་རྒྱག་པ་དང་སྲིད་ཇུས་ཀྱི་སྟོན་ཕྱོགས་ལ་ཤུགས་སྣོན་བརྒྱབ་ནས་ཕྱུགས་གསོ་རྒྱུ་ཚོད་འཛིན་དང་། རྩྭ་ཆུ་སྲུང་སྐྱོང་། རྩྭ་ཐང་སླར་གསོ་བཅས་དང་བདག་ཏུ་མ་བཟུང་བའི་སྲོག་ཆགས་སྲུང་སྐྱོང་ལས་དོན་ཡག་པོ་སྒྲུབ་པ་དང་རྩྭ་ཆུ་དོ་སྙོམས་ཡོང་བ་བྱས་ནས་མང་ཚོགས་ལ“སྣོད་བཅུད་ཀྱི་ཡོང་འབབ”རག་ཐབས་བྱས་ནས་སྣོད་བཅུད་སྲུང་སྐྱོང་དང་དབུལ་སྒྲོལ་གཉིས་ཕན་མངོན་འགྱུར་ཡོང་བ་བྱེད་དགོས་པའི་ནན་བཤད་གནང་བ་རེད།
བརྟག་ཞིབ་གནང་རིང་། ཆེ་དགྲ་ལྷས་ད་དུང་བྱང་ཐང་གི་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་གཞོང་ར་དང་ཇོ་མོ་དོ་དམ་ས་ཚིགས་ཀྱི་དོ་དམ་སྲུང་སྐྱོང་པར་གཟིགས་པ་དང་སེར་གླིང་མཚོ་སྲུང་སྐྱོང་བྱ་ཚུལ་ལ་གཟིགས་ཞིབ་གནང་བ་རེད།
(བསྟན་འཛིན་བཟང་མོས་བསྒྱུར། ཉི་དོན་དང་བསྟན་འཛིན་བཟང་མོས་ཞུས)


text:
《རྩོམ་རིག•གསར་རྩོམ•དཔྱད་བརྗོད》ཅེས་པའི་དེབ་འདི་ནི་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་སློབ་གླིང་གི“ཕུལ་བྱུང་སློབ་ཆེན་དང་ཕུལ་བྱུང་རིག་ཚན”ལ་རྒྱབ་སྐྱོར་བྱེད་པའི་ཞིབ་འཇུག་མ་དངུལ་སྤྱད་ནས། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཞེས་པའི་མུ་འབྲེལ་ཞིབ་འཇུག་ལས་གཞི་སྤེལ་བ་ལས་ཁག་གཉིས་པའི་གྲས་ཡིན་ཞིང་། ཁག་དང་པོ་རུ《བོན་གྱི་ལྷ་རབས་ལ་དཔྱད་པ》དང་། 《ཁྲི་འདུས་སྲོང་གི་མགུར་གླུར་དཔྱད་པ》《གསར་རྩོམ་ཉམས་མྱོང་གླེང་བ》《སྐྱབས་ཆེན་བདེ་གྲོལ་ཞིབ་འཇུག》《ལོ་བརྒྱའི་ལྷ་སའི་སྙན་ངག་ཞིབ་འཇུག》《བོད་ཀྱི་དེང་རབས་སྙན་ངག་རིག་པ》《སྟག་འབུམ་རྒྱལ་གྱི་སྒྲུང་གཏམ་ལ་དཔྱད་པ》བཅས་དེབ7དངོས་སུ་དཔེ་སྐྲུན་འགྲེམ་སྤེལ་བྱས་ཡོད། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཁག་གཉིས་པ་རུ་ད་ལྟའི་ཚུན་དུ《ཚེ་རིང་དོན་གྲུབ་ཀྱི་སྒྲུང་གཏམ་ལ་དཔྱད་པ》དང་། 《འཇུ་སྐལ་བཟང་གི་སྙན་ངག་ལ་དཔྱད་པ》། ཐེངས་འདིའི《རྩོམ་རིག•གསར་རྩོམ•དཔྱད་བརྗོད》3པར་དུ་བསྐྲུན་ཟིན་པ་དང་། ད་དུང་པར་དུ་བསྐྲུན་འཆར་ལ《བོད་ཀྱི་རྩོམ་པ་པོའི་གསར་རྩོམ་ཉམས་མྱོང་ལ་དཔྱད་པ》དང《རཱ་མ་ཎའི་རྟོགས་བརྗོད་ཀྱི་འགྲེལ་བ》 《སྙན་ངག་མེ་ལོང་གི་བརྡ་ཆད་རྣམ་བཤད》 བཅས་ཡོད།
《རྩོམ་རིག•གསར་རྩོམ•དཔྱད་བརྗོད》ཅེས་པའི་རྩོམ་རིག་གླེང་བརྗོད་འདིར་རྩོམ་རིག་དང་། གསར་རྩོམ། དཔྱད་བརྗོད་ཐད་ནས་རྩོམ་པ་པོ་རང་ཉིད་ཀྱི་ལྟ་ཚུལ་མང་པོ་བརྗོད་ཡོད། དེབ་འདིའི་ཁྱད་ཆོས་ནི་རྩོམ་པ་པོས་རྩོམ་རིག་གི་ངོ་བོའི་སྟེང་ནས་རྩོམ་རིག་གི་འབྱུང་ཁུངས་རྟོག་ཞིབ། རྩོམ་རིག་གི་མཚན་ཉིད་མཐའ་དཔྱོད། རྩོམ་རིག་གི་མཚོན་བྱ་གསེད་བཀྲོལ། རྩོམ་རིག་གི་མཚོན་ཐབས། རྩོམ་རིག་གི་སྒྲིག་སྲོལ་བསྐྱར་གླེང་། རྩོམ་རིག་གི་ས་མཚམས་དབྱེ་ཞིབ། རྩོམ་རིག་གི་དམིགས་ཡུལ་ངོ་མ། རྩོམ་རིག་གི་ནུས་པ་སླར་གསོ་སོགས་ཀྱི་ཐད་ལ་ཉམས་ཞིབ་བྱས་ཡོད་པ་དང་། གསར་རྩོམ་ལས་རྩོམ་པ་པོ་རང་ཉིད་ཀྱི་གསར་རྩོམ་ཉམས་མྱོང་བརྒྱུད་དེ། གསར་རྩོམ་གྱི་བརྒྱུད་རིམ། རྩོམ་པ་པོའི་ཆ་རྐྱེན། འཚོ་བ་དང་གསར་རྩོམ། སྒྲུང་གཏམ་གྱི་གཏམ་རྒྱུད། སྒྲུང་གཏམ་གྱི་མི་སྣ། སྒྲུང་གཏམ་གྱི་བྱུང་རིམ། སྒྲུང་གཏམ་གྱི་སྒྲིག་གཞི། སྒྲུང་གཏམ་གྱི་སྐད་ཆ་བཅས་དང་། དཔྱད་བརྗོད་ལས་རྩོམ་པ་པོ་རང་གི་སྒྲུང་གཏམ་ལ་གཞན་གྱིས་དཔྱད་བརྗོད་མང་པོ་སྤེལ་ཡོད་པ་ལས་བོད་ཀྱི་རྩོམ་པ་པོ་གྲགས་ཅན་དོན་གྲུབ་རྒྱལ་གྱི《ཚུལ་ཁྲིམས་རྒྱ་མཚོ》ཞེས་པའི་སྒྲུང་འབྲིང་གི་རྩོམ་མཇུག་བསྐྱངས་པ《ཚུལ་ཁྲིམས་རྒྱ་མཚོ》ཞེས་པ་དང་། བོད་ཀྱི་ལོ་རྒྱུས་སྒྲུང་རིང《ཐོན་མི་སམྦྷོ་ཊ》 སྒྲུང་ཐུང《བྱི་ལའི་གཏམ་རྒྱུད》 སྒྲུང་འབྲིང《བྲག་ཁུང་པ་དང་། ཁོང་གི་ཉེ་འཁོར་གྱི་ཚོང་བ་ཚོ》བཅས་ཟུར་མི་འདྲ་བ་འགའ་ཟུར་དུ་བཏོན་ཏེ་དཔྱད་བརྗོད་ཀྱི་གཞུང་ལུགས་ལས་བྱུང་བའི”སྡོམ་ཚིག"ཇི་སྙེད་ཅིག་བཀོལ་ཏེ་བསམ་ཞིབ་བྱེད་པའི་ཞོར་ནས་བརྩམས་ཆོས་དང་དཔྱད་བརྗོད་བར་གྱི་འགལ་འབྲེལ་དེ་ཇི་ལྟར་ཐག་གཅོད་ལེགས་པོ་བྱེད་པའི་ཕྱོགས་ལ་བསམ་གཞིགས་བཏང་ཡོད།
རྩོམ་རིག་གླེང་བརྗོད་འདིའི་ནང་དུ་དེང་རབས་བོད་ཀྱི་རྩོམ་རིག་གཞུང་ལུགས་འཛུགས་སྐྲུན་ལ་སྨན་པའི་སྐད་ཆ་མང་པོ་ཞིག་ཡོད་པ་དང་། བོད་རང་གི་ཡུལ་དུས་དང་། ཆ་ལུགས། ལོ་རྒྱུས། རིག་གནས། བསམ་པའི་འཁྱེར་སོ་སོགས་སྟོན་ནུས་པའི་བོད་ཀྱི་དེང་རབས་རྩོམ་རིག་གཞུང་ལུགས་ཤིག་འབྱུང་བར་ཆ་རྐྱེན་བསྐྲུན་ཡོད།
རྩོམ་པ་པོ་ངོ་སྤྲོད།
རང་སྒྲ། མིང་དངོས་ལ་ཚེ་རྒྱལ། བོད་རིགས། ཤེས་རམས་པ། རྩོམ་སྒྲིག་ཞུས་ཆེན་པ། ཞིབ་འཇུག་ཁ་ཕྱོགས། ནང་བསྟན། རྩོམ་རིག 《བོད་ཀྱི་དགོན་སྡེའི་རིག་གནས་སྤྱི་བཤད་མེ་ཏོག་ཕྲེང་བ》དང《འབའ་གཞུང་ལོ་རྒྱུས་མེས་པོའི་ཞལ་ལུང་།》 《རྩོམ་རིག•གསར་རྩོམ•བརྗོད་བརྗོད》《ཐོན་མི་སམྦྷོ་ཊའི་མཛད་རྗེས་ལས་བརྩམས་པའི་རྟོགས་བརྗོད་ཀུན་ཏུ་བཟང་པོའི་ཟློས་གར།》 《གངས་འདབས་ཀྱི་གཏམ་རྒྱུད》 《ཚེ་རྒྱལ་གྱི་སྒྲུང་གཏམ་ཕྱོགས་བསྒྲིགས》(རྒྱ་ཡིག) 《ཕལ་བའི་མི་ཚེ》སོགས་རིག་གཞུང་ཞིབ་འཇུག་དང་རྩོམ་རིག་བརྩམས་ཆོས་ཀྱི་དཔེ་དེབ་བདུན་ཙམ་དཔེ་སྐྲུན་ཞུས་ཡོད། 《མང་ཚོགས་སྒྱུ་རྩལ་ལེགས་རྩོམ་དཔེ་ཚོགས》དེབ12དང་། 《བོད་ཀྱི་དམངས་སྲོལ་རིག་གནས་དཔེ་ཚོགས》དེབ18། གཞན་ཡང་《བོད་ཀྱི་དམངས་ཁྲོད་རྩོམ་རིག་དཔེ་ཚོགས》དེབ7བཅས་དེབ37ཙམ་གཙོ་སྒྲིག་ཞུས་ཏེ་ཀྲུང་གོའི་བོད་རིག་པ་དཔེ་སྐྲུན་ཁང་དང་། མཚོ་སྔོན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་ཡོད། ཀྲུང་གོའི་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི། མཚོ་སྔོན་ཞིང་ཆེན་ལོ་ཙཱ་བ་མཐུན་ཚོགས་ཀྱི་ལས་འཛིན་བཅས་དང་། ད་ལྟ་མཚོ་སྔོན་ཞིང་ཆེན་རིག་གནས་ཁང་《བོད་ཀྱི་དམངས་སྲོལ་རིག་གནས》རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་གཉེར་མུས་ཡོད།


text:
|
གླིང་གེ་སར་རྒྱལ་པོའི་སྒྲུང་ནི་བོད་བཙན་པོའི་དུས་སྐབས་ཀྱི་ཡུལ་སྲོལ་དང་གོམས་འདྲིས། རིག་གནས། དཔལ་འབྱོར། སྒྱུ་རྩལ། དམག་དོན། ཆབ་སྲིད་སོགས་གཅིག་ཏུ་བསྡུས་པའི་བང་མཛོད་ལྟ་བུ་ཡིན་ལ། འཛམ་གླིང་གི་དཔའ་བོའི་སྙན་རྩོམ་ཁྲོད་ཀྱི་ཆེས་རིང་ཤོས་ཀྱང་རེད། དེ་ལ་ཁྱོན་བསྡོམས་སྒྲུང་དེབ་པོད120ལྷག་ཡོད་པ་དང་ཡིག་གྲངས་ཁྲི3000ལས་བརྒལ་འདུག ངོ་མཚར་བའི་དཔའ་བོའི་སྙན་རྩོམ་རིང་མོ་འདི་ནི་ཕུན་སུམ་ཚོགསས་པའི་ལོ་རྒྱུས་ཀྱི་རྒྱབ་ལྗོངས་གཞིར་བྱས་པ་དང་བོད་མིའི་བློ་གྲོས་ཀྱི་རྩལ་ལ་བརྟེན་ནས་བྱུང་བ་སྨོས་མ་དགོས་ཤིང་། དུས་ཡུན་གྱི་འཕེལ་འགྲོས་དང་བསྟུན་ནས་ཉེ་ཁོར་གྱི་སོག་པོ་དང་ཧོར། ནཱ་ཞིས། ཡུས་ཀུའུ་སོགས་ཀྱི་ཁྲོད་དུའང་ཁྱབ་བརྡལ་བྱུང་ཡོད་ལ། དབྱིན་ཇི་དང་ཧྥ་རན་སི། འཇར་མན། ཨུ་རུ་སུ། འཇར་པན། རྒྱ་གར་སོགས་ཀྱི་ཡིག་རིགས་སུ་བསྒྱུར་ཡོད་པར་བཤད། དེང་གི་དུས་སུ་དཔའ་བོའི་སྙན་རྩོམ་རིང་མོ་འདི་རྒྱལ་ཁབ་རིམ་པའི་དངོས་པོ་མ་ཡིན་པའི་རིག་གནས་རྣམ་བཞག་གི་ཁོངས་སུ་བསྡུས་ཏེ་སྲུང་སྐྱོབ་བྱེད་ཀྱིན་མཆིས་ལ། འཛམ་གླིང་གི་སྣ་མང་རིག་གནས་ཀྱི་སྐྱེད་མོས་ཚལ་དུ་མཛེས་སྡུག་དཔལ་གྱིས་སྙེམས་པའི་མེ་ཏོག་ཅིག་དང་མཚུངས་པར་ཀུན་གྱིས་བསྔགས་བརྗོད་བྱེད་ཡུལ་དུ་གྱུར་འདུག
བོད་མི་དམངས་ལ་མཚོན་ན། སྒྲུང་བཤད་པ་དང་ཟློས་གར་འཁྲབ་པ། སྐུ་འདྲ་དང་ཐང་ག་བཞེངས་པ་སོགས་ཀྱི་ཐབས་ལམ་ལ་བརྟེན་ནས་དཔའ་བོའི་སྙན་རྩོམ་རིང་མོ་འདི་འཛིན་སྐྱོང་སྤེལ་གསུམ་བྱེད་ཀྱིན་མཆིས། དེ་ལས་ཐང་ག་བཞེངས་པའི་སྐོར་ནས་བརྗོད་ན། སྲོལ་རྒྱུན་གྱི་ཐང་གའི་ཐད་འབྲི་ལུགས་མང་པོ་བགྲང་རྒྱུ་མེད་པར་གེ་སར་རྒྱལ་པོ་ཉིད་རྟ་རྐྱང་ངེར་བཅིབས་ཤིང་ཕྱག་གཡས་པས་ལྕག་ཚན་དཔྱར་བ་དང་ཕྱག་གཡོན་པས་མདུང་དར་འཛིན་པའི་སྟངས་སྟབས་འདི་ཁོ་ནར་ངེས། ཡིན་ཡང་དུས་རབས་གསར་པའི་ནང་ནུབ་ལུགས་ཀྱི་རི་མོ་འབྲི་སྟངས་བོད་དུ་དར་བ་ནས་བཟུང་གེ་སར་རྒྱལ་པོའི་རི་མོ་བརྩམས་ཆོས་ཀྱང་མང་དུ་བྱུང་ཡོད། ཕལ་ཆེར་སྤྱི་ལོ1975ལོར་ནང་ལོགས་ཀྱི་རི་མོ་བ་གྲགས་ཅན་ཀྲུའུ་ནེ་ཀྲིན་ལགས་ཀྱིས《ཧོར་གླིང་གཡུལ་འགྱེད》དཔེ་དེབ་ལ་གསོན་ཉམས་ལྡན་པའི་བར་བཅུག་རི་མོ་བྲིས་པ་དང་། རི་མོ་བ་ཉི་མ་ཚེ་རིང་ལགས་ཀྱིས་གེ་སར་མི་ཡུལ་དུ་བྱོན་པའི་བརྩམས་ཆོས་ཁྱད་མཚར་ཅན་ཞིག་བྲིས་པ། ཉི་མ་ཚེ་རིང་ལགས་ཀྱིས་འབྲུག་མོས་ཁྲུང་ཁྲུང་ལ་འཕྲིན་ཡིག་བསྐུར་བའི་བརྩམས་ཆོས་ཁྱད་མཚར་ཅན་ཞིག་བྲིས་པ་སོགས་ཕུལ་ཏུ་བྱུང་བའི་བརྩམས་ཆོས་མང་དུ་བྱུང་། འདི་དག་གིས་གེ་སར་རྒྱལ་པོའི་སྒྲུང་དེ་ཉིད་དུས་རབས་གསར་པའི་རིག་གནས་སྒྱུ་རྩལ་གྱི་སྟེགས་བུར་ལྷགས་པ་མཚོན་ཞིང་། རི་མོའི་སྒྱུ་རྩལ་ནི་གེ་སར་སྒྲུང་གི་མཚོན་སྟངས་གལ་ཆེན་ཞིག་ཡིན་པའང་ངང་ངམ་ཤུགས་ཀྱིས་བསྟན་འདུག
སྤྱི་ལོ་1980ལོར《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་ཐམ་པ》ཞེས་པའི་རི་མོའི་བརྩམས་ཆོས་ཤིག་གསར་དུ་བྱུང་། བརྩམས་ཆོས་དེའི་ཆེ་ཆུང་ལ(105cm×75cm)ཡོད། བརྩམས་ཆོས་དེ་ནི་རི་མོ་པ་རིན་ཆེན་རྒྱ་མཚོས་གསར་དུ་བཞེངས་པ་ཞིག་རེད། རི་མོ་པ་རིན་ཆེན་རྒྱ་མཚོ་ནི་སྤྱི་ལོ་1941ལོར་མདོ་སྨད་གཅན་ཚ་རུ་སྐྱེས་ཤིང་ལོ་དགུའི་སྟེང་ནས་ཐང་ག་སྦྱངས་ཏེ་ནར་སོན། སྤྱི་ལོ་1964ལོར་མཚོ་སྔོན་ཞིང་ཆེན་དུ་ནུབ་ལུགས་རི་མོའི་འཛིན་གྲྭ་ཐོག་མ་ཚུགས་པར་དངོས་སུ་ཞུགས་ཤིང་ཀྲུང་གོའི་རི་མོ་བ་གྲགས་ཅན་ཀྲུའུ་ནའེ་ཀྲིན(朱乃正)དང་། ཙིན་ཏོ་ཙོང(曾多宗)། ལིས་ཀོ(李果) ཀྲུའུ་ཁྲིན་ལིན(朱成林)། ཀྲའོ་ཅིས་ཀོང(赵继功)སོགས་དགེ་རྒན་ལ་ལེགས་པར་བསྟེན། རིན་ཆེན་རྒྱ་མཚོས་ཆུང་བའི་དུས་སུ་ཐང་ག་སྦྱངས་མྱོང་ཡང་ནུབ་ལུགས་རི་མོར་ཐོག་མར་འཇུག་པ་ཡིན་པས་རི་མོའི་ཐབས་རྩལ་དང་འདུ་ཤེས་འཛིན་སྟངས་ཐད་ནས་ཐོད་བརྒལ་ཆེན་པོ་ཞིག་བགྱིད་དགོས་པ་སྨོས་མ་དགོས། གནའ་སྲོལ་དང་དེང་རབས་ཀྱི་འགལ་འདུའི་བར་ནས་ཁོས་རི་མོ་ལ་རང་ངོས་ཀྱི་ལྟ་ཚུལ་གསར་པ་ཞིག་སྐྱེས། དེར་བརྟེན་རིན་ཆེན་རྒྱ་མཚོས་བོད་མི་རིགས་ཀྱི་ཐང་གའི་འབྲི་ལུགས་ཀྱི་རྨང་གཞིའི་སྟེང་ལ་ཐབས་རྩལ་དང་བསམ་བློ་གསར་བ་ནང་འདྲེན་བྱས་རྗེས《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་ཐམ་པ》ཞེས་པའི་བརྩམས་ཆོས་དེ་ཉིད་གསར་དུ་བཞེངས་པ་རེད། རི་མོ་དེ་མཚོ་སྔོན་གྱི་དམངས་སྲོལ་བོད་ཡིག་དུས་དེབ《མཚོ་སྔོན་མང་ཚོགས་སྒྱུ་རྩལ》(1988ལོ)གྱི་རྒྱབ་ཤའི་ངོས་སུ་བཀོད་ཅིང་། དེ་དང་ཆབས་ཅིག་མཚོ་སྔོན་གྱི་བོད་ཡིག་རྩོམ་རིག་དུས་དེབ《སྦྲང་ཆར》གྱི་བར་བཅུག་ཏུ་ལི་ཐོ་དང་བསྡེབས་ནས་བཀྲམས་པར་ཀུན་གྱིས་གདེངས་འཇོག་ཐོབ།
རིན་ཆེན་རྒྱ་མཚོས་ཕྱིར་དྲན་བྱེད་རྒྱུར། སྟོན་ཁ་ཞིག་ལ་ཁོ་མགོ་ལོག་རྨ་སྟོད་རྫོང་གི་མཛོ་རྒན་རྭ་བར་གྱི་དགོན་པ་ཞིག་ཏུ་བླ་མ་ཐང་རེ་ཞེས་པར་མཇལ། བླ་མའི་མཆོད་ཁང་གི་དབུས་སུ་ཁོའི་བརྩམས་ཆོས《གླིང་གེ་སར་དང་དཔའ་རྟུལ་སུམ་ཅུ》བཞག་སྟེ་མཆོད་པ་བཤམས་འདུག ཁོས་དེ་མཐོང་ནས། "རི་མོ་འདི་བདག་གིས་བཞེངས་པ་ཡིན"ཞེས་སྨྲས་པར། བླ་མས་ཡིད་མ་ཆེས་པར་ཧ་དགོད་ཅིག་བྱས་ཏེ། "འདི་ནི་ཁྱོད་འདྲ་བ་ཞིག་གིས་བཞེངས་ཐུབ་ཀི་མ་རེད"ཟེར། རིན་ཆེན་རྒྱ་མཚོས། "འོ་ན་སུ་འདྲ་བ་ཞིག་གིས་བཞེངས་ཐུབ་ཀི་རེད"ཅེས་པར། བླ་མས། "ཁམས་རྫོགས་ཆེན་གྱི་ལྷ་རིས་པ་བཟང་པོ་ཞིག་གིས་བཞེངས་པ་རེད"ཅེས་ལན་བཏབ། སྐད་ཆ་དེས་རེ་ཞིག་ལ་རིན་ཆེན་རྒྱ་མཚོ་ཧ་ལས་སུ་བཅུག་མོད། འོན་ཀྱང་ཁོའི་སེམས་སུ། "ང་མི་སྐྱ་ཞིག་ཡིན་པས་བླ་མས་ཡིད་ཆེས་བྱེད་ཀྱི་མི་འདུག ཡིན་ཡང་། ཁོང་གིས་ངའི་བརྩམས་ཆོས་མཆོད་ཁང་གི་དབུས་སུ་བཤམས་པར་མ་ཟད། ད་དུང་ཁམས་རྫོགས་ཆེན་གྱི་ལྷ་རིས་པ་བཟང་པོ་ཞིག་གིས་བཞེངས་ཞེས་བརྗོད་པར་བལྟས་ན། རྙིང་མའི་ཁུངས་གཏུག་ས་ཁམས་རྫོགས་ཆེན་ཡིན་ལ། ཁམས་ཕྱོགས་སུ་ལྷ་བཟོ་མཁས་ཅན་མང་པོའང་ཡོད་པས། ཐང་ཀ་ལེགས་པོ་ཞིག་ཡོད་པ་མཐོང་ཚེ། ཁམས་རྫོགས་ཆེན་གྱི་རེད་ཟེར་ནས་གདེངས་འཇོག་ཐོབ་ཀྱིན་འདུག འདི་ནི་བདག་གི་སྒྱུ་རྩལ་གསར་རྩོམ་གྱི་ལུགས་འདིར་བོད་མིས་ཁས་ལེན་དང་གདེངས་འཇོག་ཐོབ་པ་མིན་ནམ། བོད་མིས་ཁས་ལེན་ཐོབ་ཚེ་བོད་རང་གི་རིག་གནས་སུ་གྱུར་པ་ཡིན།"སྙམ་ནས་སེམས་པ་ཧ་ཅང་དགའ་བོ་བྱུང་།
རི་མོའི་བརྩམས་ཆོས་འདིས་དཔའ་བོའི་སྙན་རྩོམ་རིང་མོ་འདི་ཉིད་དེང་རབས་རི་མོ་སྒྱུ་རྩལ་གྱི་ལམ་ནས་བོད་མི་རིགས་ཀྱིས་འཛིན་སྐྱོང་བྱེད་རྒྱུར་ཁས་ལེན་ཐོབ་པ་མཚོན་ཡོད། གེ་སར་གྱི་རི་མོའི་བརྩམས་ཆོས་འདིའི་ཁྱད་ཆོས་ནི་གསར་རྩོམ་པ་རིན་ཆེན་རྒྱ་མཚོས་ཆུང་བའི་དུས་ནས་འབད་བརྩོན་བསྐྱེད་པའི་བོད་ཀྱི་སྨན་གསར་ཐང་ག་བཞེངས་ལུགས་ཀྱི་རྨང་གཞིའི་སྒང་ལ་དེང་རབས་རི་མོའི་སྒྱུ་རྩལ་གསར་དུ་བསྣན་པ་ཞིག་ཡིན་ལ། དེས་བོད་ཀྱི་རི་མོའི་སྲོལ་ལུགས་གོམ་གང་མདུན་སྤོས་སྒོས་འཕེལ་རྒྱས་བྱུང་བའང་མཚོན་ཡོད། དུས་སྐབས་དེར་དཔའ་བོའི་སྙན་རྩོམ་རིང་མོ་རི་མོ་སྒྱུ་རྩལ་གྱི་ལམ་ནས་རྒྱུན་འཛིན་བྱེད་མགོ་བརྩམས་པ་དང་ཆབས་ཅིག་རྨ་ལྷོ་བོད་རིགས་རང་སྐྱོང་ཁུལ་དུ་གེ་སར་སྒྱུ་རྩལ་མྱུར་སྐྱོབ་ལས་ཁུངས་ཟེར་བ་ཞིག་བཙུགས་ཤིང་རིན་ཆེན་རྒྱ་མཚོ་ལས་ཁུངས་དེའི་འགན་འཛིན་ལ་བསྐོས། རིན་ཆེན་རྒྱ་མཚོས་གནའ་བོའི་དུས་ནས་བཟུང་ཐང་ཀའི་ལག་རྩལ་དར་རྒྱས་ཆེན་པོ་བྱུང་བའི་རེབ་གོང་གི་སྡེ་བ་སོ་སོར་ཕྱིན་ནས། སེང་གེ་གཞོང་ཡ་མགོའི་ཤ་བོ་ཚེ་རིང་དང་། སེང་གེ་གཞོང་མ་མགོའི་རྒྱ་མཚོ་སོགས་གེ་སར་སྒྱུ་རྩལ་མྱུར་སྐྱོབ་ལས་ཁུངས་སུ་དམངས་ཁྲོད་ཀྱི་ལྷ་བཟོ་མི་སྣ་དགུ་བསྡུས་ནས་གེ་སར་སྒྱུ་རྩལ་དེ་ཉིད་དར་སྤེལ་བྱེད་མགོ་བརྩམས། ཡིན་ཡང་། བོད་ཀྱི་སྲོལ་རྒྱུན་ལྷ་བྲིས་ལ་གླིང་གེ་སར་རྒྱལ་པོའི་ཐང་ག་སྣ་གཅིག་མ་གཏོགས་མེད་པ་བཞིན་ལྷ་བཟོ་ཚང་མས་ཐང་ག་སྣ་གཅིག་པུ་དེ་བཞེངས་ཤིང་"དགེ་རྒན་གྱིས་འབྲི་སྟངས་འདི་མ་གཏོགས་གཞན་མ་བསླབ"ཟེར། ལྷ་བཟོ་ཚོར་ཁ་དཔེ་ཞིག་ཡོད་པ་ནི། "སྲོག་ལྡན་ནང་ནས་རྟ་དང་གླང་བོ་དཀའ། སྲོག་མེད་ནང་ནས་མེ་རི་པ་ཏྲ་དཀའ"ཟེར་ཞིང་། རྟ་དང་གླང་བོ་ཆེར་བསྐྱར་འབྲིའི་ཐིག་རྩ་མེད་པས་འབྲི་དཀའ་བ་དང་། གེ་སར་སྒྱུ་རྩལ་ནི་རྟ་ཡི་གཟུགས་རིས་དང་ཁ་འབྲལ་ཐབས་མེད་པ་ཞིག་ཡིན་པས་ལྷ་བཟོ་པར་མཚོན་ན་དཀའ་གནད་ངེས་ཅན་མཆིས་པ་སྨོས་ཅི། དེར་རིན་ཆེན་རྒྱ་མཚོས། "གེ་སར་ལྷ་བྲིས་སྒྱུ་རྩལ་ལ་ཐང་ག་འདི་གཅིག་པུ་ལས་མེད་ན་ག་ལ་འགྲིག གེ་སར་ལ་མཛད་པ་རྒྱ་ཆེན་པོ་ཡོད་པས། ཁོང་གི་བཟོ་ལྟ་དང་རྣམ་འགྱུར་སྣ་མ་སྣ་ཚོགས་སུ་འབྲི་རིགས་ཤིང་། རྟ་ཡི་སྟངས་སྟབས་ཀྱང་བགྲང་ལས་འདས། བོད་ཀྱི་ལྷ་བྲིས་སྒྱུ་རྩལ་གྱིས་དེ་དག་གི་ཉམས་འགྱུར་སྟོན་མ་ཐུབ་ཚེ། ལོ་ངོ་སྟོང་ཕྲག་རིང་ལ་ཤུལ་གཅིག་ཏུ་རྐང་པ་རྡུང་ནས་བསྡད་པ་ལས་མདུན་བསྐྱོད་ཕྲན་ཙམ་ཡང་མ་བྱས་པ་མིན་ནམ"ཞེས་སྨྲས།
སྲོལ་རྒྱུན་གྱི་གླིང་རྗེ་གེ་སར་རྒྱལ་པོའི་ཐང་ག་བཞེངས་ལུགས་དེ་ནི་བོད་མི་རིགས་ཀྱི་དད་རྟེན་ཡིན་ལ། དད་རྟེན་དུ་ཐང་ག་དེ་ཉིད་ཁོ་ནས་འཐུས་ཀྱང་། རི་མོ་སྒྱུ་རྩལ་གྱི་ཆ་ནས་བལྟས་ན་མཛད་པ་དང་འཕྲིན་ལས་ཧ་ཅང་རྒྱ་ཆེ་བའི་གེ་སར་ལ་འབྲི་ལུགས་སྣ་ཚོགས་ཡོད་ཆོག་པ་ཞིག་ཡིན་པར་མ་ཟད། གེ་སར་སྒྲུང་གིས་བོད་གནའ་རབས་སྤྱི་ཚོགས་ཀྱི་སྒྲིག་གཞི་དང་མིའི་འཚོ་བ། བསམ་བློའི་འདུ་ཤེས་ཡོངས་སུ་མཚོན་པས། རིན་ཆེན་རྒྱ་མཚོའི་སེམས་སུ་གེ་སར་རི་མོའི་སྒྱུ་རྩལ་ལ་སྟོང་ཆ་ཆེན་པོ་ཞིག་ཡོད་པར་འདོད་ཅིང་། ཁོའི་ཡིད་ངོར་གེ་སར་སྒྱུ་རྩལ་ཕུན་སུམ་ཚོགས་པར་གཏོང་བའི་འདུ་ཤེས་བརྟན་པོ་ཞིག་ངང་ངམ་ཤུགས་ཀྱིས་བཀོད། དེ་ནས་བཟུང་རིན་ཆེན་རྒྱ་མཚོས་གེ་སར་རི་མོ་སྒྱུ་རྩལ་ཁོ་ནར་ཞིབ་འཇུག་དང་གསར་གཏོད་བྱེད་པའི་བྱ་བཞག་གི་མགོ་བརྩམས།
རིན་ཆེན་རྒྱ་མཚོས་གེ་སར་གྱི་རི་མོའི་བརྩམས་ཆོས་སྣ་གཅིག་འབྲི་དུས་ཀྱང་སྒྲུང་དཔེ་ལ་ཡང་དང་བསྐྱར་དུ་བལྟས་ནས། དཔའ་རྟུལ་སོ་སོའི་རང་གཤིས་དང་། འཆིབ་རྟ། ཆ་ལུགས། འཁོར་གསུམ་སོགས་རྒྱུས་ལོན་བྱས་པར་མ་ཟད། དཔའ་རྟུལ་སོ་སོའི་འཐབ་ཡ་སུ་དང་གང་ཡིན་པའང་ངོས་འཛིན་གསལ་བོར་བྱས་ལ། སྐྱ་རིས་མང་པོ་བཏབ་སྟེ་རི་མོའི་སྒྲོམ་གཞིའམ་ཇུས་འགོད་གཏན་ལ་འབེབ། སྤྱི་ལོ1998ལོར་རིན་ཆེན་རྒྱ་མཚོས་གཞི་ནས་གེ་སར་སྒྱུ་རྩལ་གྱི་བརྩམས་ཆོས་ཁག་ཅིག་གསར་གཏོད་བྱས་པ་སྟེ། 《ཧོར་གླིང་གཡུལ་འགྱེད》《རྟ་རྒྱུགས་དཔྱིད་ཀྱི་ཉི་མ》《ཤན་འདན་སྟག་སེང་ཁ་སྤྲོད》《གེ་སར་གཡང་འབོད》《བདུད་འདུལ》《དམྱལ་གླིང་མུན་པ་རང་གསལ》《འཁྲུངས་གླིང་མེ་ཏོག་ར་བ》《འཛམ་གླིང་སྤྱི་བསང》 (ཚང་མའི་ཆེ་ཆུང་གི་ཚད95cm×75cm) 《霍岭大战》《赛马成王》《辛丹虎狮对峙》《格萨尔祈福颂》《降魔篇》《阴界霞光》《岭域诞辰》《世界公嗓》བཅས་རི་མོ་བརྒྱད་གསར་དུ་བྲིས་ཤིང་། ཀྲུང་གོའི་སྤྱི་ཚོགས་ཚན་རིག་ཁང་གི་གེ་སར་ཞིབ་འཇུག་གཞུང་ལས་ཁང་གིས་ཉར་ཚགས་གནང་ལ། གེ་སར་སྒྲུང་དེབ་ཀྱི་བར་བཅུག་རི་མོར་བཀོད། བརྩམས་ཆོས་དེ་དག་ལ་བོད་ཀྱི་ལྷ་བྲིས་སྒྱུ་རྩལ་གྱི་ཁྱད་ཆོས་གཙོ་བོར་ཐོན་ཡོད་པ་ནི། སྨན་གསར་ལྟར་ཚོན་ཁ་ཞིང་བཀྲག་མདངས་ཆེ་བ། གེ་སར་རྒྱལ་པོ་གཙོ་སྐུར་བཞེངས་པ་དང་ཁོ་ར་ཁོར་ཡུག་ཏུ་སྒྲུང་གི་བརྗོད་དོན་བཀོད་པ། ནམ་མཁར་ཆོས་སྐྱོང་སྲུང་མ་དང་ཡི་དམ་ལྷ་ཚོགས་ཀྱིས་བསྐོར་བ་བཅས་བོད་ཀྱི་ཐང་གའི་ལུགས་ལས་མ་འདའ་བ་ཞིག་བྱུང་། རི་མོ་འདིར་ཀུན་གྱིས་གདེངས་འཇོག་ཆེན་པོ་ཐོབ་ནའང་། འབྲི་ལུགས་འདིས་རིན་ཆེན་རྒྱ་མཚོའི་བློ་ཁ་ཡེ་ནས་མ་ཚིམས་པར་མུ་མཐུད་དུ་ལོ་ངོ་མང་པོར་བསམ་བློ་བཏང་མཐར། ཁོའི་སེམས་སུ། "གེ་སར་སྒྱུ་རྩལ་ནི་ཐང་ག་འབྲི་ལུགས་ལས་བརྒལ་བའི་རི་མོ་རང་སྐྱ་ཐུབ་པ་ཞིག་ཡིན་དགོས་མོད། འོན་ཀྱང་ནུབ་གླིང་གི་རི་མོའི་འབྲི་ལུགས་ལྟར་བྲིས་ཚེ་རི་མོའི་གཞུང་ལུགས་དང་མཐུན་ཡང་། གེ་སར་སྒྱུ་རྩལ་ལ་བོད་རང་གི་ཁྱད་ཆོས་མེད་པ་ཆགས་འགྲོ"སྙམ།
ཉིན་ཞིག་རིན་ཆེན་རྒྱ་མཚོའི་བློ་ངོར་ངེས་ཤེས་གསར་པ་ཞིག་རྙེད་བྱུང་། ཁོས་ཚོད་ལྟའི་ཚུལ་དུ་གླིང་གི་དཔའ་རྟུལ་ལས་སྒ་སྡེ་ཆོས་སྐྱོང་བེར་ནག་དེ་ཉིད་ཞྭ་སྨྱུག་རི་མོ་ལྟར་ནག་རིས་སུ་བྲིས། དེ་ལས་ཁོར་དམིགས་བསལ་གྱི་ཚོར་བ་ཞིག་ཐོལ་གྱིས་སྐྱེས་པ་ནི། "གེ་སར་སྒྱུ་རྩལ་ནི་ཐང་གའི་ལུགས་ལྟར་ཚོན་གྱི་བཀྲག་མདངས་གཙོ་བོར་འཛིན་དགོས་པ་ཞིག་ཡེ་ནས་མིན་པར། གེ་སར་གྱི་རྔམ་བརྗིད་ལྡན་པའི་དཔའ་ཉམས་ལས་བསྐྱེད་པའི་ཚོར་བ་བརྒྱུད་ནས་ད་གཟོད་བཙན་པོའི་དུས་སྐབས་ཀྱི་བོད་མིའི་འཇིག་རྟེན་ལྟ་ཚུལ་འབུར་དུ་ཐོན་པ་བྱེད་ཐུབ་ཚེ། དེ་ནི་གེ་སར་སྒྱུ་རྩལ་གྱི་གསོན་ཤུགས་འབྱུང་བའི་ཆུ་མགོ་ལྟ་བུ་རེད"སྙམ་བྱུང་།
བསམ་ཚུལ་དེས་རིན་ཆེན་རྒྱ་མཚོའི་བློ་སྒོ་ཐོལ་གྱིས་ཕྱེས་ཤིང་། འཕྲལ་མ་མྱུར་དུ《གླིང་རྗེ་གེ་སར་རྒྱལ་པོ་དང་ཡང་རྟུལ་དམ་པའི་མི་བདུན》ཞེས་པའི་བརྩམས་ཆོས་གསར་པ་ཞིག་བྲིས་ཤིང་། དེ་ནི་ཁྱོན་བསྡོམས་རི་མོ་བརྒྱད་ཀྱིས་གྲུབ་པ་སྟེ། 《གླིང་རྗེ་གེ་སར་རྒྱལ་པོ》 《རྒྱ་ཚ་ཞལ་དཀར》 《འདན་མ་བྱང་ཁྲ》 《སྒ་སྡེ་ཆོས་སྐྱོང་བེར་ནག》 《སེང་སྟག་ཨ་དོམ》 《དར་འཕེན་དུག་གི་སྡོང་བོ》 《ཉ་ཚ་ཨ་བརྟན》 《ཨ་ནུ་གཟིག་འཕེན》《岭•格萨尔王》《嘉察•夏嘎尔》《丹玛香查》《嘎德•确琼巴纳》《桑德阿东》《达尔潘》《纳查•阿旦》《阿努•色潘》 (ཚང་མའི་ཆེ་ཆུང་གི་ཚད95cm×75cm) བཅས་ཡིན་ལ། བརྩམས་ཆོས་འདི་དག་གིས་རིན་ཆེན་རྒྱ་མཚོའི་གེ་སར་སྒྱུ་རྩལ་ལ་བགྲོད་ལམ་གསར་པ་ཞིག་ཕྱེས། བརྩམས་ཆོས་ཀྱི་ཁྱད་ཆོས་ནི། ཚོན་སྣ་མང་པོའི་བཀྲག་མདངས་ལ་མ་བརྟེན་པར་ཁ་དོག་དམར་ནག་ཁོ་ན་བེད་སྤྱད། ཁ་དོག་དམར་ནག་ནི་དྲག་པོའི་ཁ་དོག་ཡིན། ཁ་དོག་འདི་མཐོང་མ་ཐག་མི་ཀུན་ལ་གནའ་བོའི་ལོ་རྒྱུས་ཀྱི་དྲན་པ་གསོ་ཞིང་། བོད་བཙན་པོའི་དུས་རབས་ཀྱི་གཡུལ་འཁྲུག་གི་ཡ་ངའི་གནས་ཚུལ་མངོན་སུམ་དུ་མཐོང་བ་ལྟར་འགྱུར་ལ། གླིང་རྗེ་གེ་སར་རྒྱལ་པོ་དང་དཔའ་རྟུལ་རེ་རེའི་ལུས་སྟེང་གི་རྔམ་བརྗིད་ལས་གཡུལ་ངོའི་རྒྱལ་ཁ་དང་གཟི་བརྗིད་ལ་རབ་ཏུ་དད་པའི་འདུ་ཤེས་ཤིག་ཀྱང་རྒྱུས་ལོན་བྱེད་ཐུབ་པར་མ་ཟད། ཚོས་མདོག་དང་མི་སྣའི་ཉམས་འགྱུར་སྦྲག་ཚེ་དམག་འཁྲུག་གི་ཁྲོད་ནས་བདེན་པ་གང་ཞིག་འཚོལ་བཞིན་པའི་གནའ་མིའི་བསམ་བློ་ཞིག་ཀྱང་ངང་ངམ་ཤུགས་ཀྱིས་མཐོང་བར་འགྱུར། བརྩམས་ཆོས་འདིས་རིན་ཆེན་རྒྱ་མཚོའི་གེ་སར་སྒྱུ་རྩལ་ལ་ཐུན་མོང་མ་ཡིན་པའི་རིན་ཐང་བསྐྲུན་ཞིང་། བོད་ཀྱི་ལྷ་རིས་པ་གྲགས་ཅན་རྒན་བརྟན་པ་རབ་བརྟན་གཅན་ཚྭ་རྫོང་དུ་ཕེབས་སྐབས་ཤིག་ལ་རིན་ཆེན་རྒྱ་མཚོར་འཕྲད་ཅིང་བརྩམས་ཆོས་འདི་དག་ལ་བལྟས་ནས། "བོད་ཀྱི་མཁས་པ་ལུང་པའི་ཕུགས་སུ་ཡོད་ཟེར་བ་ཅིས་མ་བདེན། རིན་ཆེན་རྒྱ་མཚོ་ནི་ལུང་པའི་ཕུགས་ཀྱི་རི་མོ་མཁས་ཅན་ཞིག་རེད"ཅེས་གདེངས་འཇོག་ཆེན་པོ་དང་བཅས་བསྔགས་བརྗོད་གནང་།
སྤྱི་ལོ2013ལོར་རིན་ཆེན་རྒྱ་མཚོས་མུ་མཐུད་དུ《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་གཡུལ་དུ་ཆས་པ》《格萨尔王与三十大将》(120cm×600cm)ཞེས་པའི་བརྩམས་ཆོས་ཤིག་གསར་བཞེངས་བྱས། རི་མོའི་བརྩམས་ཆོས་འདི་རིན་ཆེན་རྒྱ་མཚོས་ལོ་མང་པོར་གེ་སར་གྱི་སྒྲུང་ལ་ཞིབ་འཇུག་དང་དེའི་རི་མོ་སྒྱུ་རྩལ་ལ་བསམ་གཞིགས་ཡང་ཡང་བཏང་ནས་བྱུང་བའི་ཇུས་འགོད་ཅིག་ཡིན་ལ། དེ་ཡང་བོད་ལུགས་ཀྱི་ཐང་གའི་ཁྱད་ཆོས་གཞིར་བཟུང་ནས་རྡོ་ཚོན་དང་སྐྱེ་དངོས་ཀྱི་ཚོན(矿物与植物原料 )། གསེར་བྲིས་དང་དངུལ་བྲིས་སོགས་བེད་སྤྱད་མཐར་དེང་རབས་སྒྱུ་རྩལ་གྱི་མཚོན་ཐབས་བསྡུ་ལེན་བྱས། བརྩམས་ཆོས་འདི་རུ་གླིང་རྗེ་གེ་སར་རྒྱལ་པོ་དང་ཁོང་གི་དམག་དཔོན་ཆེན་མོ་ཡོངས། འབྲུག་མོ་དང་མེ་བཟའ་འབུམ་སྐྱིད། ཨ་སྟག་ལྷ་མོ་སོགས་མི་སྣ་གཙོ་བོ་དག་ལས་གཞན་ད་དུང་མི་སྣ་ཕལ་བ་དང་འཆིབ་རྟ་ཁྱོན་བསྡོམས་108ལྷག་གསར་བཞེངས་བྱས་ཡོད་ཅིང་། དཔལ་རྟུལ་རྣམས་ཀྱིས་ཞི་བདེའི་དོན་དུ་དམག་འཁྲུག་བརྒྱབ་པས་བཞིན་རས་སུ་བྱམས་བརྩེའི་མདངས་མངོན་ལ། རུ་དམག་གི་ཁྲབ་དང་མཚོན་ཆ་རྣམས་བཙན་པོའི་དུས་སྐབས་ཀྱི་ལོ་རྒྱུས་ཡིག་ཆ་དང་མཐུན་པ་དང་། བོད་ཀྱི་ས་མཐོའི་ཁོ་ར་ཁོར་ཡུག་དང་སྐྱེས་དངོས་ཞིབ་འབྲི་བྱས་ཡོད། རི་མོའི་བརྩམས་ཆོས་འདི་ལས་བོད་ཀྱི་རིག་གནས་དང་། སྲོལ་རྒྱུན། དམག་དོན། གནའ་དཔྱོད། ལོ་རྒྱུས། ས་བབ་སོགས་མངོན་གསལ་དོད་པོས་མཚོན་ཞིང་། གེ་སར་རི་མོའི་སྒྱུ་རྩལ་ལ་སྔ་ན་མེད་པའི་དཀྱོགས་མཚམས་གསར་པ་ཞིག་བསྐྲུན་པ་དང་བོད་ཀྱི་རི་མོའི་ལོ་རྒྱུས་སྟེང་གནའ་སྲོལ་རིང་ལུགས(古典主义)ཀྱི་ཁྱད་ཆོས་ཀུན་ནས་སྤུད་པའི་བརྩམས་ཆོས་ཤིག་ཀྱང་གསར་དུ་བྱུང་།
གེ་སར་རྒྱལ་པོའི་སྒྲུང་ནི་བོད་མི་རིགས་ཀྱི་རླབས་ཆེ་བའི་དཔའ་བོའི་སྙན་རྩོམ་རིང་མོ་ཞིག་ཡིན་ལ། རང་རེའི་རྒྱལ་ཁབ་ཀྱི་རིག་གནས་བང་མཛོད་ཁྲོད་འོད་དུ་འཚེར་བའི་རིན་པོ་ཆེ་ཞིག་ཀྱང་ཡིན་པར་མ་ཟད། འཛམ་གླིང་གི་ལྷ་སྒྲུང་གྲགས་ཅན་གླེང་དུས་གེ་སར་སྒྲུང་ནི་ངེས་པར་གླེང་དགོས་པ་ཞིག་རེད། བོད་མི་རིགས་ཀྱིས་གེ་སར་སྒྲུང་འཛིན་སྐྱོང་སྤེལ་གསུམ་བྱེད་པའི་ཐབས་ལམ་ལས་རི་མོའི་སྒྱུ་རྩལ་གྱི་མཛེས་པ་དང་རིན་ཐང་ལ་ཧ་ཅང་དོ་སྣང་དང་མཐོང་ཆེན་བྱེད་ཅིང་། དེས་མིའི་རིགས་ཀྱི་བློ་གྲོས་ལ་སྐུལ་འདེད་ཀྱི་ནུས་པ་ཡང་ཡང་ཐོན་པར་བྱེད་པའང་མངོན་སུམ་གྱི་གནས་ཤིག་གོ །
ཞེས་རོང་ཆེན་ལྷ་རྒྱལ་དཔལ་གྱིས་མཚོ་སྔོན་པོ་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-28 01:24 , Processed in 0.284572 second(s), 21 queries .


text:
སྐད་ཡིག་ཟེར་བའི་ངོ་བོ་དང་རིན་ཐང་ཅི་ཡང་མ་ཤེས་པར་བཤད་ཀྱི་ཡོད་རྒྱུ་རེད།
- །
- ལྷག་པ།, 15 ཟླ་བཅུ་གཅིག 2017 20:02
- ། རྩོམ་རིག་མེ་ལོང༌། སྒྲེ་བོ།
རྩོམ་རིག་མེ་ལོང་གི་ངོས་ནས་བོད་ཀྱི་སྐད་ཡིག་གི་རིན་ཐང་ངོས་འཛིན་གྱིས་མ་འོངས་རྒྱུན་འཁྱོངས་བྱ་ཐབས་དང༌། ལྷག་པར་དུ་བོད་ཀྱི་སྐད་ཡིག་གི་སྤུས་ཚད་གོང་མཐོར་དང་སྐད་ཡིག་གི་ཁོར་ཡུག་གཞི་ཁྱོན་ཇེ་ཆེར་ཡོང་ཐབས། དེ་བཞིན་མི་རབས་གསར་པ་རྣམས་ལ་བོད་ཀྱི་སྐད་ཡིག་སྲུང་སྐྱོབ་བདག་གཅེས་ཡོང་ཐབས་སོགས་ཀྱི་ཐོག་རྩོམ་པ་པོ་གཡག་རྫི་ལགས་སུ་བཅར་འདྲི་ཞུས་པ་གཤམ་བཀོད་ཡོད་པས་གཟིགས་ཞིབ་གནང་འཚལ།
༡ ༽ ཁྱོད་རང་ངོ་སྤྲོད་མདོར་བསྡུས་ཤིག་གནང་རོགས།
ངའི་དངོས་མིང་ལ་ཀུན་འདུས་དང་། དྲ་མིང་ལ་གཡག་རྫི་ཟེར། ཁམས་ལི་ཐང་གི་འབྲོག་ས་ཞིག་ཏུ་དུས་རབས་གོང་མའི་ལོ་རབས་བདུན་ཅུ་པའི་ནང་སྐྱེས་པ་རེད། ཆུང་དུས་ནས་དགོན་པའི་ཆོས་སྒོར་ཞུགས་ནས་གྲྭ་བ་བྱས་པ་ཡིན། རྗེས་སུ་རྒྱ་གར་ལ་ཡོང་ནས་བོད་ཀྱི་ཆོས་གཞུང་ཁག་ལ་སློབ་སྦྱོང་ས་བཅད་མ་སྟོངས་ཙམ་ཞིག་བྱས་པ་ཡིན། ད་ལྟ་སྨོན་ལམ་ཚིག་མཛོད་ཀྱི་ལས་ཀ་གཉེར་གྱིན་ཡོད།
༢ ༽ ད་ལྟའི་བོད་སྐད་ཡིག་གི་ཁྱབ་ཚད་སྔོན་ཆད་དང་བསྡུར་ན་ཅི་ལྟ་བུ་ཞིག་ཏུ་མཐོང་གི་ཡོད།
སྔོན་ཆད་ཟེར་བ་དེ་གང་ནས་མགོ་འཛིན་དགོས་གསལ་བོ་ཞིག་ཤེས་མ་སོང་མོད། དུས་རབས་གོང་མའི་ལོ་རབས་དགུ་བཅུ་པའི་ནང་དང་བསྡུར་ན་ད་ལྟའི་ཆར་བོད་ཀྱི་སྐད་ཡིག་གཉིས་ཀ་ཅུང་ཙམ་ཁྱབ་ཆེ་རུ་སོང་ཡོད་ངེས་རེད་སྙམ། མ་གཞི་ནས་དེང་སང་བོད་མིའི་གྲངས་ཀ་ཡང་སྔོན་ཆད་དང་བསྡུར་ན་མང་དུ་སོང་ཡོད་པ་དང་། ཡི་གེ་བཀོལ་སྤྱོད་ཀྱི་ཆ་ནས་བཤད་པ་ཡིན་ན་སྔོན་མ་ལས་ཧ་ཅང་ཁྱབ་རུ་སོང་ཡོད་པ་རེད་འདོད། རྒྱུ་མཚན་ནི་སྔོན་ཆད་ཡིན་ན་བོད་ཀྱི་ས་ཁུལ་མང་པོར་ཡི་གེ་ཟེར་བ་དེ་དགོན་པའི་ནང་ནས་སྡོད་མཁན་བླ་མ་གྲྭ་བ་ཙམ་མ་གཏོགས་མང་ཚོགས་ཕལ་ཆེ་བ་ལ་བེད་མེད་ཡིན་པའི་ངོས་འཛིན་བྱེད་ཀྱི་ཡོད་པ་རེད། ཡི་གེ་བསླབ་སའི་སློབ་གྲྭ་ཟེར་ན་དགོན་པ་མ་གཏོགས་མེད་པ་རེད་ལ། ཡི་གེ་བེད་སྤྱད་སའི་ཁོར་ཡུག་ཟེར་བ་ཞིག་མེད་པ་རེད། དེ་བས་སྔོན་ཆད་ཡིན་ན་མང་ཚོགས་ཕལ་ཆེ་བ་ཞིག་གིས་ཡི་གེ་མི་ཤེས་ལ་ཤེས་ཀྱང་དོན་དག་དེ་ཙམ་མེད་རེད། དེང་སང་ཡིན་ན་དེ་འདྲ་མ་ཡིན་པར་ཡི་གེ་བསླབ་སའི་སློབ་གྲྭ་ཡང་དགོན་པ་ལས་ལོགས་སུ་མང་པོ་ཡོད་རེད་ལ། ཡིག་རྨོངས་པའི་གྲངས་ཀ་ཡང་སྤུས་དག་ཞན་ལ་མ་ལྟོས་པར་ཇེ་ཉུང་ནས་ཇེ་ཉུང་རེད། ཡི་གེ་བེད་སྤྱད་སའི་ཁོར་ཡུག་ཟེར་ན་འདྲ་ཡི་གེ་འབྲི་ས་མང་པོ་ཡོད་པ་རེད། དཔེར་ན་དེང་དུས་མི་རེའི་ལག་ན་ཁ་པར་རེ་མེད་པ་ཉུང་ཉུང་རེད་ལ་ཁ་པར་མང་ཆེ་བའི་ནང་དུ་བོད་ཡིག་འབྲི་ཆོག་པ་རེད། དེ་བཞིན་དུ་བོད་ཡིག་གི་དཔེ་དེབ་དང་དུས་དེབ། ཚགས་པར་དྲྭ་ཚིགས་སོགས་ལྟོས་འཇོག་གིས་བཤད་ན་ཅུང་ཙམ་མང་པོ་རེད། དེ་ཚོ་ཚང་མ་བོད་ཡིག་འབྲི་བའི་ཆ་རྐྱེན་རེད་འདོད། ཡི་གེའི་ངོས་ནས་བཤད་ན་དེ་འདྲ་ཞིག་རེད། སྐད་ཆའི་ཐད་ནས་མི་འབོར་ལ་ལྟོས་ན་སྤུས་ཀ་གྲངས་ཀ་གཉིས་ཀའི་ཆ་ནས་སྔོན་ཆད་ལས་ཅུང་སྐྱོ་རུ་ཕྱིན་ཡོད་པའི་ཉེན་ཁ་རེད། རྒྱུ་མཚན་ནི་སྔོན་ཆད་ཡིན་ན་བོད་ཀྱི་ས་ཁུལ་སོ་སོར་བོད་སྐད་མ་གཏོགས་སྐད་རིགས་གཞན་པ་ཤེས་མཁན་ཉུང་ཉུང་ཡིན་ལ། རི་ཆུ་ནགས་གསུམ་གྱིས་མཚོན་པའི་སྐྱེས་དངོས་དང་ཅ་ལག་ཡོད་དོ་ཅོག་ལ་བོད་རང་གི་ཐ་སྙད་ཀྱིས་འདང་གིས་ཡོད་ལ། བོད་རང་གི་སྐད་ཀྱི་ནང་མིང་ཚིག་དེ་དག་མ་གཏོགས་སྐད་རིགས་གཞན་པ་བསྲེས་ལྷད་བྱས་པ་ཧ་ཅང་ཉུང་ཉུང་ཡིན་པ་རེད། དེང་སྐབས་བོད་སྐད་རང་གི་ཐོག་ནས་བོད་མི་ཕན་ཚུན་བར་བརྡ་མི་འཕྲོད་པའི་གནས་སྟངས་ཤིག་ཆགས་ཡོང་གི་ཡོད་པ་རེད། དེའི་རྒྱུ་མཚན་ནི་གཅིག་ནས་སྔོན་མ་དང་མི་འདྲ་བར་བོད་པ་ཚོ་མི་རིགས་གཞན་པ་དང་འགྲོགས་འདྲིས་བྱ་རྒྱུ་མང་བ་དང་། སྐད་རིགས་གཞན་པའི་ཤུགས་རྐྱེན་གྱི་འོག་ནས་བོད་རང་གི་ཐ་སྙད་མང་པོ་ཞིག་བེད་མེད་དུ་གྱུར་དང་འགྱུར་བཞིན་ཡོད། དེ་ནི་ཕྱི་གླིང་དང་རྒྱ་ཡུལ་སོགས་འགྲིམ་བཞིན་པའི་བོད་མི་མང་པོ་ཞིག་གིས་གཞན་སྐད་ལས་རང་སྐད་ཀྱི་ལམ་ནས་རྒྱུན་ལྡན་འཚོ་བའི་ཁྲོད་ཀྱི་མིང་ཚིག་གང་མང་ཞིག་བེད་སྤྱོད་ཀྱི་མེད་པས་རེད་འདོད། གཉིས་ནས་དེང་དུས་འཕྲུལ་ཆས་སོགས་ཅ་དངོས་མང་པོ་ཞིག་གསར་དུ་ཐོན་གྱི་ཡོད་པ་རེད་ལ་དེ་དག་རེ་རེ་ལ་མིང་རེ་ཡོད་པ་རེད། དེ་ཚོ་སྤྱི་ཚོགས་ནང་བེད་སྤྱོད་མང་པོ་ཡོད་པ་ཤ་སྟག་རེད། དེ་ཚོ་ལ་བོད་སྐད་ཀྱི་མིང་དང་ཐ་སྙད་དེ་འདྲ་མེད་པ་ཡིན་དུས་དེ་ཚོའི་མིང་བོད་སྐད་ནང་གསར་བཟོ་བྱས་ན་ཡང་སྟབས་བདེའི་དབང་གིས་གཞན་སྐད་ཀྱི་ལམ་ནས་འབོད་པ་མང་བས་དེ་ཚོའི་ཤུགས་རྐྱེན་ལ་བརྟེན་ནས་བོད་སྐད་ནང་ཡོད་པའི་ཐ་སྙད་རྙིང་པ་དེ་ཚོ་ཡང་བརླག་ཤོར་གྱིན་ཡོད་པའི་ཚོར་སྣང་ཡོང་གི་འདུག །
༣ ༽ བོད་རང་གི་ཡུལ་སྲོལ་གོམས་གཤིས་མངོན་ཐུབ་པའི་བོད་སྐད་ཡིག་འདི་མ་འོངས་པར་སྤུས་ཚད་ཇི་འདྲ་ཞིག་ཏུ་འགྱུར་གྱི་རེད།
མ་འོངས་པ་ནི་ལྐོག་གྱུར་ཡིན་པས་ངས་ད་ལྟ་ནས་འདི་དང་འདི་རེད་ཅེས་གསལ་བོ་ཞིག་བཤད་དགོས་ན་ཧ་ཅང་ཁག་པོ་ཞིག་རེད། འོན་ཀྱང་ང་ཚོས་རྒྱུ་འབྲས་ཀྱི་རྣམ་གཞག་དང་རྟེན་འབྲེལ་གྱི་རིགས་པ་ཁས་ལེན་གྱིན་ཡོད་པས་ད་ལྟའི་རྒྱུ་ལ་བརྟེན་ནས་འབྱུང་འགྱུར་གྱི་འབྲས་བུ་རྣམས་འབྱུང་གི་ཡོད་པས་རྒྱུའི་སྤུས་ཚད་དང་འབྲས་བུའི་བཟང་ངན་བར་ན་ཁ་བྲལ་ཐབས་མེད་པའི་འབྲེལ་བ་ཞིག་ངེས་པར་དུ་ཡོད་པ་རེད་འདོད། དེས་ན་མ་འོངས་པའི་བོད་སྐད་ཡིག་གི་སྤུས་ཚད་ཟེར་ན་འདྲ་ལས་དབང་གི་ཁ་ཕྱོགས་གང་འདྲ་ཞིག་ལ་འགྱུར་མིན་དེ་ད་ལྟའི་ང་ཚོའི་མི་རབས་འདིའི་སྡུག་རུས། སྙིང་སྟོབས། རྣམ་དཔྱོད། ལྷག་བསམ་སོགས་ལ་རག་ལས་ཀྱི་རེད་བསམ་གྱི་ཡོད།
༤ ༽ ད་ལྟའི་བོད་ཀྱི་མཐོ་རིམ་སློབ་གྲྭ་རྣམས་ཀྱིས་རིག་གནས་སྣ་མང་སྦྱང་ཆེད་གཞན་སྐད་སྟེང་ཆེད་ལས་སྦྱང་བ་མང་རུ་འགྲོ་བཞིན་པའི་དུས་སུ་བོད་སྐད་ཡིག་གི་ཆུ་ཚད་ཀྱིས་མ་འོངས་པར་ས་ཆ་ག་ཚོད་ཅིག་ཟིན་གྱི་རེད།
བོད་ཀྱི་མཐོ་རིམ་སློབ་མ་ཟེར་ན་རེད་བོད་ཀྱི་གཞོན་སྐྱེས་མང་པོ་ཞིག་གིས་དེང་སྐབས་རིག་གནས་སྣ་མང་ཞིག་ཆེད་ལས་བྱས་ནས་སྦྱོང་གི་ཡོད་ན་དེ་དགེ་མཚན་ཆེན་པོ་ཞིག་རེད། ད་ལྟ་ཡིན་ན་ཁོང་ཚོས་གཞན་སྐད་སྟེང་མ་སྦྱང་ན་བོད་སྐད་ཡིག་སྟེང་དེང་དུས་ཀྱི་རིག་གནས་མང་པོ་ཞིག་སྦྱང་རྒྱུ་མེད་ཡིན་ས་རེད། འོན་ཀྱང་མ་འོངས་པར་བོད་སྐད་ཡིག་གིས་ཆུ་ཚད་ཀྱིས་ས་ཆ་ཡག་པོ་ཞིག་ཟིན་དགོས་ན་ད་ལྟ་ནས་ཡིག་རིགས་གཞན་པའི་སྟེང་ན་ཡོད་པའི་རིག་གནས་སྣ་མང་དེ་ཚོ་སྐད་གཉིས་སྐད་གསུམ་མཁྱེན་པའི་ལོ་ཙཱ་བའི་དཔུང་སྡེ་ཞིག་གསོ་སྐྱོང་བྱས་ཏེ། གཞན་གྱི་སྐད་ཡིག་ནས་བོད་སྐད་ཡིག་གི་སྟེང་དུ་ཚུར་བསྒྱུར་རྒྱུ་ལ་འབད་བརྩོན་གནང་ནས། བོད་ཀྱི་སྐད་ཡིག་འདི་ཉིད་ཀྱི་སྟེང་ནས་རིག་གནས་སྣ་མང་ཞིག་སྦྱང་ཐུབ་པའི་ཆ་རྐྱེན་བསྐྲུན་ཐུབ་ན་མ་འོངས་པར་ས་ཆ་ངེས་ཅན་ཞིག་ཟིན་རྒྱུ་རེད་འདོད།
༥ ༽ དེང་དུས་བོད་མི་འགའ་ཤས་ནས་ཡུལ་གྲུ་གཞན་གྱི་སྐད་ཡིག་ཤེས་ན་བོད་ཀྱི་སྐད་ཡིག་ཤེས་མི་དགོས་ཚུལ་ཤོད་མཁན་ལ་དགོངས་ཚུལ་གང་ཡོད།
དེ་འདྲ་ཤོད་མཁན་ཉུང་ཉུང་ཡིན་རྒྱུ་རེད་མོད། དེ་འདྲ་ཤོད་མཁན་ལ་ཡང་སོ་སོའི་ངོས་ནས་གནས་ལུགས་དང་རྒྱུ་མཚན་རེ་བགྲང་རྒྱུ་ཡོད་ངེས་རེད། ད་ལྟ་དེ་འདྲ་ཤོད་མཁན་ཉུང་ཉུང་མ་གཏོགས་ཡོད་རྒྱུ་མ་རེད། ཡིན་ན་ཡང་ཉུང་ཉུང་དེའི་ཤུགས་རྐྱེན་གྱིས་མང་པོར་ཁྱབ་བརྡལ་མི་འགྲོ་བའི་ཐབས་ལམ་ལ་འབད་པ་བྱེད་དགོས་ངེས་རེད། ཁོ་ཚོས་དེ་འདྲ་བཤད་པ་ལ་རྒྱུ་མཚན་དུ་མ་ཞིག་ཡོད་རྒྱུ་རེད། ལ་ལས་འཚོ་བའི་དགོས་མཁོ་དང་། ལ་ལས་སོ་སོའི་ལས་ཀའི་མདུན་ལམ་དང་། ཡང་ལ་ལས་སྐད་ཡིག་ཟེར་བའི་ངོ་བོ་དང་རིན་ཐང་ཅི་ཡང་མ་ཤེས་པར་བཤད་ཀྱི་ཡོད་རྒྱུ་རེད། དེ་ཚོ་ལ་ཞིབ་འཇུག་བྱས་ནས་དེ་ལ་དེ་མཚུངས་ཀྱི་ལས་ཀ་བྱས་ཏེ་སྐད་ཆ་དེ་རིགས་མི་ཡོང་བའི་སྔོན་འགོག་བྱེད་དགོས་པ་རེད་སྙམ། ངས་དེ་ལས་གཞན་པའི་བསམ་ཚུལ་ཟེར་བ་ཅང་བརྗོད་ཤེས་མ་སོང་།
༦ ༽ མ་འོངས་པའི་བོད་ཀྱི་མི་རབས་གསར་བ་རྣམས་ཀྱིས་བོད་ཀྱི་སྐད་ཡིག་ལ་ཆེ་མཐོང་ག་ཚོད་ཅིག་སྤྲོད་ཀྱི་རེད་བསམ།
མི་རབས་གསར་པས་མ་འོངས་པར་བོད་ཀྱི་སྐད་ཡིག་ལ་ཆེ་མཐོང་ཅི་ཙམ་སྤྲོད་མིན་དེ་ད་ལྟའི་སློབ་གསོའི་ཁ་ཕྱོགས་དང་། ཁོར་ཡུག་གི་གནས་སྟངས་འདུ་ཤེས་ཀྱི་འཛིན་ཚུལ་སོགས་ལ་ལྟོས་དགོས་པར་འདོད། ད་ལྟའི་བོད་ཀྱི་བྱིས་པ་ཚོ་ནི་མ་འོངས་པའི་མི་རབས་གསར་པ་ཡིན་ལ་མི་རབས་གསར་པ་ལེགས་པོ་ཞིག་བསྐྱེད་བསྲིང་རྒྱག་དགོས་ན་དེའི་ཁྱིམ་ཚང་སློབ་གསོ་དང་།སྤྱི་ཚོགས་ཁོར་ཡུག་སོགས་རྒྱུ་རྐྱེན་མང་པོ་ཞིག་འཛོམས་དགོས་པ་རེད་དྲན་གྱི་འདུག།མི་རབས་གསར་པའི་སེམས་ངོར་མི་རིགས་ཀྱི་འདུ་ཤེས།རིག་གནས་ཀྱི་རིན་ཐང་།སྐད་ཡིག་གི་དགོས་མཁོ་སོགས་ལ་རིན་ཐང་བལྟ་ཚུལ་ཅི་ཞིག་འཛིན་མིན་ལ་རག་ལས་ཀྱི་རེད། དེ་དག་གི་རྩ་བ་ཡང་བྱིས་པ་ཚོའི་སེམས་ངོར་ཆུང་དུས་ནས་བག་ཆགས་ཅི་འདྲ་ཞིག་འཇོག་ཐུབ་མིན་ལ་ཐུག་གི་རེད་སྙམ།
༧ ༽ བོད་ཀྱི་སྐད་དང་ཡི་གེ་གཞི་རྒྱ་ཆེ་རུ་གཏོང་དགོས་པ་ཡིན་ན་ཁྱོད་ལ་ཐབས་ལམ་ཅི་ཞིག་ཡོད།
བོད་ཀྱི་སྐད་ཡིག་གཞི་རྒྱུ་ཆེ་རུ་གཏང་ཟེར་ན་འདྲ་མི་ཉམས་རྒྱུན་འཛིན་ཟེར་ན་རེད་སྐད་ཡིག་འདི་ཉིད་བོད་ཀྱི་སྤྱི་ཚོགས་ནང་དུ་བེད་སྤྱོད་པ་ཡོད་པ་ཞིག་དང་། བེད་སྤྱོད་ཡོད་པ་ཙམ་མ་ཟད་སྤྱོད་སྒོ་ཆེ་རུ་གཏང་ཐབས་ལ་འབད་དགོས་པ་རེད་འདོད། དེ་ཡང་སྤྱི་ཚོགས་ནང་རྒྱུགས་ཆེ་བའི་ཅ་ལག་མཐའ་དག་གི་སྟེང་དུ་བོད་ཡིག་འབྲི་བ་དང་། སྲང་ལམ་གྱི་སྦྱར་ཡིག་དང་ཚོང་ཁང་སོགས་ཀྱི་སྒོ་བྱང་ལ་བོད་ཡིག་བཀོལ་བ། སྤྱི་ཚོགས་འབྲེལ་མཐུད་དྲ་བའི་བརྒྱུད་ལམ་ཁག་ཏུ་བོད་ཡིག་བཀོལ་སྤྱོད་འཐུས་ཚང་དུ་གཏང་བ། དེ་སོགས་ཐབས་ལམ་མང་པོ་ཡོད་རྒྱུ་རེད་བསམ་གྱི་ཡོད།
རྩོམ་སྒྲིག་པ། སྒྲེ་བོ།


text:
ཌོལ་ཀུན་ཨི་སཱ་ངོ་མཇལ་དང་། ངོ་སྤྲོད།
ཡུན་རིང་སེམས་དབུས་ནས་གུས་བཀུར་དང་ཡིད་སྨོན་ཞུ་ཡུལ་གྱི་ཕོ་རྒོད་ཌོལ་ཀུན་ཨི་སཱ་ Dolkun Isa མཆོག་མདང་དགོང་དངོས་སུ་མཇལ་བས། འཐབ་རྩོད་ཐད་སེམས་ནང་བཤད་དགོས་པ་མང་པོ་ཞིག་བཤད་ཆོག་པའི་སེམས་ཐག་ཉེ་པོ་དང་། འདྲེས་ཆེ་བའི་གྲོགས་པོ་ལྟ་བུའི་མཛའ་སེམས་འགོག་མེད་དུ་བྱུང་བ་ནི། དགྲ་བོ་གཅིག་པ་དང་། ཕུགས་འདུན་གཅིག་པ། མདོར་ན་ལས་དབང་གཅིག་པའི་འགན་འཁྲི་ཞིག་གིས་མཉམ་དུ་བཅིངས་བས་ཡིན་ངེས་ལ། དེ་བས་ཀྱང་ཁོང་གིས་འགན་འཁྲིའི་དོན་དུ་མི་ལོ་བཅུ་ཕྲག་དུ་མར་འཐབ་རྩོད་གནང་བའི་གཟི་བརྗིད་ཀྱི་ཤུལ་ལམ་དང། དགྲ་གཉེན་ངོས་འཛིན་གྱི་འདུ་ཤེས་བརྟན་པོས་དཀའ་ཉེན་ཁྲོད་ནས་འཐབ་རྩོད་ལས་མ་གཡོལ་བར། ལངས་ཕྱོགས་བརྟན་པོས་མུ་མཐུད་སོ་སོའི་མེས་རྒྱལ་སླར་གསོའི་དོན་ཆེན་འབད་བཞིན་པའི་ཁོང་གི་བྱ་སྤྱོད་དེས་ང་ཁོང་གི་ཐག་ཉེ་རུ་བཀུག་པ་ལོས་ཡིན།
སྤྱིར་ཁོང་དང་ང་གཉིས་གྲོགས་པོ་མིན་ཡང་འཐབ་རྩོད་ལ་རིན་ཐང་དང་། འགན་འཁྲི་དང་དུ་ལེན་མཁན་ཞིག་ལ་མཚོན་ན། འཐབ་རྩོད་ཀྱི་ལངས་ཕྱོགས་དང་བློ་སེམས་མཐུན་པ་ནི། སྤྱིར་བཏང་གི་གྲོགས་པོ་ལས་ཀྱང་གལ་གནད་ཆེ་བའི་རིན་ཐང་སྟེ། འཐབ་གྲོགས་ཀྱི་གཅེས་སེམས་དང་བློ་གཏད་ཀྱི་རིན་ཐང་དམིགས་བསལ་བ་ཞིག་ལོས་ཡོད།
མདང་དགོང་ང་ཚོས་བོད་ཀྱི་གསོལ་ཐབ་ཁང་དུ་ཡུ་གུར་གྱི་དབུ་འཁྲིད་ཌོལ་ཀུན་ཨི་སཱ་ཁོང་ལ་བོད་ལུགས་ཀྱི་གསོལ་ཚིགས་སྟབས་བདེ་ཞིག་ཕུལ་བའི་ཐོག་གུས་པས་ལས་འགུལ་སྐབས་ང་ཚོས་འགྲོ་བ་མིའི་ཐོབ་ཐང་སོགས་གནད་དོན་བྱེ་བྲག་པའི་ཐད་འཐབ་རྩོད་དགོས་ཀྱང་། རྒྱལ་ཁབ་ཀྱི་བདག་དབང་རང་བཙན་རྩོད་རྒྱུའི་རྩ་དོན་གྱི་ལངས་ཕྱོགས་དེ་ངེས་པར་རྩ་འཛིན་གསལ་སྟོན་དགོས་པ་ནི། རང་ཕྱོགས་ཀྱི་སེམས་སྤོབས་དང་འཐབ་རྩོད་མུ་མཐུད་གསོན་པོར་ཉར་ཐུབ་པ་དང་། དགྲ་ཕྱོགས་ཀྱིས་ང་ཚོའི་འཐབ་རྩོད་ལ་རིན་ཐང་བལྟ་ཚུལ་སོགས་ཕྱོགས་མང་པོ་ནས་ཧ་ཅང་གི་གལ་ཆེན་ཡིན་པ། དེ་བཞིན་མ་འོངས་མཉམ་རུབ་ཀྱི་ལས་འགུལ་སྤེལ་ཕྱོགས་སོགས་བསམ་ཚུལ་ཁག་ཅིག་ཞུས་པར། ཁོང་གིས་དེ་དག་གལ་ཆེན་པོ་འདུག་པ་དང་། ང་ཚོ་ཡུ་གུར་གཞོན་སྐྱེས་བརྒྱ་ཆ་དགུ་བཅུ་ཙམ་རང་བཙན་གྱི་ལངས་ཕྱོགས་གསལ་པོ་ཡིན་ཞིང་། ཁྱེད་ཚོ་བོད་ལ་རང་བཙན་དགོས་པ་དང་། ང་ཚོ་ཡུ་གུར་ལ་ཡང་རང་བཙན་དགོས་པ་མ་ཟད། ང་ཚོའི་དགྲ་བོ་གཅིག་ཡིན་པས། མ་འོངས་ལས་འགུལ་མཉམ་དུ་སྤེལ་རྒྱུ་དེ་གལ་ཆེན་པོ་འདུག སྔར་བོད་དང་ཡུ་གུར་གྱི་འཐབ་རྩོད་ཐད་ཕན་ཚུན་འབྲེལ་བ་ཟབ་མོ་ཡོད་པ་མ་ཟད། བོད་དང་ཡུ་གུར་ལྷོ་སོག་གསུམ་མཉམ་སྦྲེལ་མནའ་མཐུན་བྱུང་མྱོང་ཡོད་ཀྱང་། དེ་ནས་བོད་ཀྱིས་ཞི་མོལ་དང་རང་སྐྱོང་ཀྱི་ལངས་ཕྱོགས་བཟུང་བ་ནས་ང་ཚོ་དང་ཐག་རིང་དུ་སོང་ཡོད་ཀྱང་། ང་ཚོས་ངོས་ནས་བོད་དང་མཉམ་སྦྲེལ་བྱ་འདུན་ཡོད་པས། དེ་རིང་ཁྱེད་ཚོ་དང་ཐུག་པ་འདི་དགའ་པོ་བྱུང་གསུངས།
ངས་བོད་ཀྱི་རྒྱལ་དར་ཞིག་ཁོང་ལ་ཕུལ་ནས་“ང་ཚོས་བོད་རྒྱལ་ཁབ་དེ་ཉིན་ཞིག་སླར་གསོ་ཡོང་བ་དང་། ང་རང་ཚོའི་རྒྱལ་དར་འདི་མེས་རྒྱལ་དུ་སླར་ཡང་སྒྲེང་ཐུབ་པའི་ཉི་མ་ཞིག་ཡོང་བའི་ཡིད་ཆེས་བྱེད་ཀྱི་ཡོད་པས། ཉིན་དེར་ཁྱེད་འཐབ་གྲོགས་ཞིག་གི་ཆ་ནས་རྒྱལ་སྟོན་གྱི་ཉིན་མོར་སྐུ་མགྲོན་དུ་མཉམ་ཞུགས་ཐུབ་པའི་རེ་སྨོན་མཚོན་པར་རྒྱལ་དར་འདི་འབུལ་གྱི་ཡོད་”ཅེས་ལབ་པར། ཁོང་གིས་“ཧ་ཅང་དགའ་པོ་བྱུང་ངས་རྒྱལ་དར་འདི་ང་རང་གི་ལས་ཁུངས་ནང་འགེལ་གྱི་ཡིན་”གསུངས་སོང་།
ཁོང་གི་ངོ་སྤྲོད་མདོར་ཙམ་ཞུས་ན། སྤྱི་ལོ ༡༩༨༨ ལོར་ཤེན་ཅང་གཙུག་ལག་སློབ་གཉེར་ཁང་དུ་དམངས་གཙོའི་ལས་འགུལ་གྱི་དབུ་འཁྲིད་ཡིན་པ་དང་། སྤྱི་ལོ ༡༩༨༧ ལོར་ཁོང་གིས་སློབ་མའི་ཚན་རིག་དང་རིག་གཞུང་མཐུན་གྲོགས་གསར་འཛུགས་ཀྱིས་ཡིག་རྨོངས་སེལ་བའི་ལས་འཆར་དང་། ཤར་ཏུར་ཀི་སི་ཐན་ནང་དུ་ཚན་རིག་དང་སློབ་མའི་འགོ་འཁྲིད་ཡར་རྒྱས་གཏོང་བའི་ལས་འཆར་བཙུག་པས། ཁོང་སློབ་གླིང་ནས་ཕྱིར་འབུད་བྱས་ཀྱང་། ཁོ་རང་གི་དངོས་ཁམས་རིག་པའི་སློབ་སྦྱོང་མཐའ་བསྐྱལ་ཞིང་། ཏུར་ཀི་རུ་སོང་ནས་གྷ་ཛི་གཙུག་ལག་སློབ་གཉེར་ཁང་ Gazi University ནས་ཆབ་སྲིད་དང་སྤྱི་ཚོགས་རིག་གནས་གནས་ཐོག་གཙུག་ལག་རབ་འབྱམས་པ་སློབ་སྦྱོང་དང་། འཇར་མན་གྱི་གྲོང་ཁྱེར་མུ་ནེཀ་ཏུ་སློབ་སྦྱོང་གནང་།
ཚོང་ལས་ཆུང་ངུ་དང་མཉམ་རྒྱ་ནག་དང་། ཤར་ཏུར་ཀི་སི་ཐན་ལ་སྔ་རྗེས་བསྐྱོད་དེ། སྤྱི་ལོ ༡༩༨༨ ནས་ ༡༨༩༠ བར་རྒྱ་ནག་གཞུང་གི་ཡུ་གུར་ཐོག་འཛིན་པའི་གནས་ཚུལ་ཁག་བསྡུ་རུབ་བྱས་པ་དང་། སྤྱི་ལོ ༡༩༩༠ ནས་ ༡༩༩༤ བར་པེ་ཅིང་དུ་ཕྱི་རྒྱལ་གྱི་སྐད་ཡིག་གཙུག་ལག་སློབ་གཉེར་ཁང་ Foreign Language University ཁང་དུ་ཏུར་ཀི་དང་དབྱིན་ཡིག་སློབ་སྦྱོང་བྱས་པ་དང་མཉམ་དུ། ཡུ་གུར་གྱི་འབྲེལ་ཡོད་ལོ་རྒྱུས་ཡུ་གུར་སྤྱི་ཚོགས་ནང་དུ་འགྲེམས་སྤེལ་བྱས།
རྒྱ་ནག་གི་འཛིན་བཟུང་བྱེད་པའི་ཉེན་ཁའི་སྐབས་སྤྱི་ལོ ༡༩༩༤ ལོར་རང་གི་རྒྱལ་ཁབ་ནས་བྲོས་བྱོལ་བྱས་ཏེ། ཡོ་རོབ་ཏུ་སྐྱབས་བཅོལ་ལ་ཕེབས་པ་དང་། སྤྱི་ལོ ༢༠༠༦ ལོར་འཇར་མན་གྱི་མི་སེར་ཆགས་ཞིང་། དེང་སྐབས་འཇར་མན་གྱི་ལྷོ་ནུབ་གྲོང་ཁྱེར་མུ་ནེཀ་ Munich ཏུ་གནས་སྡོད་ཀྱིས་འཛམ་གླིང་ཡུ་གུར་གྲོས་ཚོགས་ཀྱི་ཚོགས་གཙོ་གནང་མུས་ལགས།
སྤྱི་ལོ་ ༡༩༩༦ སྤྱི་ཟླ་གཉིས་པའི་ནང་ཁོང་གིས་འཇར་མན་དུ་འཛམ་གླིང་ཡུ་གུར་གཞོན་ནུ་ལྷན་ཚོགས་ World Uyghur Youth Congress གསར་དུ་བཙུགས་ཏེ། འགན་འཛིན་ལྷན་ཚོགས་ཀྱི་དབུ་འཛིན་དང་ཚོགས་གཙོ་གནང་། སྤྱི་ལོ་༢༠༠༤ ལོར་འཛམ་གླིང་ཡུ་གུར་གྲོས་ཚོགས་ World Uyghur Congress གསར་འཛུགས་སྐབས། གལ་ཆེའི་ཐུགས་འགན་བཞེས་པ་དང་། མཉམ་སྦྲེལ་རྒྱལ་ཚོགས་དང་། ཡོ་རོབ་གྲོས་ཚོགས་སོགས་ལ་ཡུ་གུར་གྱི་འགྲོ་བ་མིའི་ཐོབ་ཐང་ཐད་ཞུ་སྐུལ་འཐབ་རྩོད་གནང་། སྤྱི་ལོ ༢༠༡༧ ལོར་ཁོང་སྐུ་ཚབ་མེད་པའི་རྒྱལ་ཁབ་དང་མི་མང་སྒྲིག་འཛུགས་ Unrepresented Nations and Peoples Organisation (UNPO), ཀྱི་ཚོགས་གཞོན་དུ་འོས་འདེམས་བྱས་ཡོད་ཅིང། དེང་སྐབས་ཁོང་འཛམ་གླིང་ཡུ་གུར་གྲོས་ཚོགས་ཀྱི་ཚོགས་གཙོ་ལས་ཐོག་ཡིན་འདུག
དེ་ལྟར་ཁོང་གིས་དགྲ་གཉེན་ངོ་ཤེས་པའི་ཐོག་ནས་རྒྱ་ནག་གི་བཙན་འཛུལ་བཙན་གནོན་ལ་ངོ་རྒོལ་ནུས་པ་ཐོན་ཞིང་། རྒྱུན་འཆང་བ་སྤེལ་བས། རྒྱལ་གཅེས་པ་ཁོང་ལ་རྒྱ་ནག་གཞུང་གིས་འཇིགས་སྐུལ་རིང་ལུགས་པའི་ཉེས་མིང་བཙུགས་ཏེ། སྤྱི་ལོ ༢༠༠༣ ལོ་ནས་འཛིན་བཟུང་དགོས་པའི་མི་སྣ་གལ་ཆེ་ཤོས་དང་། རྒྱལ་སྤྱིའི་སྐོར་སྲུང་བར་བརྡ་ཁྱབ་དམར་པོའི་མིང་ཐོ་བཅས་ཀྱི་ནང་དུ་རྒྱ་ནག་གིས་བཅུག་ཟིན་པའི་མི་སྣ་གལ་ཆེན་ཞིག་ཆགས་ཡོད།
སྤྱི་ལོ་༢༠༡༦ ལོར་རྒྱ་གར་དུ་བསྐྱོད་རྒྱུའི་ཐོངས་ཆན་རག་པ་ལྟར། གནམ་གྲུའི་འཛིན་བྱང་ཉོས་ནས་ཐོན་ཚེས་ལ་སླེབས་ཉེའི་སྐབས་སུ། རྒྱ་ནག་གཞུང་གི་གནོན་ཤུགས་འོག་རྒྱ་གར་གྱིས་ཐོངས་ཆན་ཕྱིར་བསྡུ་བྱས་ཡོད་ཅིང་། སྐབས་དེར་རྒྱལ་སྤྱིའི་བརྒྱུད་ལམ་ཆེ་ཁག་རྒྱ་གར་གྱི་བང་ཆེན་ Indianexpress སོགས་ཀྱི་ཐོག་རྒྱ་ནག་གི་དམའ་འབེབས་འོག་མཱོ་དྷེས་ཀྱིས་རང་གིས་རང་ལ་ཆད་པ་བཅད་དེ། ང་ཚོར་ངོ་གནོངས་བཅུག་སོང་ཞེས་རྒྱ་གར་བ་ཚོས་ཆེད་རྩོམ་བྲིས་ནས་དགག་པ་བརྒྱབ་ཡོད་ཅིང་། སྐབས་དེར་ལྡོག་ཕྱོགས་ནས་ཁོང་དང་ཁོང་གི་འཐབ་རྩོད་ལ་རྒྱལ་ཁ་གཞན་ཞིག་ཐོབ་པ་ནི། དེ་ལྟར་རྒྱལ་སྤྱིའི་བརྒྱུད་ལམ་ཁག་གི་ཐོག་ཁོང་གི་ལས་དོན་དང་ཡུ་གུར་གྱི་འཐབ་རྩོད་སྐོར་ཁྱབ་བསྒྲགས་ཤུགས་ཆེན་འགྲོ་ཐུབ་ཡོད།
ཁོང་གིས་དེ་ལྟར་འཐབ་རྩོད་གནང་བ་ནི། ཟླ་ཤས་དང་ལོ་ཤས་མིན་པར་མི་ལོ་ཉི་ཤུ་ལྷག་འཐབ་རྩོད་རྒྱུན་འཆང་གནང་བས། རྒྱ་ནག་གིས་ཁོང་ལ་འཇིགས་སྣང་ཆེན་པོས་ཉེས་འཛུགས་དང་འགོག་སྡོམ་སྣ་ཚོགས་བྱེད་བཞིན་པ་ནི། ཁོ་རང་གི་འཇོན་ནུས་དང་གཟི་བརྗིད་ལོས་ཡིན།
ང་ཚོས་ཀྱང་ཁོང་གི་འཐབ་རྩོད་ཀྱི་ལོ་རྒྱུས་ལ་སློབ་སྦྱོང་བྱས་ཏེ། འགན་འཁྲིའི་དོན་དུ་རང་གིས་རང་ལ་སྐུལ་ལྕགས་གཏང་དགོས་པ་མང་པོ་འདུག་ཅིང་། ཁོང་ལྟ་བུ་ནི་ང་ཚོའི་སེམས་ཤུགས་འབྱུང་བའི་མིག་དཔེ་རུ་བལྟ་འོས་པ་མཆིས།
དེ་རིང་ཁོང་ནིའུ་ཡོག་ཏུ་ཕེབས་དོན་རྒྱལ་ཚོགས་སུ་འགྲོ་བ་མིའི་ཐོབ་ཐང་དང་འབྲེལ་བའི་གནད་དོན་ཞུ་བཏུགས་དང་། རྒྱལ་ཚོགས་སུ་ཨ་རི་དང་འཇར་མན་གཞུང་ཚབ་བཅས་ལ་མཇལ་མོལ་ཆེད་ཕེབས་པ་ཡིན་འདུག
བོད་རང་བཙན་སླར་གསོ་མ་བྱུང་བར་དུ་རྒྱ་ནག་དེ་བོད་ཀྱི་དགྲ་བོ་ལ་ངོས་འཛིན་དང་། བོད་རང་བཙན་སླར་གསོའི་སེམས་འདུན་འགྱུར་བ་མེད་པའི་ང་ཚོ་ལ་མཚོན་ན། དབང་འདུས་ལགས་ཀྱིས་གོ་སྒྲིག་འོག་མདང་དགོང་ང་ཚོ་ལྷན་འཛོམས་ཀྱི་གོ་སྐབས་དེ་ནི། འགན་འཁྲི་དང་དགའ་སྤོབས་འོས་པའི་དོན་ཆེན་ཞིག་ཡིན་འདོད།
སྤོ་ཆུང་ཚང་དོན་གྲུབ་ལྷ་དར་གྱིས་སྤྱི་ལོ ༢༠༡༨།༤།། །།


text:
བོད་ཟླ་གསུམ་པའི་ཚེས་ལྔ་སྟེ་ཕྱི་ལོ་༢༠༡༨ལོའི་ཟླ་༤པའི་ཚེས་༢༠ཉིན་གྱི་སྔ་དྲོའི་ཕྱག་ཚོད་བཅུ་པའི་སྟེང་། ༧དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱི་གྲོས་ཚོགས་ཚོམས་ཆེན་དུ་༧སྐྱབས་རྗེ་རྒྱལ་བ་སྨན་རིའི་མཁན་སློབ་རྣམ་པ་གཙོས་ཚོགས་སྡེ་ཁག་གི་ལས་ཀྱི་སྣེ་མོ་བ་སུམ་ཅུ་ལྷག་ཅིག་ཚང་འཛོམས་ཐོག་བཤད་སྡེའི་རྒན་ལགས་དང་དཔེ་མཛོད་ལས་བྱེད་སོགས་ལས་སྣེ་ཁག་ཅིག་གསར་དུ་བསྐོ་བཞག་བྱས་ཡོད་པ་དང་། དེ་ཡང་༧སྐྱབས་རྗེ་ཁྲི་འཛིན་རིན་པོ་ཆེས་གསུངས་དོན། གདན་ས་འདི་ནི་གཡུང་དྲུང་བོན་གྱི་གདན་སའི་བསྟི་གནས་ཡིན་པའི་ཆ་ནས་གདན་ས་འདིའི་བསླབ་པ་སློབ་གཉེར་གྱི་འཕེལ་རྒྱས་དང་ཉམས་རྒུད་ཀྱིས་གཡུང་དྲུང་བོན་གྱི་བསྟན་པ་སྤྱིའི་འཕེལ་འགྲིབ་མཚོན་གྱི་ཡོད་པའི་ཆ་ནས།
རྩོམ་ཡིག་འདིའི་འཕྲོ་ཀློག » »
513 total views, 4 views today
༧ཞང་ཞུང་སྒོ་པའི་ལྟེ་གནས་ཁྱུང་པོ་༧རི་བོ་རྩེ་དྲུག་དགོན་སུམ་པ་གླང་གི་གྱིམ་ཤོད་ཤེལ་ལེ་རྒྱ་སྐར་གླིང་དུ་དམྱལ་འཆམ་ངན་འགྲོའི་སྒོ་གཅོད་དང་ཁྲོ་བོའི་སྨན་སྒྲུབ་ཆེན་མོ་ཞང་བོད་རིག་གཞུང་འཆད་རྩོད་ཆེན་མོ་བཅས་མཛད་སྒོ་ཆེན་མོ་ཁག་གསུམ་ཞག་ཉེར་གཉིས་ཀྱི་རིང་དུ་སྤེལ་བ་སྟེ།
རྩོམ་ཡིག་འདིའི་འཕྲོ་ཀློག » »
4,689 total views, no views today
ཕྱི་ཟླ་༦པའི་ཚེས་༡༤ཉིན་བདུན་པའི་གཡུང་དྲུང་བོན་གྱི་སྐོར་བགྲོ་གླེང་མཇུག་སྡོམ་མཛད་སྒོ་སྨན་རིའི་དཔེ་མཛོད་ཁང་དུ་འཚོགས་ཡོད་པ་དང་། རྩོམ་ཡིག་འདིའི་འཕྲོ་ཀློག » »
1,139 total views, no views today
ཕྱི་ཟླ་༦པའི་ཚེས་༡༣ཉིན་དྲུག་པའི་གཡུང་དྲུང་བོན་གྱི་སྐོར་བགྲོ་གླེང་སྨན་རིའི་དཔེ་མཛོད་ཁང་དུ་འཚོགས་ཡོད་པ་དང་། ཉིན་འདིའི་གསུང་བཤད་སློབ་དཔོན་བཀའ་རམས་པ་ཤེས་རབ་རྣམ་རྒྱལ་ཉིད་ནས་《དུས་རབས་ཉེར་གཅིག་པའི་ནང་གི་བོན་གྱི་གནས་བབས་དང་བོན་ཕྲུག་རྣམས་ཀྱི་འགན་འཁྲིའི་》སྐོར་ནས་གསུང་བཤད་གནང་ཡོད་པ་དང་།
གསུང་བཤད་སློབ་དཔོན་ཉིད་ནས་བོད་བཙན་པོའི་སྐབས་ཀྱི་བོན་གྱི་གནས་སྟངས་དང་། བོད་སིལ་བུའི་སྐབས་ཀྱི་གནས་སྟངས། བོད་བླ་མའི་དུས་སྐབས་ཀྱི་གནས་སྟངས་སོགས་དུས་རབས་མི་འདྲ་བ་གསུམ་གྱི་སྒོ་ནས་བོན་གྱི་གནས་སྟངས་གསུང་གླེང་གནང་བ་དང་། རྩོམ་ཡིག་འདིའི་འཕྲོ་ཀློག » »
772 total views, no views today
ཕྱི་ཟླ་༦པའི་ཚེས་༡༢ཉིན་ལྔ་པའི་གཡུང་དྲུང་བོན་གྱི་སྐོར་བགྲོ་གླེང་། ༧གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གི་དཔེ་མཛོད་ཁང་གི་ཚོགས་ཁང་ཆེན་མོའི་ནང་འཚོགས་ཡོད་པ་དང་། རྩོམ་ཡིག་འདིའི་འཕྲོ་ཀློག » »
977 total views, 1 views today
ཕྱི་ཟླ་༦པའི་ཚེས་༡༡ཉིན་གཡུང་དྲུང་བོན་གྱི་སྐོར་བགྲོ་གླེང་ཉིན་བཞི་པའི་གནས་བསྡུས། ༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་སྨན་རིའི་གླིང་། གཡུང་དྲུང་བོན་གྱི་དཔེ་མཛོད་ཁང་དུ་། ཕྱི་དྲོའི་ཆུ་ཚོད་བཞི་པའི་ཐོག་གསུང་བཤད་སློབ་དཔོན་སྨན་རིའི་དགེ་བཤེས་ར་ནག་གཡུང་དྲུང་དབང་གྲགས་ལགས་ནས་བརྗོད་གཞི་ >ཞེས་པའི་སྐོར་ལ་གསུང་བཤད་གནང་བ། རྩོམ་ཡིག་འདིའི་འཕྲོ་ཀློག » »
943 total views, 1 views today
ཕྱི་ཟླ་བ་༦པའི་ཚེས་༡༠ཉིན་གཡུང་དྲུང་བོན་གྱི་སྐོར་བགྲོ་གླེང་ཉིན་གསུམ་པའི་གནས་བསྡུས། ༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་། གཡུང་དྲུང་བོན་གྱི་དཔེ་མཛོད་ཁང་དུ། ཕྱི་དྲོའི་ཆུ་ཚོད་བཞི་པའི་ཐོག་གསུང་བཤད་སློབ་དཔོན་སྨན་རིའི་བཀའ་རམས་པ་ཁྲི་གཡུང་དྲུང་ནས་བརྗོད་གཞི་ >སྐོར་གྱི་བགྲོ་གླེང་གཏམ་བཤད་གནང་། རྩོམ་ཡིག་འདིའི་འཕྲོ་ཀློག » »
1,296 total views, 1 views today
གཡུང་དྲུང་བོན་གྱི་བགྲོ་གླེང་སྐབས་བཅུ་དྲུག་པའི་ཉིན་གཉིས་པའི་མཛད་རིམ་གནད་བསྡུས། ཕྱི་ཟླ་དྲུག་པའི་ཚེས་དགུ་ཉིན་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་། གཡུང་དྲུང་བོན་གྱི་དཔེ་མཛོད་ཁང་གི་ཚིགས་གསུམ་པའི་ཚོམས་ཆེན་དུ། ཉིན་གཉིས་པའི་བགྲོ་གླེང་གཙོ་སྐྱོང་བ་ཤེས་རབ་དཔལ་ལྡན་གྱི་གཙོ་སྐྱོང་འོག གསུང་བཤད་སློབ་དཔོན་ཝཱཎ་ཆེས་མཐོའི་གཙུག་ལག་སློབ་གཉེར་ཁང་གི་སློབ་དགེ། དོལ་པོའི་དགེ་བཤེས་ཕུན་ཚོགས་ཉི་མ་མཆོག་ནས། རྩོམ་ཡིག་འདིའི་འཕྲོ་ཀློག » »
971 total views, no views today


text:
ལྟ་གྲངས།
མི་གཞན་པ་སུ་ཞིག་དང་བསྡུར་རུང་། ཅའ་ལེས་ལའོ(伽利略)ལ་ཉེ་རབས་ཚན་རིག་ཀྱི་གཞི་འཛུགས་མཁན་ཞེས་བོས་ཆོག་པའི་ཐོབ་ཐང་ལྷག་ཏུ་ལྡན་ཡོད། ཀུན་གྱིས་རྟོགས་པའི་ཁོང་དང་གནམ་བདག་ཆོས་ཚོགས་བར་ཀྱི་འགལ་བ་ནི་ཁོའི་ཚད་མ་རིག་པའི་གནད་དོན་གཙོ་བོ་ཡིན་ལ། འདིའི་རྒྱུ་མཚན་ནི་ཅའ་ལེས་ལའོ་ནི་གཤམ་གྱི་རིག་པ་ཐག་གཅོད་མཁན་ཐོག་མའི་གྲས་ཡིན་པས་ཕྱིར་ཏེ། མི་རིགས་ཀྱིས་འཇིག་རྟེན་ཇི་ལྟར་འཁོར་སྐྱོད་བྱེད་པ་རྟོགས་པའི་རེ་བ་ཡོད་པ་མ་ཟད། ང་ཚོས་ད་དུང་དངོས་ཡོད་ཀྱི་འཇིག་རྟེན་འཁོར་བ་ལ་ལྟ་ཞིབ་བྱས་པ་བརྒྱུད་དེ་མངོན་གྱུར་བྱ་ཐུབ།
ཅའ་ལེས་ལའོ་སྔོན་ཞིག་ནས་ཀེ་པའེ་ཉའུའི(哥白尼)གཞུང་ལུགས་ལ་ཡིད་ཏོན་བྱས་ཡོད་ལ(རྒྱུ་སྐར་ཀྱིས་ཉི་མར་སྤྱི་འཁོར་བྱེད་པ)། འོན་ཀྱང་། ཁོས་གཞུང་ལུགས་འདིར་རྒྱབ་སྐྱོར་བྱེད་པའི་ལུང་གི་སྒྲུབ་བྱེད་ཞིག་རྙེད་རྗེས་ད་གཟོད་ཡོངས་གྲགས་སུ་དེར་རྒྱབ་བརྟེན་བྱེད་པར་བསྟན། ཁོས་དབྱི་ཐ་ལིའི་ཡི་གེའི་ཐོག་ནས་ཀེ་པའེ་ཉའུའི་གཞུང་ལུགས་སྐོར་ཀྱི་རྩོམ་ཡིག་(སྤྱིར་བཏང་གི་སློབ་གླིང་གི་ལུགས་ཀྱི་ལ་ཏིན་ཡི་གེ་བེད་སྤྱད་མེད་)བྲིས་བ་མ་ཟད། ཅུང་མ་འགོར་བར་ཁོའི་ལྟ་བར་སློབ་ཆེན་དག་ཕལ་བའི་རྒྱབ་སྐྱོར་ཐོབ། ཁོའི་ལྟ་བ་འདིས་ཡ་ལའེ་ཧྲི་ཏའོ་རྡི་ཕྱོགས(亚里士多德派)ཀྱི་དགེ་རྒན་ཆེན་མོ་དག་ལ་ཕོག་ཐུག་བཏང་བ་མ་ཟད་ཁོང་ཁྲོ་ལངས་དུ་བཅུག་པས། ཁོ་ཚོས་མཉམ་འབྲེལ་བྱས་ཏེ་ཅའ་ལེས་ལའོ་ལ་དགག་པ་རྒྱབ་ཅིང་། ནུས་ཤུགས་ཡོད་རྒུས་གནམ་བདག་ཆོས་ཚོགས་ལ་ཀེ་པའེ་ཉའུའི་རིང་ལུགས་གཏན་འགོག་བྱ་རྒྱུར་སྐུལ་མ་བཏང་།
སྤྱི་ལོ༡༦༣༢ལོར། མིང་ལ་  >ཞེས་བའི་དེབ་འདི། ཞིབ་དཔྱོད་དཔོན་གྱི་རྒྱབ་སྐྱོར་འོག་ལེགས་འགྲུབ་འོངས་ཞིང་པར་སྐྲུན་ཀྱང་བྱས་པ་མ་ཟད། ཡོབ་རབ་གླིང་ཡོང་གིས་དེབ་འདི་ནི་རྩོམ་རིག་དང་ཚད་མའི་ཕྱོགས་ཀྱི་ཕུལ་བྱུང་བརྩམས་ཆོས་ཤིག་རེད་ཅེས་འབོད་སྐད་བསྒྲགས། ཅུང་མ་འགོར་བར་ཆོས་ལུགས་གོང་མས་མི་རྣམས་ཀྱིས་དེབ་འདི་ཀེ་པའེ་ཉིའི་རིག་པའི་སྒྲུབ་བྱར་ངོས་བཟུང་ཡོད་པ་རྟོགས་པས། དེ་སྔོན་དེབ་འདི་པར་སྐྲུན་བྱེད་པར་མཆོག་མཆན་གནང་བར་འགྱོད་པ་སྐྱེས། ཆོས་ལུགས་གོང་མས་བཤད་པར། དེབ་འདི་ནི་ཞིབ་དཔྱོད་དཔོན་གྱིས་དངོས་སུ་པར་སྐྲུན་བྱ་རྒྱུར་མཆོག་མཆན་བཀོད་ཀྱང་། ཅའ་ལེས་ལའོ་ཡིས་སྔར་བཞིན་སྤྱི་ལོ་༡༦༡༦ལོའི་བཀག་རྒྱར་རྒྱབ་འགལ་བྱས་ཡོད་པས། ཆོས་ལུགས་གོང་མས་ཅའ་ལེས་ལའོ་ཆོས་ལུགས་ཁྲིམས་ཁང་དུ་ཁྲིད་དེ། ཁོ་རང་མི་ཚེ་ཧྲིལ་བོར་འཇམ་བཀག་བྱ་རྒྱུར་བསྒྲགས་པ་མ་ཟད། ཀེ་པའེ་ཉའུའི་རིང་ལུགས་དོར་བ་ཕྱིར་ཁྱབ་བསྒྲགས་བྱ་དགོས་པའི་བཀའ་ཕབ་ལ། ཅའ་ལེས་ལའོ་འུ་ཐག་སྟེ་ཡང་བསྐྱར་ཐེངས་གཉིས་པར་ལས་དབང་ལ་མགོ་སྒུར།
ཅའ་ལེས་ལའོ་ནི་ནམ་ཡིན་ཡང་གནམ་བདག་ཆོས་ལུགས་ཀྱི་ལྷག་བསམ་རྣམ་དག་གི་དད་ལྡན་པ་ཞིག་ཡིན། འོན་ཀྱང་། ཁོའི་ཚན་རིག་ཐད་ཀྱི་རང་རྐྱ་ཐུབ་པའི་དད་མོས་དེ་ནམ་ཡང་གཡོ་འགུལ་བྱས་མ་མྱོང་། ཁོ་ཚེ་ལས་མ་འདས་གོང་གི་ལོ་བཞི་བ་སྟེ། སྤྱི་ལོ༡༦༤༢ལོ། ཁོ་ད་དུང་སྔར་བཞིན་འཇམ་བཀག་ཐེབས་པའི་སྐབས་སུ། ཁོང་གི་བརྩམས་ཆོས་གཙོ་བོའི་ཁྲོད་ཀྱི་ཨང་གཉིས་བའི་ཕྱག་བྲིས་དེ་གསང་བའི་ངང་ཧོ་ལན་གྱི་པར་སྐྲུན་ཚོང་བ་ཞིག་ལ་སྤྲད།  >ཟེར་བའི་དེབ་འདི་ནི། ཐ་ན། དེ་སྔོན་ཀེ་པའེ་ཉིའི་རིག་པར་རྒྱབ་སྐྱོར་བྱས་པ་ལས་ཀྱང་མདུན་སྐྱོད་དང་གོང་འཕེལ་ཕྱིན་ཏེ། དེང་རབས་དངོས་ལུགས་རིག་པའི་འབྱུང་ཁུངས་དུ་གྱུར་ཡོད་དོ།།